နက္ခတ်ဗေဒင်မှတ်စုများ: ဗေဒင်ကို တကယ်ရော ယုံရဲ့လား\nနက္ခတ်ဗေဒင်ပညာတွင် လူတစ်ဦးမွေးဖွားစဉ်တွင် ရပ်တည်သော ကောင်းကင်ဂြိုဟ်နေအရ ထိုလူသား၏ ကံကြမ္မာကို ပုံလောင်းပေးလိုက်သည်ဟု ကြိမ်ဖန်များစွာ မှတ်သားရပါသည်။ ထိုကဲ့သို့ ပုံလောင်းပေးလိုက်သည့်အတိုင်း မုချဖြစ်မည်ဟု ယူဆမည်ဆိုပါက ချမ်းသာမည့်ဇာတာရှင်သည် မည်သည့်အလုပ်မျှ လုပ်စရာမလိုဟု တစ်လွဲဆံပင်ကောင်း ယူဆသွားနိုင်ကြပါသည်။ ထိုသို့ယူဆသူမှာ နက္ခတ်ဗေဒင်ပညာ အပေါ်နားလည်မှု နည်းသောကြောင့်ပင်ဖြစ်ပါသည်။\n(၁) နက္ခတ်ဗေဒင် ပညာသည် လူသား၏ စရိုက်ကို ဦးစွာဖေါ်ဆောင်ပြပါသည်။ သို့သော် စရိုက်တစ်မျိုးတည်းသာ ဖေါ်ပြသည်မဟုတ်ပါ။\nဗုဒ္ဓဘာသာတွင် ၀ါသနာနှင့်ဝဋ်သည် ဘုရားချွတ်တောင် မကျွတ်ဟုလည်းကောင်း၊ ဘုရားမြတ်စွာသည်သာ ကိလေသာကို ၀ါသနာနှင့်တကွ ပယ်နိုင်သည်ဟုလည်းကောင်း မှတ်ယူကြပါသည်။ ရဟန္တာမထေရ်မြတ်တို့သည်ပင် ၀ါသနာကို မစွန့်ပယ်နိုင်သော သာဓကများစွာရှိပါသည်။\nထိုကဲ့သို့ အထုံပါလာသော စရိုက်များအရ ကံကြမ္မာတို့ဖြစ်ပျက်ကြရသည်။\nစရိုက်မည်မျှပင် ကောင်းစေကာမူ အစိုးမရသည့် အနတ္တလောကသဘောအရ ယခုလုပ်သောကောင်းကျိုးသည် ယခုချက်ချင်းစင်ကြယ်သွားသော စိတ်အခြေအနေအကျိုးမျှသာ ပေးစွမ်းကာ ထူးခြားသော လက်တွေ့လောကီအကျိုးကို ပေးချင်မှ ပေးနိုင်မည်ဖြစ်သည်။ စရိုက်ဆိုးကာ ကြမ်းတမ်းစေဦးတော့ ကောင်းကျိုးချမ်းသာများလည်း ခံစားရနိုင်သည်။ အဟောသိကံ ဖြစ်သွားမည့် ဘုရားဟန္တာတို့၏ ကံကိုမူကား ကျွန်တော့်အနေဖြင့် မှန်းဆနားလည်နိုင်ရန် အလှမ်းဝေးလှပါသည်။\nယခု ဖြစ်ပျက်နေသော အကျိုးပေးသည် မည်သည့်အချိန် မည်သည့်ကာလက ပြုလုပ်ခဲ့သော ကံစွမ်းက ၀င်စွက်ဖက်နေသည်ဟု ခွဲခြားသိရန်မှာ မဖြစ်နိုင်သလောက်ခက်ခဲပါသည်။ ထိုနည်းတူ ယခုလုပ်သော ကံအကြောင်းတို့သည် မည်သည့်အခါတွင် အကျိုးပေးမည်ဟုလည်း ကြိုသိဖို့ ခဲယဉ်းပါသည်။\nကြိုတင်သိနိုင်ရန် မည်မျှပင် ခဲယဉ်းစေဦးတော့ လူသားတို့သည် ထိုသို့ကြိုတင်သိရန် နည်းမျိုးစုံဖြင့်ကြိုးစားခဲ့ကြသည်ချည်းပင် ဖြစ်သည်။ မည်သည့်နည်းကမျှ ရာနှုန်းပြည့်သိရန် မဖြစ်နိုင်။ နက္ခတ်ဗေဒင်ပညာကို ၀ါသနာပါသူ ကျွန်တော့်အနေဖြင့် နက္ခတ်ဗေဒင်နှင့်ပတ်သတ်၍ သိမှတ်မိသမျှ တင်ပြရပါလျှင်\nလူ ၁၀၀ တွင် ၉၉ ယောက်သည် မိမိစရိုက်ကို ဆန့်ကျင်ရန် ခဲယဉ်းပါသည်။ စရိုက်အရ ပုံဖေါ်ဟောပြောနိုင်မည်ဆိုပါက ထို ၉၉ ယောက်အတွက် ရာခိုင်နှုန်းများစွာ အမှန်ဖြစ်လာမည်ဖြစ်ပါသည်။ ထို့ကြောင့်လည်း နက္ခတ်ဗေဒင်ပညာသည် နှစ်ထောင်ချီတည်တံ့ခဲ့သည်ဟု ယူဆမိပါသည်။ တနည်းအားဖြင့် မိမိစရိုက်ကို ဆန့်ကျင် ကြိုးစားသူသည် အတိတ်အကျိုးပေးကို ဆန့်ကျင်မည့်သူဟု ဖေါ်ပြနေပါသည်။ အကျိုးပေးပြောင်းလဲလာအောင် ဆန့်ကျင်ခြင်းသည် ယတြာ ဟု ထင်မိပါသည်။ အခြေခံအကျဆုံးနှင့် အမှန်ကန်ဆုံး ယတြာမှာ စရိုက်ဝါသနာပေါ် ထိန်းသိမ်းနိုင်မှုပေါ်တွင်သာ မူတည်သည်ဟု ယူဆမိပါသည်။\nသာမန်လူတစ်ယောက်အတွက်မူ တနင်္ဂနွေ တနင်္လာမှအစ ရာဟု ကိတ်အဆုံး ဂြိုဟ်တို့သည် သီးခြားအဓိပ္ပါယ်မျိုးစုံဖြင့် လူတစ်ဦး၏စရိုက်ကို ပုံဖေါ်ကြသည်။\nထိုအပိုင်းတွင် ဇာတာတစ်စောင်၏ ရာသီ ၁၂ ပါးမှ ဂြိုဟ်တစ်လုံးချင်းရပ်တည်ပုံအရ ဂြိုဟ်အားများ၊ ဂြိုဟ်အချင်းချင်း ပေါင်းစပ်ရပ်တည်ပုံများ ပါဝင်ကာ အချင်းချင်းသင့်မြတ်မှု မသင့်မြတ်မှုအရ ဂြိုဟ်မြင်၊ ဂြိုဟ်ပူး၊ မိတ်ရန်၊ အံသာအနုအရင့် န၀င်းစသည်ဖြင့် ပါဝင်ပါသည်။ အခြားကျွန်တော်မသိသေးသော အခန်းကဏ္ဍများစွာ ရှိနိုင်ပါသည်။\n-မိဿရာသီတွင်ရပ်သော အင်္ဂါဂြိုဟ်အရ ဇာတာရှင်၏ ခက်ထန်သောစရိုက်\n-ဓနုရာသီတွင်ရပ်သော ကြာသာပတေးအရ ပညာကြီးသော စရိုက်\n-အင်္ဂါနှင့် ကြာသာပတေးဂြိုဟ်တို့ ပေါင်းယှဉ်ဆက်နွယ်သော ပညာကို လက်တွေ့အသုံးချသော စရိုက်\n-ကြာသာပတေးသည် အင်္ဂါကို မြင်သောအခါ နီးစပ်မှုရှိမရှိ အား ရာခိုင်နှုန်း % အရ၊ ပညာကို လက်တွေ့တကယ်အသုံး ချဖြစ် မချဖြစ် % ရာခိုင်နှုန်း စသည်ဖြင့်ပါဝင်ပါမည်။\n(၂) နက္ခတ်ဗေဒင်ပညာသည် စရိုက်နှင့်အတူ အကျိုးပေးကိုလည်း လူမှုဘ၀နှင့် ယှဉ်ကာ အပြန်အလှန်သဘောအရ ဖေါ်ပြပေးပါသည်။\nအားရှိ အားမဲ့သော ဂြိုဟ်တို့သဘောအရ ဇာတာရှင်၏ စရိုက်မှသည် အိမ်ထောင်ရေး စီးပွားရေးစသော လူမှုကဏ္ဍများအသွင် ဖေါ်ဆောင်ကာ အကျိုးအပစ်များ ဖေါ်ပြလာပါသည်။\nဤအပိုင်းတွင် ဘာဝ ၁၂ ပါး အယူအဆများနှင့် ယုဂ်(ယောဂ) ဆက်စပ်မှုများပါဝင်လာပါသည်။ ၄င်းအပြင် အချိန်ကာလအပိုင်းအခြားအရ မျှဝေခွဲခြမ်းအကျိုးပေးသော ဒသာစနစ်များလည်း ပါဝင်လာကာ၊ ဒသာစနစ်များကို အားတင်အားချ ပေးသော လတ်တလော ကောင်းကင်ဂြိုဟ်နေ ကောဇာဇာတာခွင်များလည်း ပါဝင်လာပါတော့သည်။\nဥပမာအားဖြင့် ဖွားဇာတာအရ -အား ရာခိုင်နှုန်းကောင်းစွာ ဆက်သွယ်သော ကြာသာပတေးနှင့် အင်္ဂါတို့သည် ဘောမာဇီဝ အမည်ရ သူဌေးသူကြွယ် ရာထူးကြီးမူကို ပေးစေမှု\n-ထို ဆက်သွယ်မှု(သို့)ယုဂ်(ယောဂ) သည် ဇာတာရှင်၏ ဘာဝစက်အရ အနိုင်အထက်ပြုကျင့်မည့် ၆ တန့်သခင် အိမ်ရှင်ဖြစ်နေပါက သူဌေးသူကြွယ်ရာထူးကြီးမှုသည် အေးချမ်းစွာ ရရှိလာသော အောင်မြင်မှုမဟုတ်နိုင်ခြင်းဟု ဖေါ်ထုတ်ခြင်း\n-အထက်ပါ အကျိုးပေးသည် ဇာတာရှင်၏ မည်သည့်အသက်အပိုင်းအခြားတွင် အကျိုးပေးနိုင် အကျိုးမပေးနိုင် ဒသာအရ စစ်ဆေးရာတွင် ဇာတာရှင်၏ အသက် ၂၀ မှ ၃၀ အတွင်းတွင် တစ်ခါ၊ ၄၀ မှ ၅၀ အတွင်းတွင် တစ်ခါ ဖြစ်နေပါက ထိုနှစ်များအတွင်း ကောင်းကင်ဂြိုဟ်နေအရ မည်သည့်အချိန်သည် ပိုမိုဖြစ်နိုင်ခြေရှိမည်နည်းဟူ၍ စစ်ထုတ်ခြင်း တို့ဖြစ်သည်။\nနက္ခတ်ဗေဒင် စတင်လေ့လာသူ တစ်ဦးအနေဖြင့် စရိုက်ဖေါ်ပြသောအဟော၊ အကျိုးပေးဖေါ်ပြသောအဟော၊ အင်အားတွက်ချက်မှု အစရှိသဖြင့် များမြောင်လှသော အကြောင်းအကြာများကို စုဆောင်းလေ့လာရပါသည်။ ထိုသို့လေ့လာရင်းပင် အားလျှော့ကာ ဆက်လက်မလေ့လာတော့သူများလည်း အများအပြားရှိနိုင်မည်ဖြစ်ပါသည်။\nတချို့သော လေ့လာသူသည် မိမိလေ့လာစဉ်က သိခဲ့သမျှအား ဟုတ်သည်မှန်သည်ဟု စွဲကိုင်သွားနိုင်ပါသည်။ ထိုသူသည် ထို့ထက်ပိုမသိတော့ပါ။ တချို့သော လေ့လာသူသည် မိမိလေ့လာစဉ်က သိခဲ့သမျှအား ဥာဏ်မ၀ါးနိုင်ဖြစ်ကာ အခြေအမြစ်မရှိသော ပညာဟူ၍ ကောက်ချက်ချကာ မိမိသိခဲ့သမျှနှင့် တွက်ချက်ကာ မှားယွင်းကြောင်း သက်သေပြကြပါတော့သည်။ ထိုသူနှစ်မျိုးလုံးသည်ပင် ပညာအတွက် ရန်သူဖြစ်ပါသည်။\nနက္ခတ်ဗေဒင်ပညာသည် ပေါင်းနှုတ်မြှောက်စားမျှနှင့် ရပ်တန့်နေသော ပညာမဟုတ်ပါ။ အာဂုံဆောင် ကျက်မှတ်ရသော ပုံသေဆန်ဆန် ပညာမဟုတ်ပါ။ မိမိစိတ်အာရုံကျရာ အထင်အမြင်ကို ဟောပြောရသော အတိတ်ကောက် နိမိတ်ပညာတစ်ခုလည်းမဟုတ်ပါ။ အခြေအမြစ်ကျကျတွေးခေါ်ရသော ပညာတစ်ခုသာဖြစ်ပါသည်။ အဆုံးမရှိသော ပညာလည်းဖြစ်ပါသည်။\nလူတစ်ယောက်သည် ကြိုတင်ယုံကြည်မှု သဒ္ဒါမရှိဘဲ အယူအဆတစ်ခုကို လက်ခံနိုင်ရန် ခဲယဉ်းပါသည်။ ပုဂ္ဂိုလ်ခင်မှ တရားမင် ဟူသည့် စကားလည်းရှိပါသည်။ ထို့အတူ ပညာရပ်တစ်ခုအားလည်း သဒ္ဒါတရားမရှိက တတ်မြောက်နိုင်မည်မဟုတ်ပါ။\nဥပမာအားဖြင့် အင်္ဂါဂြိုဟ်သည် အတိုက်အခိုက်ကို ကိုယ်စားပြုသည်မှာ အဘယ့်ကြောင့်နည်းစသော မေးခွန်းများကို တွေးနေပါက ကြိုတင်ယူဆချက်ကို ပစ်ပယ်လိုက်သလိုဖြစ်ကာ ရှေ့ဆက်လေ့လာဖို့မဖြစ်နိုင်ပါ။ သီအိုရီတိုင်းသည်ပင် ကြိုတင်ယူဆချက်များဖြင့် တည်ဆောက်ထားခြင်း ဖြစ်သည်။\nထို့ကြောင့် အချို့အရာများသည် တီထွင်ခဲ့သူ အဟောပြုခဲ့သူ အဆိုပြုခဲ့သူတို့၏ အလိုအရ မတင်မကျဖြစ်ရသော အချက်အလက်များရှိနေပါသည်။ သို့သော် ပညာရပ်ကိုသင်ယူသူသည် ပညာရပ်သမိုင်းကို သင်ယူသူမဟုတ်ပါ။ ကျွန်တော်သည်လည်း တစ်ချိန်က နက္ခတ်ဗေဒင်ပညာ၏ အစ ရှေးဦးကာလနှင့် တီထွင်သူတို့၏ ဥာဏ်ပညာကို စောကြောဖူးပါသည်။\nဥပမာအားဖြင့် ဘာဝ ၁၂ ပါးကို ပရိယာယ်ဝေခြမ်းပုံမျိုးဖြစ်ပါသည်။ အတန့်တစ်ခုက နောက်ကပ်လျှက်တစ်ခုကို ဖျက်စီးစေခြင်း၊ အတန့်တစ်ခုက ၄င်း၏ ၈ တန့်ကို အဆုံးပို့စေခြင်းစသည့် သဘောသဘာဝများကို ကိုက်ညီအောင် ပုံစံချထားပုံမှာ ယနေ့တိုင် အံ့သြမကုန်နိုင်ဖြစ်ရပါသည်။ လွန်ခဲ့သော နှစ်ပေါင်း ၆၀၀၀ မှ ပေါ်ပေါက်လာသော ထူးခြားသည့် လူမျိုးစုနှင့် ပညာရပ်များအကြောင်း ဆရာနျူမာန်ထံမှ ကြားသိရသဖြင့် ပိုမို အံ့သြရပြန်ပါသည်။\nသို့သော် ကျွန်တော်အဓိက စိတ်ဝင်စားသည်မှာ ပညာရပ်ဖြစ်ပါသည်။ ပညာရပ်သမိုင်းမဟုတ်ပါ။ သမိုင်းသည် အနာဂတ်အတွက် သင်ခန်းစာမျှသာဖြစ်သင့်သဖြင့် အစဉ်အဆက်ပေါ်ပေါက်ခဲ့သော နက္ခတ်ကျမ်းများ အဟောများသည်သာ လေ့လာအပ်သည်ဟု ခံယူမိပါသည်။\nငယ်စဉ်ကလေးဘ၀တည်းမှ ကောင်းကင်ကြယ်များနှင့် လူမှုဘ၀အကြောင်း လူကြီးလူကျယ် စိတ်ဝင်းစားခဲ့ပါသည်။ လက္ခဏာ လူကဲခတ်စသည်မှ လက်လှမ်းမှီသလောက် လေ့လာခဲ့ကာ၊ နက္ခတ်ဗေဒင်ပညာအရောက်တွင် ၁၀ စုနှစ်ချီကာ သောင်တင်နေခဲ့ရပါသည်။ မည်သည့်အချိန်မျှဆုံးနိုင်မည် မသိသော်လည်း လေ့လာရန်ကား ၀ါသနာကြီးလှပါသည်။\nနက္ခတ်ဗေဒင်ပညာသည် အနာဂတ်ကို ဟောသည့်ပညာဖြစ်သော်လည်း ကျွန်တော်လေ့လာခဲ့သည်မှာ ကျွန်တော့်အနာဂတ်ကို သိလို၍ မဟုတ်ပါ။ ထိုနေရာတွင် ပညာရပ်လေ့လာသူနှင့် အသုံးချသူ ကွာခြားပုံကို သတိပြုပါသည်။ ကျွန်တော်နှင့် ကျွန်တော့်သူငယ်ချင်းတစ်ယောက်တို့ ကျောင်းတုန်းက လက္ခဏာကျမ်းတစ်အုပ်စပ်တူ ၀ယ်ခဲ့ဖူးပါသည်။ သူသည် သူ့လက်နှင့်တိုက်အဖြေရှာခဲ့သော်လည်း ကျွန်တော့်မှာ နုတ်စာအုပ်တွင်ကူးကာ သူတပါးတွေကိုကြည့်ဖို့ မှတ်သားခဲ့ပါသည်။ ကျွန်တော် နက္ခတ်ဗေဒင်စိတ်ဝင်စားခြင်းသည် အနာဂတ်အတွက်မှန်သော်လည်း လူအများ၏ အနာဂတ်အတွက်သာဖြစ်ခဲ့ပါသည်။ မိမိဇာတာမိမိ တွက်နည်းအရ ချတွက်ခဲ့သော်လည်း စစ်ဆေးမှုမပြုခဲ့ပါ။\nဤတွင် ဘာသာရေးသမားတစ်ယောက်မှ မေးသော မေးခွန်းတစ်ခုကို သတိရမိပါသည်။ ထိုသူသည် အွန်လိုင်းမှ ဆက်သွယ်လာကာ ကျွန်တော့်၏ ဤဘလော့ကို ဖျက်စေလိုကြောင်းပြောလာပါသည်။ သူ့အဆိုမှာ ဗုဒ္ဓဘာသာအရ သံသရာရှည်ကြောင်းတရား ဘုရားပယ်သောပညာဖြစ်သောကြောင့်ဟုဆိုပါသည်။ ဗုဒ္ဓဘာသာက အင်ဂျင်နီယာ ပညာရပ်များကိုရော နိဗ္ဗာန်ရောက်ကြောင်းတရားဟု ဟောပါသလောဟု ပြန်လည်မေးခွန်းထုတ်ခဲ့ပါသည်။ နိဗ္ဗာန်မရောက်သော်လည်း အသုံးကျမည်ဟု ယူဆပါက လေ့လာသင့်သည်ဟု ထင်ပါသည်။\n"ဗေဒင်ဘလော့ကို ရေးနေတယ်ဆိုလို့ မေးရဦးမယ်၊ ဗေဒင်ကို တကယ်ရော ယုံရဲ့လား" ဟူ၍ ဖြစ်ပါသည်။\nထိုစဉ်က ထိုမေးခွန်းအဖြေကို မဖြေနိုင်ခဲ့ပါ။ ဒီနေ့ထိလည်း မဖြေနိုင်သလို နောင်လည်း မဖြေနိုင်ပါ။ အဘယ့်ကြောင့်ဆိုမူ မေးခွန်းမပြည့်စုံမှုကြောင့် ဖြစ်ပါသည်။ မေးခွန်းပါ ဗေဒင်သည် ပညာကို ဆိုလိုသလား ဟောကိန်းကို ဆိုလိုသလား မကွဲပြားပါ။\nကျွန်တော်သည် နက္ခတ်ဗေဒင်ပညာဟူသော စည်းစနစ်များ ခိုင်မာစွာ ဖွဲ့စည်းထားသည့် ပညာရပ်တစ်ခု အမှန်တကယ်ရှိခဲ့သည်၊ ယခုလည်းရှိနေသည်၊ နောင်လည်းရှိဦးမည်ဟု ယုံပါသည်။\nထိုပညာရပ်မှ ဟောကိန်းများကိုကား ရာနှုန်းပြည့်မယုံပါ။ အစိုးမရသော လောကတွင် ဖြစ်နိုင်ခြေ ရာခိုင်နှုန်းအရသာ ဖြစ်ထွန်းခွင့်ရှိသည်ဟု ယူဆမိပါသည်။\nဟောကိန်းများ၏ ဖြစ်ထွန်းခွင့်ရှိသော ရာခိုင်နှုန်းများတွင် စရိုက်ဝါသနာ၊ အကျိုးပေးနှင့် အားထုတ်မှုသည် ပေါင်းစပ်ပါဝင်နေပါမည်။\nဖြစ်ထွန်းခွင့်မရှိခြင်းသည် အနတ္တလောကနှင့် သက်ဆိုင်မည်ဖြစ်သည်။\nစရိုက်ဝါသနာ မကိုက်ဘဲ အားထုတ်က အရမ်းပင်ပမ်းမည်။ အကျိုးပေးဖို့မသေချာ။\nအားမထုတ်ဘဲလည်း စရိုက်ဝါသနာချည်းဖြင့် အကျိုးပေးမည်မဟုတ်။\nအကျိုးပေးမပါဘဲ အားထုတ်မိပါကလည်း ပင်ပမ်းမှုသာ အဖတ်တင်မည်ဖြစ်သည်။\nစရိုက်ဝါသနာ၊ အားထုတ်မှုနှင့် အကျိုးပေးသုံးခုကို မျှတစွာ အသုံးချနိုင်သူသည်သာလျှင် အောင်မြင်မှုကို လွယ်ကူစွာ လှမ်းဆွတ်နိုင်မည်ဟု ယုံကြည်မိပါသည်။\nထိုသို့ဆက်စပ်ပေးနိုင်မည့်ပညာများစွာရှိနိုင်ပါသည်။ ၄င်းတွင် နက္ခတ်ဗေဒင်ပညာပါဝင်သည်ဟု ယုံကြည်မိပါသည်။ ထို့ကြောင့် နက္ခတ်ဗေဒင်ကို ကျွန်တော်ယုံပါသည်။ ထိုယုံကြည်ချင်းသည် ကြိုတင်ယုံကြည်မှုသာဖြစ်ပါသည်။ တကယ်သိ၍ ယုံကြည်ခြင်းမဟုတ်ပါ။ လေ့လာဆဲပင်ဖြစ်ပါသည်။ အနာဂတ်ဟောကိန်းများကိုကား လွယ်လွယ်မယုံပါ။ လွယ်လွယ်မဟောချင်သောကြောင့်လည်း ဘလော့တွင် ဟောခန်းမဖွင့်ခြင်းဖြစ်ပါသည်။\nမဟောချင်ပါကလည်း ဒီပညာများကို လေ့လာခဲ့ဖြစ်မည်မဟုတ်ပါ။\nစိတ်တိုင်းကျ ပန်းတိုင်တစ်ခုကို မရောက်မခြင်း ဟောကိန်းများဖြင့် လူတစ်ယောက်အနာဂတ်အား အဆိပ်မခပ်လိုပါ။ ထို့ကြောင့် အပြုသဘောအရ ဟောပြောခဲ့ရပါသည်။ ပညာကို ပညာဟုမြင်ကာ လေးစားသူ မည်သူ့ကိုမဆို ကူညီရန် အသင့်ရှိပါသည်။ လူငယ်ဖြစ်သည့်အားလျော်စွာ တစ်ချို့လူများ၏ ဆက်ဆံပုံကို သည်းမခံနိုင်ဖြစ်ခဲ့ရဖူးပါသည်။ ဥပမာအားဖြင့် "ဗေဒင်ဆိုတာ မိန်းကလေးတွေ စိတ်ဝင်စားတာမဟုတ်လား၊ မင်းက ယောက်ျားလေးဖြစ်ပြီး ဗေဒင်စိတ်ဝင်စားတာ အံ့သကွာ" ဟူသော အပြောမျိုးဖြစ်သည်။ ထိုအခါ ပြန်လည်တုံ့ပြန်ပုံများ ရိုင်းပြသွားဖူးပါသည်။ ဤနေရာမှ တောင်းပန်ပါသည်။\nကျွန်တော်စိတ်ဝင်စားသော ပညာအတွက် ကျွန်တော် မတတ်ကျွမ်းသော်လည်း မာနထားပါသည်။ ဗေဒင်ဖြင့်အသက်မွေးသော ဆရာများ အစ်ကို အစ်မများကို တစ်ပါးသူများ တိုက်ခိုက်ကြ ထိုးနှက်ကြသောအခါ များစွာရင်နာမိပါသည်။ ဗေဒင်ပညာဖြင့် အသက်မွေးမှုအပေါ် များစွာ စိုးရွံ့မိပါသည်။ ယုံကြည်မှုတိုင်းသည် သက်သေပြရန်မလိုပါ။ သက်သေမလိုပဲ ယုံကြည်သူများစွာရှိပါသည်။ မိမိယုံကြည်ရာပညာကို ၀မ်းကျောင်းနေသူ (သို့) ဖက်တွယ်နေသူသည် သူတစ်ပါးစိတ်ဝင်စားသော ပညာအား အထင်သေးသူထက်များစွာ တန်ဖိုးရှိသည်ဟု ယုံကြည်ပါသည်။\nနက္ခတ်ဗေဒင်ပညာသည် အားလုံးအတွက် အသုံးတည့်စေလိုပါသည်။\nAstrology can reveals that the effects of our previous Karma, good or bad. All the planets indicate clearly whether we are\nenjoying or suffering now asaresult of our actions in our previous birth.\nThe balance of good or bad Karma brought forward from the previous birth is prarabdha, and it is the reading of this that goes under the name of Jataka or\nOne undergoes the consequences of one's previous Karma from birth to death and this can known from his horoscope. The use of Horary\nreveals to us whetheraman reaps the fruits of his deeds in his previous birth or the fruits of his actiosn in this birth.\nIf the horoscope has beneficial planetary patterns and the electional chart malefic ones, then it is to be understood that the native is experiencing the fruits of evil Karma\ndone in this birth. If vice versa, then also the native is experiencing the effects of good Karma done in this birht.\nIf the planetary paterns in the horoscope as well as in the Horary chart are similar, then the native is experiencing the fruits of his\npast Karma only.\nအားပေးသွားတယ် .. နယ်သားရေ ..\nခုပိုစ့်အဟောင်းတွေကို ထပ်ဖတ်တော့မှ ဆိုလိုရင်းတွေကို နည်းနည်း ပိုသဘောပေါက်လာသလိုပဲ ကိုပခန်းရေ အရင်က ဖတ်သာဖတ်သွားတာ သိပ်နားမလည်ခဲ့ဘူး ခုတော့ ဖတ်ရတာ အတော် အဆင်ပြေလာပြီ


ဘာလုပ်ရမှန်း မသိဖြစ်နေတဲ့ လမ်းပျောက် လူငယ်များ အတွက် - ၃ - Saya Zin\nဘာလုပ်ရမှန်း မသိဖြစ်နေတဲ့ လမ်းပျောက် လူငယ်များ အတွက် – ၃\nby Zin Zae\n၃ ။ ကိုယ် ဘယ်လိုလူလဲ ?\nညီလွင် တစ်ယောက် ကျွန်တော့်ဆီ ရောက်လာပြီး သူသိချင်တာတွေကို အစ ဆွဲထုတ်ပြန်ပါတယ် ။\n” အင်း ဒါက ဒီလို ရှိတယ်ညီရ ။ အရင်က အကိုတို့ ဆွေးနွေး လိုက်တဲ့ အဓိက အချက် ၂ ချက် ရှိတယ်လေ ။\n” အကို ၊ အကို အရင် ရေးဖူးတဲ့ ကိုယ့်ကိုယ်ကို သိပါ ဆိုတာကို ရော နည်းနည်းလောက်ထပ်ရှင်းပြပေးပါလား အကို ။ ဒါကို ရော ကျွန်တော်တို့ ဘာလုပ်သင့်လဲ ရွေးချယ်ရာမှာ ထည့်သွင်းစဉ်းစားရမှာလား ? “\n၁။ ကိုယ် ဝါသနာ ပါတာကို သေချာရှာဖို့ ( ကိုယ့်ကိုယ်ကို မညာမိဖို့ )\n၂။ ကိုယ့် နဂို အားသာချက် ရှိနေပြီးသား ကို ရှာဖွေ ဖော်ထုတ်ဖို့ ဆိုတာတွေပေါ့ ။\nတကယ်တမ်းတော့ ညီ ကိုယ့်ကိုယ်ကို သိရမယ် ဆိုတာဟာ ဒီ ၂ ချက်မှာ ကတည်းက အတိုင်းအတာ တစ်ခု အထိ ပါပြီးသား ဖြစ်နေတာပဲညီ ။ ဒီတော့ သီးသန့် ထပ် မစဉ်းစားလည်း ရတယ် ။ ဒါပေမယ့် နောက်ထပ် သိသိသာသာ ခွဲထုတ် စဉ်းစားကြည့်သင့်တဲ့ အမြင်ကို ညီသိချင်ရင်တော့ အကို ပြောပြချင်တာတစ်ခု ရှိသေးတယ် ။\n” လုပ်ပါ အကို ။ ပြောမယ့်ပြော အကုန်သာ ပြောပါတော့ဗျာ ။ မှတ်နိုင်သလောက် မှတ်ပါ့မယ် ။ “\n” ဒီလို ညီရ ဒီ ရှုထောင့်က စိတ်ပညာ ဘက်ကိုတော့ နည်းနည်း ပိုရောက်တယ် ။ အကိုကလည်း စိတ်ပညာကို စိတ်ပါဝင်စားလို့ အတန်အသင့်လေ့လာထားတာလေးသာရှိတာ ။ ပညာရှင် မဟုတ်ဘူး ။ ဒီတော့ ကိုယ်နဲ့ ကိုက်သလောက်ကို ချင့်ယူပေါ့ကွာ ။ အကိုလည်း နည်းနည်း ပဲ ပြောပါ့မယ် ။ ကျန်တာ ကို သက်ဆိုင်ရာ ပညာရှင်တွေ ဆီကနေ ဆက်လေ့လာနိုင်အောင် ကြိုးစားပေါ့ ။ “\n” ဟုတ်ကဲ့ အကို ။ ပြောသာ ပြောပါ ။ ကျွန်တော့် အတွက်တော့ အကျိုးရှိမှာပါ ။ “\n” ဒီလို ညီရ ။ လောကမှာ လူအမျိုးမျိုး စိတ်အထွေထွေ ရှိတယ်ဆိုတာ ညီလည်း သိပြီးသားပါ ။ အဲလို လူအမျိုးမျိုး စိတ်အထွေထွေ ဆိုပေမယ့် စိတ်ပညာရှင်တွေက ခွဲခြမ်း စိတ်ဖြာရာမှာ ထိရောက်အောင် အဓိက အုပ်စုတွေ အဖြစ် အတွေးအခေါ် နဲ့ အမူအကျင့်တူတာတွေကို စုစည်းပြီး သက်သက်စီ ခွဲထုတ်လေ့ရှိကြတယ် ။ တစ်ချို့ သီအိုရီတွေက ၁၂ မျိုးလောက်ရှိတယ် ။ တစ်ချို့ က ၆ မျိုး လောက် ပဲထားတယ် ။ Personality Types လို့ ခေါ်ကြတယ် ။ ဒီနေရာမှာ ကိုယ်ရည်ကိုယ်သွေးလို့ပဲ အကို ဘာသာပြန် သုံးလိုက်ချင်တယ် ။ ဒီထဲမှာမှ အကိုက စိတ်ပညာရှင်လည်း မဟုတ် ။ ညီတို့ကလည်း စိတ်ပညာ အထူးပြုလေ့လာသူတွေ မဟုတ်သေးတာကြောင့် အဓိက ကျတဲ့ ကိုယ်ရည်ကိုယ်သွေး ပုံစံ ၂ မျိုးကိုပဲ အကို ဒီ နေရာမှာ အဓိက ဆွေးနွေးချင်တယ် ။ ဒါကတော့ Extrovert နဲ့ Introvert ဆိုတာတွေပဲ ညီ ။ လူ လှုပ် နဲ့ လူ ငြိမ် လို့ပဲ အကို အကြမ်းဖျဉ်း ဘာသာပြန်လိုက်ပါရစေ ။\nအကြမ်းဖျဉ်း ပြောပြရင်တော့ Extrovert ဆိုသူတွေဟာ လူ့ပတ်ဝန်းကျင်နဲ့ ပိုပြီး လိုက်လျောညီထွေ နေနိုင်လေ့ရှိကြတယ် ။ သွက်သွက်လက်လက် တက်တက်ကြွကြွရှိတယ် ။ကိုယ့်ကိုယ်ကို ယုံကြည်မှုလည်း ရှိကြတယ် ။ လူများများ စုမိလေ သူတို့ ပျော်လေပဲ ။ လူတွေနဲ့ ပြောဆို ဆက်ဆံရတာကို နှစ်သက်တယ် ။ လူတွေ အများကြီးနဲ့ တွဲဖက် အလုပ် လုပ်ရတာကို ကြိုက်တယ် ။ ယေဘူယ အားဖြင့် ပျော်ပျော်နေတတ်တယ် ။ ဟာသ တွေ ခပ်များများပြောတတ်တယ် ။ သူများက ဟာသတွေပြောရင်လည်း အင်တိုက်အားတိုက်ကို သူက ရယ်တယ် ။ ဒီတော့ သူတို့ဟာ လူတွေကြားမှာ ပိုပြီး ထင်ပေါ်လေ့ရှိတယ် ။\nရုပ်ရှင်မင်းသား ၊ မင်းသမီးတွေ ၊ ဂီတ နဲ့ အက ပညာရှင်တွေ ၊ ဖက်ရှင် ဒီဇိုင်နာတွေ ၊ မော်ဒယ် တွေ ၊ တခြား ဖျော်ဖြေရေးသမားတွေ ၊ ပွဲ စီစဉ်သူတွေ ၊ အစီအစဉ် တင်ဆက်သူတွေ ၊ နိုင်ငံရေးခေါင်းဆောင်တွေဟာ များသောအားဖြင့် Extrovert တွေ ဖြစ်လေ့ရှိတယ် ။ စီးပွားရေးဘက်မှာဆိုလည်း Marketing သမားတွေ ၊ အရောင်း ကျွမ်းကျင်သူတွေ ဟာ Extrovert တွေ ဖြစ်လေ့ရှိကြတယ် ။ သူတို့က လူတွေနဲ့ ထိတွေ့ဆက်ဆံရတာကို ပျော်တာကိုး ။\nအဲ … Introvert ကျတော့ သူတို့နဲ့ ပြောင်းပြန် ။ စကားနည်းတယ် ။ အေးအေးဆေးဆေး နေတတ်တယ် ။ Extrovert တွေလို နေရာတကာ ထင်ပေါ်အောင် နေတာမျိုး မလုပ်တတ်ဘဲ သူ့ကမ္ဘာလေးနဲ့ သူ သီးခြား ဖြစ်နေလေ့ရှိတယ် ။ သူတို့ရဲ့ အားသာချက်က တစ်ယောက်တည်းနေတာများတော့ စိတ်ကူးစိတ်သန်းကောင်းတွေ ရှိလေ့ရှိတယ် ။ ထွက်လာလေ့ ရှိတယ် ။ ဦးနှောက် နဲ့ နှလုံးသားကို ခန္ဓာကိုယ်ထက် အများကြီး ပိုပြီး အသုံးချတတ်သူတွေပေါ့ ။ ဒါပေမယ့် တစ်ခါတလေ မှာ လူတွေနဲ့ခွဲထွက်ပြီး တစ်ယောက်တည်း သီးသန့် နေတာများတော့ လူတောမတိုးတတ်တော့တာမျိုး ဖြစ်တတ်တယ် ။ တစ်ချို့ကတော့ ကိုယ့်ကိုယ်ကို သိပြီး ပြန် ပြင်ဆင်လို့ လူတွေနဲ့လည်း အဆင်ပြေလေ့ရှိတယ် ။ ဒါပေမယ့် သူ တကယ် နေချင်တာ သူ့အတွက် အဆင်ပိုပြေတာကတော့ အေးအေးဆေးဆေး တစ်ယောက်တည်း ၊ ဒါမှမဟုတ် ကိုယ်နဲ့ ရင်ဘက်ချင်းတူတဲ့လူ နည်းနည်းလောက်နဲ့ပဲ အချိန်တွေ ကုန်ဆုံးစေတာမျိုးပေါ့။\nဒီလို လူတွေက နိုင်ငံကျော် ၊ ကမ္ဘာ ကျော် စာရေးဆရာကြီးတွေ ၊ ကဗျာဆရာတွေ ၊ တီထွင် ပညာရှင်တွေ ၊ ဘာသာရေးခေါင်းဆောင်တွေ ၊ ငြိမ်းချမ်းရေးခေါင်းဆောင်တွေ ၊ နိုင်ငံရေး နဲ့ စီးပွားရေးမှာ နောက်ကွယ်ကနေ မဟာဗျုဟာ ချမှတ်သူတွေ ဖြစ်လာလေ့ရှိကြတယ် ။ Introvert / Extrovert မို့ လို့ ဒီ အလုပ်ပဲ လုပ်ရမယ် ၊ ဒီ အလုပ်မှာပဲ အောင်မြင်မယ်လို့တော့ အကို မဆိုလိုဘူးနော်ညီ ။ ဘာလို့ဆို နယ်ပယ် တစ်ခုထဲမှာပဲ သူ့နည်း သူ့ဟန်နဲ့ သူ အောင်မြင်နေကြတဲ့ Extroverts တွေရော Introverts တွေ ရော ရှိတယ် ။ ဥပမာ IT နယ်ပယ်မှာဆိုရင် Steve Jobs ရော Bill Gates ရော အောင်မြင်ကြတာပဲ ။ ဒါပေမယ့် Steve Jobs ကို Extrovert အနေနဲ့ သတ်မှတ်ကြပြီး Bill Gates ကိုတော့ Introvert အနေနဲ့ သတ်မှတ်ကြတယ် ။\nအကို ယူဆတာကတော့ ဒီလို အောင်မြင်နေတဲ့လူတွေဟာ လိုအပ်ရင်လိုအပ်သလို ( သူတို့ရဲ့ ကိုယ်ရည်ကိုယ်သွေးဟန်နဲ့ မကိုက်တာမျိုး ဖြစ်ခဲ့ရင်တောင်) သူတို့ လုပ်သင့်တာတွေကို ချိန်ညှိပြီး လုပ်နိုင်စွမ်းရှိကြတယ် ။ ပြီးတော့ နောက်တစ်နည်းက သူတို့ ကို နောက်ကွယ်ကနေ ဖြည့်စွက်ပေးမယ့် ၊သူတို့နဲ့ တွဲပြီး လုပ်နိုင်တဲ့ အခြားလူတွေ ( အထူးသဖြင့် သူတို့နဲ့ ကိုယ်ရည်ကိုယ် သွေး မတူတဲ့လူတွေ ) ကို သူတို့နားမှာ ရံထားပြီး အလုပ်တွဲလုပ်နိုင်ကြတယ် ညီ ။ Extroverts တွေနားမှာ Introverts တွေ ရှိနေသလို Introverts တွေနားမှာလည်း Extroverts တွေ ရှိနေတာပေါ့ ။ ဒါဆိုရင်တော့ ပိုပြီး အောင်မြင်နိုင်တယ်လို့ အကိုတော့ မြင်မိတယ်ညီ ။\nနောက်ပြီး နိုင်ငံရေးနဲ့ ငြိမ်းချမ်းရေးခေါင်းဆောင် တစ်ဦးဖြစ်တဲ့ “ ဂန္ဒီ” ကြီးလို လူမျိုးဟာ သူ့ ပင်ကို စိတ်ရင်းက Introvert ဖြစ်ပေမယ့် လိုအပ်လို့ သမိုင်းက တောင်းဆိုလာတဲ့အခါ လူထုနဲ့ ထိတွေ့မှုများတဲ့ ဟောပြောလှုံ့ဆော်မှုတွေ လုပ်ရတဲ့ နိုင်ငံရေးခေါင်းဆောင် တစ်ယောက် ဖြစ်လာတာပဲလေ ။ ပင်ကို အချိန်မှာ အေးအေးနေပေမယ့် အဲလို ဟောရပြောရတဲ့ အချိန်မျိုးမှာလည်း အကောင်းဆုံး လုပ်နိုင်တာပဲ ။\nဒါမျိုး Introvert ဖြစ်ပေမယ့် Extrovert တွေရဲ့ အလုပ် တစ်ချို့ ( ဟောတာပြောတာ ၊ လူရှေ့ မှာ လူလုံးထွက်ပြီး ကျော်ကြားအောင်နေတာတွေ ) ကို လိုအပ်ရင် အကောင်းဆုံး လုပ်နိုင်သူတွေရှိသလို Extrovert ဖြစ်ပေမယ့် Introvert အလုပ် တစ်ချို့ ( စိတ်ကူး စိတ်သန်းကောင်းတွေရအောင် တွေးတာ ၊ တီထွင်တာ ၊ မဟာဗျုဟာ ဆွဲတာတွေ ) ကို လိုအပ်ရင် အကောင်းဆုံး လုပ်နိုင်သူတွေလည်း ရှိကြတယ် ။\nဒီ ၂ မျိုးလုံး အတော်လေး ရောနေတဲ့ လူလည်း ရှိနိုင်တာပါပဲ ။ Ambiverts လို့ ခေါ်ကြတယ် ညီ ။ ဒါပေမယ့် အကြမ်းဖျဉ်း အားဖြင့်တော့ ကိုယ့်မှာ တစ်ခုခုရဲ့ ဟန်က အားသာနေလေ့ရှိတယ် ။\nဥပမာကွာ အကိုဆိုရင် အရွယ်ရောက်လာပြီးတဲ့အခါမှာ ကိုယ့်ကိုယ်ကို ပြန်ကြည့်တဲ့အခါ Introvert တစ်ယောက်လို့ပဲ မြင်မိတယ် ။ အရင်ကဆို လူ ထူထူကို ဘယ်လိုမှကို သည်းမခံနိုင်ဘဲ အရမ်း ရှောင်လေ့ရှိတယ် ။ Shopping Center တွေ စဖွင့်ကာစကဆို အဲလိုနေရာတွေကို ဝင်ရ ထွက်ရ လုပ်ရမှာကိုတောင် အရမ်းဝန်လေးခဲ့တာမျိုးပေါ့ ။ နောက်ကျတော့ လူဆိုတာ လူတောဝင်တိုးနိုင်လေ ကိုယ့်အတွက် အကျိုးရှိလေဆိုတာသိခဲ့လို့ လူတွေနဲ့ ပိုပြီး အရင်ကထက် အဆင်ပြေအောင် ရောနှောနေခဲ့ပေမယ့် စိတ်လျှော့လိုက်လို့ မူရင်း စိတ် အခြေအနေရောက်သွားရင် တစ်ယောက်တည်း ဒါမှမဟုတ် လူနည်းနည်းလောက်နဲ့ပဲ ဆက်ဆံချင်နေတာ အခု အချိန်အထိပဲ ။\nဒီတော့ ညီလည်း ကိုယ့်ကိုယ်ကို ဘယ်လို လူလည်း ဆိုတာ မြင်အောင်သေချာ သတိထားကြည့်ပေါ့ ။ ဥပမာ အားလပ်ချိန်မှာ ဘာလုပ်ရတာကို ပိုကြိုက်လဲ ။\nသူငယ်ချင်းတွေနဲ့ လျှောက်လည်ရတာကို လား ? ဒါမှမဟုတ် အိမ်မှာ အေးဆေး TV ကြည့် ၊ စာဖတ်တာလား ?\nအဖွဲ့အစည်း တစ်ခုမှာ အမြဲလိုလို ကိုယ်က ထထကြွကြွ လှုံ့ဆော် ဦးဆောင်လေ့ရှိသလား ? ဒါမှမဟုတ် အနောက်ကပဲ လိုတာတွေ လိုက်ဖြည့်ပေးပြီး မဖြစ်မနေလိုအပ်တော့မှ ဝင်ပါလေ့ရှိသလား ?\nစကားတွေ အများကြီး တရစပ်ပြောတတ်ပြီး ရယ်ရယ်မောမောနေတာများလား ? ဒါမှမဟုတ် လိုမှပဲ တစ်ခွန်းတစ်လေ ဝင်ထောက်ပြီး ပြောလေ့ရှိသလား ?\nကိုယ် စိတ်မဝင်စားတဲ့ အကြောင်းအရာကိုလည်း သိပ်ပြီး စိတ်ထဲက လုပ်ယူစရာမလိုဘဲ စကားရောဖောရော ဝင်ပြောနိုင်တဲ့ အရည်အချင်းမျိုး/ အလေ့အကျင့်မျိုးရှိသလား ? ဒါမှမဟုတ် ကိုယ် စိတ်မဝင်စားရင် လုံးဝနီးပါး ဝင်မပြောနိုင်ဘဲ ကိုယ်တကယ် စိတ်ဝင်စားတဲ့ အကြောင်းအရာမှ စကားဝိုင်းထဲ ဝင်နိုင်တာမျိုးလား ?\nစသဖြင့်ပေါ့ ။ ကိုယ့်ရဲ့ အပြုအမူ အတွေးအခေါ်တွေကို တစ်ချက်လောက် သေချာစောင့်ကြည့်ပေါ့ ညီ ။\nကိုယ့်ကိုယ်ကို Extrovert လား ? Introvert လား ? ( လူ လှုပ် လား ? လူ ငြိမ် လား ? ) သိမှ ကိုယ့်ရဲ့ ကိုယ်ရည်ကိုယ်သွေး နဲ့ ကိုက်မယ့် အလုပ်ကို ရွေးနိုင်မှာ ပေါ့ ညီ ။ ယေဘူယ အားဖြင့်တော့ Extrovert တစ်ယောက်ဟာ စာရင်းကိုင် လို အလုပ်မျိုး ၊ Graphic Designer လို ၊ Programmar လို အလုပ်မျိုး လုပ်ရရင် ဘယ်လိုမှ စိတ်ပါမှာ မဟုတ်ဘူး ။ သူ လုပ်နေရတဲ့ အလုပ်ကို မြန်မြန်ဆန်ဆန်ကို ငြီးငွေ့လာမှာပဲ ။ ဒီလိုပဲ Introvert တစ်ယောက် က Marketing ( ဈေးကွက် မြှင့်တင်ရေး ) ၊ PR ( လူထု ဆက်ဆံရေး ) လုပ်ရင် ၊ အရောင်း သမား ( Sales ) ၊ အကျိုးဆောင် စတဲ့ အလုပ်တွေ ဝင်လုပ်ရင် မလိုအပ်ဘဲ သူ့မှာ သူများထက်ပိုပြီး ဖိအားတွေ များနေသလို ခံစားနေရမှာပဲ ။ အေးအေးဆေးဆေးမရှိဘဲ အမြဲ ပူလောင်နေသလ ိုခံစားနေရပြီး စိတ်ဓာတ် ခွန်အားတွေ မလိုအပ်ဘဲ ကုန်ဆုံးနေရမှာပဲညီ ။\nဒီတော့ ဒီလိုမျိုး ကိုယ့်ရဲ့ ကိုယ်ရည်ကိုယ်သွေးနဲ့ အလုပ်အကိုင်ကို ကိုက်ညီအောင် မရွေးဘူးဆိုရင် ဖြစ်နိုင်တာက\n၁။ အဲ့ ဒီ အလုပ်အကိုင်မှာ မအောင်မြင်ဖို့ များတယ် ။ ထိပ်ဆုံး နေရာတွေကို မရနိုင်ဘဲ အောက်ခြေ လောက်မှာပဲ လမ်းဆုံးသွားတာမျိုး ။ တစ်ချို့ လုပ်သက်ကြောင့်တာ အလယ်အလတ် ရာထူးမျိုး ရောက်ရင် ရောက်သွားမယ် ။ သိပ်ပြီးတော့ ထိထိရောက်ရောက် ထူးထူးခြားခြား စွမ်းဆောင်နိုင်တာမျိုး မရှိဘူးပေါ့ ညီ ။\n၂။ အဲဒီ အလုပ်မှာတော့ အောင်မြင်မယ် ။ အရမ်းကို ရည်မှန်းချက်ကြီးပြီး ကြိုးစားနိုင်တဲ့လူမျိုးပေါ့ ။ သူ့ရဲ့ စိတ်ဓာတ် ခွန်အားနဲ့ ပြင်းပြတဲ့ စိတ်ဆန္ဒက သူ့ရဲ့ ကိုယ်တွင်းက ကိုယ်ရည်ကိုယ်သွေးအားကို ကျော်သွားတာပေါ့ ။ရှင်းအောင်ပြောရရင် အလုပ်နဲ့ အံဝင်ခွင်ကျဖြစ်အောင် ရုပ်ပိုင်း၊စိတ်ပိုင်းကို ဖိဖိစီးစီးကြိုးစားရင်း သူ့ရဲ့ နဂို ကိုယ်ရည်ကိုယ်သွေးပါ ပြောင်းသွားတာမျိုးပေါ့ ။ ( ဒါမျိုး ဖြစ်သွားရင်တော့ ကံကောင်းတယ် ပြောရမှာပဲ ။ )\nဒါပေမယ့် တစ်ခါတလေမှာ ဖြစ်သွားတတ်တာက လုပ်ငန်း အရသာ အောင်မြင်နေတာ ကိုယ့်ကိုယ်ကို မကျေနပ် ၊ မပျော်ရွှင်တာမျိုး ဖြစ်နေ ရတတ်တယ် ။ လုပ်ငန်း အောင်မြင်နေပေမယ့် ကိုယ့်ဘဝကို ကိုယ့် လူနေမှု ပုံစံကို မကျေနပ်တော့ အလိုလို နေရင်း စိတ်ရှုပ်နေတာမျိုး စိတ်ဖိစီးနေရတာမျိုးတွေ ဖြစ်တတ်သေးတယ် ။ တစ်ချို့ဆို စိတ္တဇ ဆန်ဆန် ခံစားရတာမျိုး ဖြစ်ပြီး စိတ်ကျန်းမာရေးမှာ အကြီးအကျယ် ထိခိုက်သွားတတ်တယ် ညီ ။ ( သတိကပ်ပြီး အသိလေးနဲ့ ထိန်းနိုင်ရင်တော့ သက်သာတာပေါ့ ညီ )\nဒါကြောင့် နိုင်ငံတကာမှာ ဆိုရင် Personality Tests ဆိုတာတွေ စစ်ဆေးလေ့ရှိကြတယ် ။ တကယ် အသေးစိတ်ဆိုရင်တော့ အကိုပြောခဲ့သလို ၆ မျိုး ၊ ၁၂ မျိုး အထိ ခွဲထုတ်လို့ရတာပေါ့ ။ ဒီလိုမျိုး ကိုယ်ရည်ကိုယ်သွေးပုံစံတွေကို သေချာ စစ်ဆေးပြီးမှ သူနဲ့ ကိုက်မယ့် အလုပ်ကို ရွေးချယ်ပေးတာမျိုးတွေ ၊ လမ်းညွှန်ပေးတာမျိုးတွေ လုပ်လေ့ရှိကြတယ် ။\nညီ့ကိုလည်း အကြံပေးချင်တာက ဖြစ်နိုင်ရင် ကိုယ့်ရဲ့ ကိုယ်ရည်ကိုယ်သွေးနဲ့အလုပ်အကိုင်/ အသက်မွေးဝမ်းကြောင်း လုပ်ငန်းကို ကိုက်ညီအောင် ရွေးချယ်လုပ်ကိုင်ဖို့ပေါ့ကွာ ။ ဒါမှ အောင်လည်း အောင်မြင် ၊ ပျော်လည်း ပျော်ရွှင် ၊ဘဝဟာ ကျေနပ်စရာ အတိ ဖြစ်မှာပေါ့ ။ “\nညီလွင် တစ်ယောက် ကျွန်တော် ပြောတဲ့ စကား အရှည်ကြီးကို နားထောင်ရင်း ငြိမ်သက်စွာ ငေးမောနေတယ် ။ ကျွန်တော် ထင်တာတော့ သူ တစ်ခုခုကို တွေးနေတာ နေမှာပေါ့လေ ။\nကျွန်တော်ကိုယ်တိုင်လည်း ပြောစရာရှိတာ ပြောသွားပြီးတဲ့အခါမှာ ကျွန်တော့် အကြောင်းကို ကျွန်တော် ပြန် တွေးနေမိတယ် ။\nကျွန်တော် ကိုယ်တိုင်ရော ဘဝမှာ အောင်မြင် ပျော်ရွှင် နေနိုင်ပြီလားလို့ ပေါ့ ။


MGLUAYE'S PAGES ကို လာလည်ကြတဲ့ သူငယ်ချင်းများ အတွက် လက်ဆောင်လေး နောက်တစ်ခုပါ။ လာလည်ကြတဲ့ သူငယ်ချင်းများ အနေနဲ့ အချို့က လိပ်စာကို တိုက်ရိုက်ရိုက်ထည့်ပြီး လာလည်ကြတယ်။ အချို့က Google Reader ထဲကနေ လာဖတ်တယ်။ အချို့ကတော့ Google ထဲမှာ MGLUAYE ဆိုတာကို ရိုက်ထည့်ပြီး ရှာပြီးမှ ရောက်လာကြပါတယ်။ ဆိုတော့ ဒီလို လာလည်ကြတဲ့ သူငယ်ချင်းများ အားလုံးအတွက် ကလစ်လေး တစ်ချက်ခေါက်တာနဲ့ လာလည်နိုင်စေမဲ့ MGLUAYE Toolbar လေး လက်ဆောင် ပေးထားပါတယ်။\nMGLUAYE Toolbar မှာ ဘာတွေပါလဲ ဆိုတော့ မောင်လူအေး စာမျက်နှာကို အမြန်ချောပို့ မပါဘဲ ကလစ်တစ်ချက်တည်းနဲ့ ခေါက်ပြီး လာလို့ ရပါတယ်။ သူငယ်ချင်းရဲ့ Email ကို Setting ထည့်ထားမယ်ဆိုရင် Email Alert က Email အသစ်ရောက်တိုင်း Alert လုပ်ပေးပါလိမ့်မယ်။ နောက်ထပ် တစ်ခုကတော့ အဖြူရောင် သံစဉ် အင်တာနက် ရေဒီယိုကို ထည့်ထားပေးပါတယ်။ သူ့ဘေးမှာ ရံဖန်ရံခါ ဖြစ်တတ်တဲ့ Font မတူလို့ ဖတ်မရတဲ့ ပြဿနာကို ဖြေရှင်းနိုင်စေဖို့ Font Converter ပါပါတယ်။ အဲဒီဘေးမှာ Font Download လုပ်ဖို့ လိုအပ်တဲ့ သူငယ်ချင်းများ အတွက် Zawgyi One Download Link လေး ထည့်ပေးထားပါတယ်။ သူ့နံဘေးမှာတော့ အပျင်းပြေ ဆော့ဖို့ Game လေးတွေ ထည့်ထားပေးပါတယ်။ သူ့ရဲ့ နံဘေးမှာတော့ သူငယ်ချင်း နေထိုင်ရာ နိုင်ငံရဲ့ လက်ရှိ အပူချိန်လေးပေါ့။\nနောက်နောက် အလျဉ်းသင့်သလို Update လေးတွေ လုပ်သွားပေးပါမယ်။ မောင်လူအေးဆီကနေ Update လုပ်တာနဲ့ သူငယ်ချင်းဆီမှာ အလိုလျောက် Update ဖြစ်နေမှာပါဗျာ။ Install လုပ်ဖို့ Toolbar ပုံလေးကို Click ခေါက်ပါဗျာ။\nမောင်လူအေး စာမျက်နှာကို လာလည်ရင်း ပျော်ရွှင်ကြပါစေဗျာ။ :)\nFiled Under : Download, Internet, Present\nHappy New Year 2009 to you naw\nသာယာ ပျော်ရွှင်ဖွယ် နှစ်သစ် မင်္ဂလာ ဖြစ်ပါစေဗျာ...\nutilizing? I'm experiencing some minor security problems with my latest site and I would like to find something more safe. Do you have any solutions?\nmy web blog creativus.lv\nCheck out my web page: froxh.com\nYou should take part inacontest for top-of-the-line blogs on\nCheck out my blog post; Www.adoptioneducationclasses.com\nmy blog; http://www.bjoyful.us/blogs/entry/Golfing-Weekend-Breaks-In-Spain-2013-05-12\nHavealook at my web blog ... maltese puppies for sale uk


UN-HABITAT | Providing safe drinking water to those in need during the hot summer months\nUN-HABITAT > News > Providing safe drinking water to those in need during the hot summer months\nProviding safe drinking water to those in need during the hot summer months\nAs the summer heats up, communities in the informal settlements is having trouble getting enough drinking water. On average, the daytime temperatures reach more than 37 degrees Celsius on most days.\nOver 24,060 ten-liter water bottles have been distributed to 12,030 households in Yangon’s informal settlements with the help of volunteers from the community.\nDaw Moe Moe,amother of five children, recently lost her husband due toaCOVID infection. “I earn about 7,000 kyat per day working atalocal betel nut cutting work. So, despite knowing that safe drinking water is important forahealthy life, I couldn’t afford to buy purified drinking water bottles because they cost 700 to 1000 kyats.” she said.\nShe continued, “We quickly become thirsty as the weather warms up in the summer. My family needs an adequate supply of drinking water. I’m glad we got what we needed at the right moment. I believe that donating water isagood deed, and I am grateful to UN-Habitat and the Japanese people for their assistance.”\nUN-Habitat continues to support the communities in informal settlements by providing updated information about COVID-19 and preventive measures with the support of the Government of Japan.\nပူပြင်းတဲ့နွေရာသီမှာ လိုအပ်နေသူများထံ ဘေးကင်းလုံခြုံသော သောက်သုံးရေ ပို့ဆောင်ခြင်း။\nနွေရာသီ ပူပြင်းလာသည်နှင့်အမျှ တရားမဝင် အခြေချနေထိုင်ရာ နေရာများမှ ရပ်ရွာလူထု သည် သောက်သုံးရေ အလုံအလောက်ရရှိရန် အခက်ကြုံနေကြရသည်။ ပျမ်းမျှအားဖြင့် နေ့ဘက်အပူချိန်သည် အများအားဖြင့် ၃၇ ဒီဂရီစင်တီဂရိတ်ထက် ပိုများသည်။\nရပ်ရွာမှ စေတနာ့ဝန်ထမ်းများ၏အကူအညီဖြင့် ရန်ကုန်မြို့ရှိ တရားမဝင် အခြေချနေထိုင်ရာ နေရာများတွင် နေထိုင်သည့် အိမ်ထောင်စု ၁၂,၀၃၀ အတွက် တစ်ဆယ်လီတာ ရေသန့်ဗူး ၂၄,၀၆၀ ကျော်ကို ဖြန့်ဝေခဲ့ပါသည်။\nကလေးငါးယောက်မိခင် ဒေါ်မိုးမိုးသည် ကိုဗစ်ရောဂါကြောင့် ခင်ပွန်းဖြစ်သူကို မကြာသေးမီက ဆုံးရှုံးခဲ့ရသည်။ “ကွမ်းသီးညှပ် တဲ့ အလုပ်ရုံမှာ နေစားခ တစ်ရက်ကို ကျပ် ၇,၀၀၀ လောက် ရပါတယ်။ သန့်ရှင်းတဲ့ သောက်သုံးရေက ကျန်းမာရေးအတွက် အရေးကြီးမှန်း သိပေမယ့် သောက်ရေသန့် တစ်ဗူး oယ်ဖို့ဆိုရင် ၇၀၀ ကနေ ၁၀၀၀ ကျပ်လောက်အထိ ကုန်ကျတဲ့အတွက် မဝယ်နိုင်ခဲ့ဘူး။ ” လို့ သူမကပြောပါတယ်။\n“နွေရာသီမှာ ရာသီဥတု ပူလာတာကြောင့် မကြာခဏ ရေဆာပါတယ်။ ကျွန်မရဲ့ မိသားစုအတွက် လုံလောက်တဲ့ သောက်ရေ လိုအပ်ပါတယ်။ အခု လိုအပ်တာတွေကို လိုအပ်နေတဲ့ အချိန်အခိုက်အတန့်မှာ ရလို့ ဝမ်းသာပါတယ်။ ရေလှူတာက ကုသိုလ်ကောင်းမှု လုပ်တာလို့ ကျွန်မယုံကြည်တယ်။ ပြီးတော့ UN-Habitat နဲ့ ဂျပန်ပြည်သူတွေကို သူတို့ရဲ့အကူအညီအတွက် ကျေးဇူးတင်ပါတယ်။” လို့ သူမက ပြောပါတယ်။\nUN-Habitat သည် ဂျပန်နိုင်ငံအစိုးရ၏ ပံ့ပိုးကူညီမှုဖြင့် COVID-19 အသိပညာပေး အချက်အလက်များ နှင့် COVID-19 ကာကွယ်ရေး ဆောင်ရွက်မှုများကို တရားမဝင် အခြေချနေထိုင်ရာ နေရာများမှ ရပ်ရွာလူထု ကို ဆက်လက်ပံ့ပိုးကူညီလျက်ရှိပါသည်။


စကား ဘယ်လိုပြောကြသလဲ | မိုးချိုသင်း မှတ်တမ်း\nဒီနေ့တော့ စကားတွေ ပြောကြတာနဲ့ ပတ်သက်ပြီး ကိုယ်စဉ်းစားမိတာလေးတွေ ရေးကြည့်မလို့ပါ။\nလူတွေ တယောက်နဲ့တယောက် ပြောဆို ဆက်ဆံကြတဲ့အခါ ပြောတဲ့စကားက ဘာကို ဆိုလိုသလဲဆိုတာ သိမှ နားထောင်တဲ့လူက ပြန်ပြော၊ ပြန်ဖြေနိုင်တာမျိုး မဟုတ်လား။ အဲဒီတော့ လူတွေက စကားပြောကြပြီဆိုရင် သူ့စတိုင်နဲ့သူ၊ သူ့ဝသီနဲ့သူ ပြောတတ်ဆိုတတ်ကြတယ်လေ။ အဖေ့မိတ်ဆွေတွေထဲမှာကို စတိုင်အမျိုးမျိုးနဲ့ အများကြီးတွေ့ရတယ်။\nတချို့ကျတော့ စကားစ ပြောရင် သမိုင်းနဲ့ ချီတယ်။ တကယ့်လိုရင်းက ခုနကလေးတင် ဖြစ်သွားတဲ့အကြောင်း ပြောမလို့။ ဒါပေမဲ့ အစချီတော့ ဘိုးတော်ဘုရား လေးဖက်သွားတဲ့ ခေတ်ကနေ စ ပြောတယ်။ အဲဒီတော့ နားထောင်ရတဲ့လူက focus တွေ ဝေ ၀ါးကုန်တယ်။ သူပြောချင်တာ သမိုင်းကို ပြောချင်တာ ထင်တယ်တို့ ဘာတို့ ဖြစ်ကုန်တယ်။ အပျိုး များသွားတယ် ဆိုပါတော့။\nတချို့ကျတော့လဲ ကျောင်းဆရာလုပ်လာတာ နှစ်ကြာလာတော့ အရိုးစွဲသွားတာမျိုး ရှိတတ်သေးတယ်။ သူက နားထောင်နေတဲ့သူကို ပြန်မေးတာ။ ကျောင်းသားကို စာမေးသလိုမျိုး။ စကားတ၀က်မှာ ရပ်ပြီး အဲဒီတော့.. ဘာဖြစ်သလဲ..တဲ့။ အဲဒီအခါ နားထောင်နေတဲ့ကိုယ်က စကားထောက်ပေးရတော့တာ။ သူက ဒီလို ဖြတ်ဖြတ်မေးနေတော့ သူ့စကားကို အမြဲစူးစိုက်နေမှကို ဖြစ်တော့မယ်လေ။ ဒါမှ ထောက်လို့ ရမှာပေါ့၊ ဟုတ်ဖူးလား။\nကိုယ်တို့မိဘတွေက ဆရာ၊ ဆရာမ အသိုင်းအ၀ိုင်းဆိုတော့ ဒါမျိုးတွေ ခဏခဏ ကြုံရတတ်တယ်။ အကျင့်ကြီးကို ပါနေတာပါလေ။ အဲဒီလို လူမျိုးတွေနဲ့တွေ့ရင်တော့ ကိုယ်တို့က မအောင့်နိုင်ဘဲ အရယ်သန်သူပီပီ သူ့ရှေ့မှာပဲ တခွိခွိ နဲ့ ရီမိတော့တာပဲ။ ပြောတဲ့သူကတော့ ဘာကို ရီမှန်းမရိပ်မိလို့ အံ့သြလို့။ သူ့အဖို့တော့ ဘာမှ မထူးဆန်းဘူးလေ။ နိစ္စဓူဝ ကျောင်းသားတွေကို စာသင်သလိုပဲ ပြောနေမိတာကိုး။\nအဲဒီတော့ ဘာဖြစ်သလဲ သမီး..။\nခွိခွိ ခွိ ဘာမှ မဖြစ်ပါဘူး ဦး၊ ခွိ ခွိ..\nအဖေ့မိတ်ဆွေ ဂီတဆရာတယောက်ကတော့ စကားကို တ၀က်ပဲ ပြောတယ်။ သူက အတွေးထဲမှာ ရှေ့က တ၀က်ကို ပြောပြီးသွားပြီ။ အဲဒီတော့ နောက်ဆုံးစကားလုံးလောက်ပဲ ပြောလိုက်တယ်။ နားထောင်ရတဲ့သူက တ၀က်တန်းလန်းကြီးနဲ့ ဘာကိုဆိုလိုမှန်း မသိ ဖြစ်ရတယ်။ ပြီးတော့ လူကလဲ ညင်သာယဉ်ကျေးလေတော့ အသံက တိုးတိုးလေး။ သူ တနာရီလောက် တိုးတိုး တိုးတိုးနဲ့ ပြောသွားရင် ကိုယ်တကယ်သဘောပေါက်တာက တလုံး နှစ်လုံးလောက်ပဲ ဖြစ်နေတယ်။ တကယ့်သေရေး ရှင်ရေး ဆို ဒုက္ခ။\nနောက်တယောက်ကတော့ ကိုယ်တို့မိသားစုနဲ့ အရမ်းခင်တဲ့ ပန်းချီဆရာ။ သူကတော့ စကားပြောရင် subject တွေ အကုန် ဖြုတ်ခဲ့တယ်။ verb လောက်ပဲ ပြောတယ်။ ဥပမာ..\n“အဲဒီတော့ … ဖြစ်တယ်၊ ဖြစ်တယ်”\n“ဘာဖြစ်တာလဲ ဦး၊ ဘာတွေ ဖြစ်ကုန်တာလဲ”\n“အော်..မြို့ထဲမှာ အရေးအခင်းတွေ ဖြစ်တာကို ပြောတာပါ”\n“ဟင် ဟုတ်လား၊ ဘယ်နားမှာလဲ”\n“အော်..ထောက်လှမ်းရေးတွေ ရှိနေတာကို ပြောတာ သမီး”\n“အဲဒီတော့ ဘာဖြစ်ကုန်သလဲ ဦး”\n“ဘာလဲ ကျောင်းသားတွေ ပါကုန်တယ် ပြောတာလား”\n“အေး ဟုတ်တယ်၊ ပါကုန်တယ်”\nကဲ စဉ်းစားသာ ကြည့်ကြပါတော့ အရပ်ကတို့။ အဲလိုမျိုးနဲ့ ကိုယ်သိချင်တဲ့ သတင်းကို မေးနေရတာပါ။ တကယ်တော့ သူက မြို့ထဲက ပြန်လာတာမို့ ကိုယ်တို့ကို ဒီသတင်း ပြောပြချင်လွန်းလို့ အပြန်မှာ အိမ်ကို ၀င်လာတာ။ သူက အခုလို verb လေးတွေပဲ ပြောတဲ့အခါကျတော့ စကားတခု လိပ်ပတ်လည်ဖို့ ပဟေဠိဖော်နေရသလိုပါ။\nဒါနဲ့ ကိုယ်လဲ ဒီလိုအသိုင်းအ၀ိုင်းမှာ ကြီးပြင်းခဲ့ရတော့ စကားပြောရင် သတိထားပါတယ်။ ကိုယ်ပြောတာ သိပ်ရှည်နေမလား၊ မြန်မြန်ဖြတ်တယ်။ နားထောင်တဲ့သူ စိတ်ဝင်စားရဲ့လား အကဲခတ်တယ်။ အဆုံးတွေချည်း မပြောမိဖို့လဲ ဂရုစိုက်ပါတယ်။\nဒါပေမဲ့ အခုတလော ကိုယ်က ဟိုတွေး ဒီတွေးနဲ့မို့ စကားတွေလဲ ဟိုဒီရောက်ကုန်တယ် ထင်ပါ့။ စကားတွေကို မှတ်မိတဲ့အချိန်၊ သတိရတဲ့အချိန်မှ ထ ပြောတတ်တာပါ။ ကိုယ့်ဒဏ်ကို ကိုယ့်အမျိုးသား ခံနေရတယ် ဆိုပါတော့။\nညနေခင်း အလုပ်တွေဘာတွေပြီးလို့ အေးအေးလူလူ ပြန်လာကြတော့..သီချင်းလေး နားထောင်နေတုန်း..\n“အဲဒီပစ္စည်း မပို့လို့ မဖြစ်ဘူးနော်”\n“ဘာပစ္စည်းလဲ၊ ဘာကို ပြောနေတာလဲ ချိုသင်း”\n“အော် မနက်က ဟိုလူ မှာထားတာလေ၊ ပို့ရအုံးမယ် ပြောတာ”\n“အေးပါ သိပါတယ်။ ချိုသင်းဟာက ဘာမှန်းမသိ၊ အမြီးမပါ ခေါင်းမပါ နဲ့။ တယ်ခက်ပါလား။”\n“ဘာကိစ္စကြီးလဲ၊ လုပ်လာပြန်ပြီ” (သူက ခေါင်းကို တွင်တွင်ကုတ်ပါတယ်)\n“ဟိုကိစ္စကြီးဟာလေ..၊ သူပဲလုပ်ပေးမယ် ပြောပြီးတော့..။”\n“အေးလေ၊ ဘာကိုပြောနေတာလဲ လို့ မေးနေတာ။”\n“သိပြီ သိပြီ။ အဲဒီလိုလေးဘာလေး ထည့်ပြောစမ်းပါကွာ..။”\n“အကိုရေ အရမ်းအရေးကြီးတယ်၊ သွားယူရမယ်နော် မမေ့နဲ့”\n“အော် ဆေးသွားယူပေးဖို့လေ၊ မေ့နေမှာစိုးလို့ သတိပေးတာ”\n“မင်းဟာက အလယ်သားချည်းပဲ ပြောနေပါလားကွ”\nဟိုး..ရှေးရှေးတုန်းက တဲ့။ ဘုရင်ကြီးက အမတ်ကြီး ဦးပေါ်ဦးကို မေးတော်မူတယ် တဲ့။ အမတ်ကြီး၊ ကမ္ဘာပေါ်မှာ ဘယ်ဥက အဆိမ့်ဆုံးလဲ တဲ့။ အမတ်ကြီးက ပြန်ဖြေတယ်။ လိပ်ဥ ပါဘုရား တဲ့။ ဘုရင်ကလဲ ဘာမှ ပြန်မပြောဘူး။ ဆိတ်ဆိတ်နေတယ်။ အမတ်ကြီးကလဲ သူ့ memory chip လေးထဲမှာ ထည့်ထားလိုက်ရတာပေါ့။ နောက်တခါ သူပြန်မေးရင် အဆင်သင့် ဖြစ်နေအောင်လေ။\nနောက် တော်တော်ကြီး ကြာမှ ဘုရင်ကြီးက တခြားစကားတွေ ပြောနေရင်းက ထ မေးတယ်။ အလယ်ကနေ ဖောက်မေးတာပါ။ ပေါ်ဦး သူ့ချည်းပဲလားဟေ့ တဲ့။ အဲဒီတော့ အမတ်ကြီးက သူ့ memory ထဲကနေ ကမန်းကတန်း ထုတ်လိုက်ပြီး ဆားနဲ့ပါ ဘုရား လို့ လျှောက်လိုက်တယ် တဲ့။ ဘုရင်ကြီးက ကျေနပ်သွားတာပေါ့။\nအင်း..ကိုယ့်အမျိုးသားကိုလဲ အမတ်ကြီး ဦးပေါ်ဦးရဲ့ memory chip လေးတခုတော့ ၀ယ်ပေးအုံးမှပါ။\ngood story ma cho thin...\nညီမလဲ အဲ့လိုပဲ စကားဆို ငြိမ်နေရာကနေထထပီး အသည်းအသန်ပြောမိလို့..။\nMoe Cho lay yay......\nJust I read ur post already, firstly i consider that ur post means me or other things. Because today i send long long comments to you with free heart. Some are not concerned. So as soon as i read frist paragraph, I shouted myself " Oh. Bode Daw ". She means me? :P..... Heee....\nA he`... after the end, I can be happy and free..... Hmuuu.... That means Ur beloved husband's story. Thanks u sis lay.\nAma tangue also long long and writing also long long. Sorry my sis..\nNot Ma Long Long Naw :D\nHaveagreat smile without pressure\nနဉ္စ္စ ဒူဝ ရေးလား နေ့တဒူဝ ရေးလား\nMemory chip လေးဝယ်လို့ရရင်ပြော\nနော် အစ်မ... ၀ယ်ချင်လို့ပါ.. :D\nKO သို့ ...\nနိစ္စ=အမြဲ။ ဓုဝ=အမြဲ လို့မြန်မာစာအဖွဲ့ က ထုတ်ထားတဲ့ (၁၉၉၃၊သြဂုတ်) မြန်မာစာ မြန်မာစကားမှာ ဖော်ပြထားပါတယ်။ နိစ္စဓူဝ ပဲရှိပြီး နေ့ တဒူဝ ဆိုတာမရှိဘူးလို့ လဲ ဆိုပါတယ်။ ချိုသင်းရေ.. ပြင်ကြအုန်းစို့ ။ KM\nSeptember 16, 2008 at 12:18 AM\nပြင်လိုက်ပါပြီရှင် Ko နဲ့ ကိုမိုးရေ..\nထောက်ပြပေးတာ ကျေးဇူးပါ။ အဟီး။\nအမရေ memory chip လေး မ၀ယ်ချင်ရင် အမအမျိုးသားက “အင်း” တလုံး မမြဲပြန်ပြောရင်လည်း အိုကေမယ်ထင်တယ်နော်။\nအမ ဘယ်ကစပြောပြော ဘာမေးမေး “အင်း”သာ ဖြေလိုက် ကွက်တိ။\nဟဲဟဲ ဒို့ ကိုတော့သိတဲ့လူတွေက ရာဇ၀င်အိုးတုတ်နဲ့ ထိုးဆိုပြီးသိကြတယ်။\nမသိသေးတဲ့လူတွေက စကားပြောကောင်းတယ်ဆ်ုပြီး နားထောင်နေကြတယ်။ သနားတယ်။\nကျားရှေ့ မှောက်လဲ သွားတာကိုး ။ပြေးဖို့ လမ်းမရှိ ဘူး။\nမချိ သွားဖြဲပြီး နားထောင်ကြတယ်။\nကိုယ်ကတော့ မှောက်လဲမဲ့ လူတွေကို မျှော်နေတာဘဲ။\nအနုပညာနယ်ပယ်က တစ်ချို့ကတော့ ပေါ့နော် တွေ ထည့်ထည့်ပြောတာ။ ထွင်တာလား။ အကျင့်ဖြစ်နေတာလား မသိဘူး။ ပေါ့နေရင်လည်း ခဲလေးတစ်လုံးလောက် ဆွဲထားကြရင် ကောင်းမယ်ပေါ့နော်။\nအဲဒိတော့ ဘာဖြစ်လဲ လို့လင်းက ပြောရင် သူကလေ မင်းကို ကိုယ်ချစ်တာပေါ့လို့ပြန်ပြန်ပြောတတ်တယ်။ ဟီး ဘာမှလဲမဆိုင်ဘူးနော် အသားလွတ် ၀င်ပြီး အတိတ်ကိုလှန်သော လုပ်သွားတာ\nကောမန့် ရေးပေးတဲ့ အတွက် သိတ်ဝမ်းသာပါတယ်။\nဦးဘသာ ၀တ္တု တိုကနေ မိုးချိုသင်း ကို သိနေတာ။ အဲ့ဒီဝတ္တုကိုတို့ က တအိမ်လုံးကို ဖတ်ပြခဲ့တာ။ သဘောတွေကြ လိုက်ကြတာလေ။ ဖေဖေ ကဆို သူ့ လုပ်ဖော်ကိုင်ဖက်တွေကိုတောင် ဒို့ ငှားထားတဲ့ စာအုပ်ကို ပေးဖတ်နေတာ။\nအမရေ အမေ့ကိုသတိရလိုက်တာ အမေလည်းအဲလိုပဲ စကားကို အဆုံးမရှိအစမရှိပြောတတ်တယ်။ သူ့အကြောင်းကိုသိထားမှ ဒါမှမဟုတ်အစောက ပြောထားတဲ့အကြောင်းအရာတွေကို လုံးစေ့ပတ်စေ့နားလည်မှ မဟုတ်ရင် သူတချက်တချက်ထပြောတာတွေကို လိုက်လို့မမှီဘူး။ အခုတော့ ကျင့်သားရနေပါပြီ။\nပန်းချီဆရာအကြောင်းရောက်တော့ တယောက်ထဲလှိမ့်ရယ်နေလို့သားအဖနှစ်ယောက် အူကြောင်ကြောင်နဲ့ ဝိုင်းကြည့်ကြတယ်… ဒီတော့ စာဖတ်ရမှာပျင်းတဲ့ အမျိုးသားကို ပေးဖတ်လိုက်တာ တခွိခွိနဲ့ သဘောပေါက်သွားတယ်… ဖေတို့ မေတို့ လဲ ဆရာ ဆရာမတွေမို့ချိုသင်းပြောတာနဲ့ ကွက်တိပဲ… ဖေဖေဆို အရမ်းကို ပြန်မေးတတ်တာ… သူစိမ်းတွေနဲ့ ဆို ကိုယ်က ကြားထဲက အားတွေနာလို့ … ချိုသင်းရေ… ဦးပေါ်ဦးရဲ့ memory chip လေး နှစ်ခုပိုဝယ်ပေးပါနော်… အိမ်က အမျိုးသားက နှစ်ခုလောက်မှ အတော်ပဲလေ…\nအမရေ .. အလုပ်မှာ ဖတ်ရင်း ရယ်လိုက်ရတာ .. အသံတောင် ထွက်တယ် အဟီးးး ။\nဟားဟား အမဘာရေးရေး ရီနေရတော့တာပါပဲ… ကျွန်တော့်အမေကလည်း ဆရာမလေ… အမေကတော့ ဆုံးမစကားပြောရင် တခါတည်းမပြောပြီး ထပ်ခါထပ်ခါပြောတော့တာပဲ။ အဲတော့ အမေက ခဏခဏပြောထားပြီးအကြောင်း ထပ်ပြောဖို့စလိုက်တာနဲ့ မောင်နှမသုံးယောက်စလုံး သူပြောမှာ အကုန်ကြိုပြောထားလိုက်တယ်…. အဲဒီတော့မှ အမေက ရီပြီးတော့ … ကဲ ငါ ပြောဆိုဆုံးမတာ အဲလိုအလွတ်ရသွားအောင် လုပ်ပေးလိုက်တာ လို့ပြောလေရဲ့…\nတခုလည်းကြည့် တနေ့က ဖုန်းထဲမှာ ဆုံးမထားတာကို စာရေးပြီးပို့လိုက်တယ်.. ဘလော့ပေါ်မှာတင်ဖို့တဲ့။ ဘလော့ပေါ်တင်ဖို့စာရိုက်ရင်တခါဖတ်ရမယ်လေ၊ ပြန်စစ်ရင်တခါဖတ်ရမယ် ဆိုတော့ အလွန်ရသွားပြီပေါ့… အဲဒီဆုံးမစကား အမတို့ပါဖတ်ရမယ်…\nတို.ကတော.ပြ သာနာ သွားသွားရှာ တယ်။ တို.ရင် ထဲ ကပြောနေ တာ တွေ သူ မကြားလို့ ဆို ပြီး။\nမခင်ဦးမေက ဘလိုင်းကြီးပြဿနာသွားရှာတာထင်တယ် မခင်ဦးမေအိမ်ဦးနတ်ကို memory chip တင်မကဘူး ရင်ထဲဝင်လို့ရတဲ့နည်းပါ program ရေးပေးရ မလို့ဖြစ်နေပြီ ဟားဟား\nရှေးရှေးတုန်းကတဲ့ ဘုရင်ကြီးကမေးတယ်တဲ့ ဥတကာ ဥထဲမှာ ဘာဥက အဆိမ့်ဆုံးလဲ ဆိုတော့ အမတ်ကြီးက ဆေးဘဲဥပါဘုရာ့တဲ့ အဲဒါနဲ့ ဘုရင်ကြီးလည်း အပေါ့အပါးသွား၊ ကာရာအိုကေ တပုဒ်လောက်ဆိုပြီးမှ အမတ်ကြီး ဘာနဲ့လဲကွယ့်တဲ့ အဲဒီမှာ အမတ်ကြီးက ဖြေတယ် ... ဘီအီးနဲ့ပါဘုရားတဲ့။ အမရေ ဘယ်လောက် ကောင်းလဲ ဆိုတော်တော့်ကိုကောင်းပါတယ်။ အမရဲ့လက်ကတော့ ရွှေလက်ဗျိုး။\nမမိုး မကြုံဘူးသေးလို့ ....\nကျနော့် ယောက္ခမ စကားစပြောရင်...နတ်သမိုင်းနဲ့ဖွင့်တာဗျ...။\nကြည့်ရတာ အမကို အကိုက အခုတလော `ဟာသတွေ ရေးနေတာလား´ လို့ မမေးဖြစ်ဘူးနဲ့တယ်။ :D\nအမရေ မအားဘူးနဲ့တူပါရဲ့ အမ ကိုမတွေ့တာကြာလို့....\nသြော် နိစ္စဓူဝ လို့စာလုံးပေါင်းတာကိုး\nငယ်ငယ်တုန်းက မြန်မာ့အသံမှာ အဲဒီ မြန်မာစာ မြန်မာ့ စကား အစီအစဉ်လာတုန်းက ကြည့်ဘူးတာ သတိရလို့။ အမှန်ကို ရှင်းပြတာ ကျေးဇူးတင်ပါတယ်။\nVerb နဲ့ ပြောတဲ့လူကြီးကို အကြိုက်ဆုံးပဲ ဟားဟားဟား\nသမီးဒီမှာတွေ့ တဲ့ လူကြီးကတော့ ပွဲတိုင်းမှာ ကဗျာရွတ်တာ အရမ်းရီရတယ်\nအမရေ tag ထားတာလေးရေးပေးပါ\ni wish u always free and getamood.\ncoz i wanna read ur new posts all the time .\nama yay, u always time make me smile.\nမှတ်တမ်းဆိုပြီး နေ့တိုင်းလဲ မရေးဘူး စိတ်ဆိုးတယ်။\nကျနော် အမရေးတဲ့ စာတွေကို အကုန်လုံးဖတ်ဖြစ်တယ်။ အားလုံးကို ကြိုက်တယ်။ အမ ဆိုက်ကိုလည်း လင့်လုပ်ထားတာ အမကို ခွင့်မတောင်းတာ အမ ခွင့်ပြုမယ်ထင်လို့ပါ။ အမဆိုက်တစ်ခုလုံးမှာ စိတ်အ၀င်စားဆုံးက ကွန်မန့်တွေပါ။\nhote pa! Han Linn Htunn yel.... Ama le` do like to read comments in here, thay make me smile.\nAll of comment writers are very clever and will be great writers in future.\nအင်း...memory chip ၀ယ်လို့မရဘူး..\nအမစာမဖတ်ရလဲ အမဆီက ကော်မန့်တွေကို လာလာဖတ်တယ်..။\nွGb များများသာ ဆင်ပေးလိုက်အစ်မ :)


မောင်ဖုန်းမြင့်: အရှုံးသမားတစ်ယောက်ရဲ့တေး သို့မဟုတ် Take Good Care of My Baby.\nကမ္ဘာဦးအစက ကောင်းကင်ပြာတွေအောက်မှာ ပြေးလွှားခဲ့ကြသလို လွတ်လပ်ပေ့ါပါးမှုမျိုးနဲ့ မင်းနဲ့ငါ အဆုံးမဲ့ လွတ်လပ်ဖူးကြတယ်ပဲ ဆိုပါစို့ အချစ်ရေ . . .သံဝေဂတေးတိုင်းမှာ အဆွေးဓတ် ကိန်းနေပါတယ်..\nလေထဲလွင့်ပျံသွားကြတဲ့ ပြာမှုန်တွေလိုမျိုး ဘဝဟာ ဘာမှ အဓိပ္ပါယ်မရှိဘူးလို့ မပြောချင်ဘူး၊ မင်းနဲ့ တွေ့ဆုံခွင့်ရခဲ့တာက ငါ့ဘဝရဲ့ အဓိပ္ပါယ် အတိအကျပဲပေါ့ .. မင်းမရှိတော့တဲ့အခါမှာ ငါဟာလေဟာနယ် ဖြစ်သွား . . .\n(My tears are falling\n'cos you've taken her away\n"ငါ့မျက်ရည်တွေ ကျလာတယ် ..\nဘာလို့လဲဆို သူ့ကို ငါနဲ့ဝေးရာ မင်းခေါ်ဆောင်သွားလို့ပေါ့ ..\nတွေးတိုင်း နာကျင်နေရတယ် ..\nငါ ပြောစရာရှိတာက ... သူ့ ကို ကောင်းကောင်း ဂရုစိုက်လိုက်ပါ ..ဆိုတဲ့\nလွမ်းမောစရာ ခြေဆင်းနဲ့စတယ် )\nTake Good Care of My Baby ဆိုတာ ကမ္ဘာမှာရော၊ မြန်မာမှာပါ ပေါက်ခဲ့တဲ့ သီချင်း၊ မူရင်းသီချင်းကို ကာရိုးလ်ကင်းနဲ့ ဂယ်ရီဂိုဖင်း တို့က နှစ်ယောက်ပေါင်းရေးသားခဲ့ပြီး ၁၉၆၁ ခုနှစ်က ဘော်ဘီဗီးလ် ရဲ့ အယ်လ်ဘမ်မှာ စတင် ပါဝင်ခဲ့လို့ ကျော်ကြားလာခဲ့တယ်။\nဒီသီချင်းကို ဘီတဲလ်တွေလည်း ပြန်ဆိုဖူးပြီး၊ Smokie အဖွဲ့ကလည်း ပြန်ဆိုခဲ့တယ်။ ကိုညီထွဋ် ( ဇော်ဝင်းထွဋ် ) က “အရွယ်လွန်အချစ်" ခေါင်းစဉ်နဲ့ “သိပ်ချစ်မိနေတယ် ကလေးရယ်" လို့ မြန်မာမှုပြု ဆိုပြန်တော့လည်း Hit ဖြစ်ခဲ့၊ အောင်မြင်ခဲ့တဲ့ သီချင်းတစ်ပုဒ်။\n(Take good care of my baby\nငါ့အချစ်လေးကို ဂရုစိုက်လိုက်ပါ . .\nသူအမြဲ စိတ်ညစ်နေရအောင် ကျေးဇူးပြုပြီး မလုပ်လိုက်ပါနဲ့ . .\nမင်း သူ့ကို ချစ်တယ်လို့ ပြောပေးပါ\nမင်းပြောသမျှ မင်းလုပ်သမျှတိုင်းမှာပေါ့ )\nအသဲကွဲနေသူတစ်ယောက်ဟာ အတိတ်က အချစ်အကြောင်း မြည်ကြွေး တမ်းတနေရင်း … ချစ်ခဲ့ဖူးသူတစ်ယောက်ရဲ့ ချစ်သူအသစ်ကို တဖွဖွမှာနေတယ်။ အဆင်ပြေပါစေလို့ ဆုတောင်းပေးနေရုံကလွဲလို့ သူဘာမှ မတတ်နိုင်ခဲ့ဘူး။ တကယ်လို့ အချစ်သစ်က တကယ့်အချစ်စစ်မဟုတ်ခဲ့ရင် အသဲကွဲနေတဲ့ ရင်ခွင်ကို ပြန်လာခဲ့ဖုိ့ပေါ့။\nစိတ်ဝိဉာဏ်တွေကို အတောင်ပံတပ်ပေးကာ မင်းအနားမှာ ပျံဝဲစေပြီး၊ မင်းအကြောင်း ကို အာရုံပြုနေရုံကလွဲလို့ တခြားနည်းလမ်း ရှာမတွေ့ခဲ့သူ တစ်ယောက်၊ မိုးပေါက်တွေ၊ နှင်းစက်တွေတိုင်းမှာ မင်းနာမည်ကို ရေးရင်းပေါ့။ သစ်ရွက်ခြောက်လေးတွေလို လေတိုက်လိုက်တိုင်း မင်းကို ကြွေမကျစေချင်ဘူး အချစ်ရယ်။\nငါ့အချစ်လေးကို ဂရုစိုက်လိုက်ပါ . .\nသူအမြဲ မျက်ရည်စိုနေရအောင် မလုပ်လိုက်ပါနဲ့ . .\nမင်းအချစ်တွေ သူ့အနား ဝဲပျံနေပါစေ . .\nသက်တံ့တွေ သူ့အနား လွှမ်းခြုံအောင် ရေးခြယ်ထား\nတိမ်ညိုတွေလွှမ်းတဲ့ ကောင်းကင်ကို သူမမြင်ရပါစေနဲ့ . . .\nရာသီဥတုမှိုင်းလို့ ပန်းရိုင်း ဖြစ်ရတယ် ဆိုတာမျိုး မဖြစ်စေချင်ဘူးကွယ်၊ ဆူးဟာ ရဲရင့်နှင်းဆီတို့ရဲ့ ခံတပ်ပဲ.. ပန်းပွင့် နန်းတော်ပေါ်မှာ စံပယ်တွေ အိပ်ပျော်နိုင်ပါ့မလား …. ပျော်မယ် ဆို ရဲရဲသာပျော် ပွဲတော်တွေက မင်းကို စောင့်ကြိုနေတယ် .. ဒီမြေကြီးက မင်းအတွက် အချည်းအနှီး မဖြစ်စေရဘူး . . .\n( Once uponatime\nI know she'd never been with you\nတစ်ချိန်တုန်းကတော့ ဒါ ငါ့ကောင်မလေး . .\nသူ .. ဘယ်တော့မှ မင်းနဲ့ အတူ ရှိနေမှာ မဟုတ်ဘူး ဆိုတာ ငါသိတယ် . . .\nငါ့ အချစ်လေးကို ဂရုစိုက်လိုက်ပါ . . .\nတကယ်လို့ မင်း သူကို တကယ်မချစ်ခဲ့ဘူး ဆိုရင် . ..\nငါ့ အချစ်လေးကို ငါ့ဆီပြန်ပို့ပေးပါ . . .)\nလမ်းအိုဟောင်းလေးပေါ်မှာ ငေးမျှော်နေသူတစ်ယောက်ရှိတယ်ဆိုတာ မင်းသိပါစေ အချစ်ရေ . . . လမ်းမတိုင်းဟာ ရောမမြို့ကို ရောက်သလို .. . မင်းလျှောက်ခဲ့ရာ လမ်းတလျှောက် ကိုယ့် အိမ်တံခါးဝကို ရောက်ပါစေ . . . အိမ်အပြန်လမ်း ဆိုတာ ဘယ်တော့မှ မဝေးဘူးလို့ စာတိုက်အိုကြီး\nသီချင်း ညည်းနေပါတယ် . . .\nငါ့ အချစ်လေးကို ငါ့ဆီပြန်ပို့ပေးပါ . . .\nငါ့အချစ်လေးကို ဂရုစိုက်လိုက်ပါ . . .\nငါ့အချစ်လေးကို ဂရုစိုက်လိုက်ပါ . . . )\nမရဏ တေးသွားဟာ နာဖျားစေလောက်ရဲ့ . . .ကမ်းနဲ့ဝေးသူ လှေငယ်ဟာ နာကျင်မှုတွေ ပိန်းပိတ်မှောင်နေရောပေါ့ … ဂုဏ်ကျက်သရေ ရှိတဲ့ ပင်လယ်မှာ တင့်တယ်ပါစေ အချစ်ရေ . . လှည့်စားမှုများတဲ့ ကောင်းကင်အိုရဲ့ လာရာလမ်းမှာ လင်းဖျာနေတဲ့ လတစ်စင်းသာ ထွန်းလင်းပါ ..\nငါ့အချစ်လေးကို ငါ ဂရု စိုက်မှာပေါ့ . .\nPosted by mgphonemyint at 12:54 AM\nအရှုံးသမားတစ်ယောက်ရဲ့တေး သို့မဟုတ် Take Good Care o...\nချ စ် လှ စွာေ သာပြ ည်ပြေး( ၁ ၀ ) - [unicode below] မြို့တော်စည်ပင်က အစ်မကြီး အမှိုက်တွေ သိမ်းတဲ့ အစ်မကြီး မစ်ရှီဂန်မဲဇာ က ကျနော့် အိပ်မက်တွေ လာသိမ်းပါဦး။ ။အောင်ဝေး(မေ ၂၅၊ ၂၀၁၉) [u...\nပိတောက် - မတော်တာတွေနဲ့ပဲ ပျော်ရလွန်းလို့ ကျမဘဝမှာ ရင်လေးဆေး ဝယ်သောက်ဖို့ မလိုဘူး။ ပေါက်တဲ့နဖူးပေါ်မှာ “မထူးဇတ် ရမည်” လို့ တက်တူးထပ်ထိုးထားတယ်။ ဇတ်ပေါ်မှာ ဝက်ခြံပေါက်ေ...


Bago Manager ZWL, Author at ပဲခူးတိုင်းဒေသကြီး အစိုးရအဖွဲ့ - Page 20 of 232\nHome / Bago Manager ZWL (page 20)\nပဲခူးတိုင်းဒေသကြီးအစိုးရအဖွဲ့သို့ MGS Breweries Co., Ltd မှ ကျန်းမာရေးအထောက်အကူပြု ပစ္စည်းများ လာရောက်ထောက်ပံ့လှူဒါန်း\nမေ ၁၃ (ပဲခူး) =================== မေလ (၁၃)ရက်နေ့၊ နံနက်(၁၀:၃၀)အချိန်က ပဲခူးတိုင်းဒေသကြီးအစိုးရအဖွဲ့ရုံး၊ ဝန်ကြီးချုပ်၏ ဧည့်ခန်းမသို့ MGS Breweries Co., Ltd မှ ကျန်းမာရေးအထောက်အကူပြု ပစ္စည်းများ လာရောက်ထောက်ပံ့လှူဒါန်းခဲ့သည်။ ရှေးဦးစွာ ဝန်ကြီးချုပ် ဦးဝင်းသိန်းက သဘာဝဘေးနှင့်ကြုံတိုင်း စီးပွားရေးလုပ်ငန်းရှင်ကြီးများက လာရောက်လှူဒါန်းကြသလို စေတနာ့ဝန်ထမ်းများကလည်း ဘယ်အချိန်အခါမျိုးဘဲဖြစ်ဖြစ် ဝိုင်းဝန်းကူညီဆောင်ရွက်ပေးကြသည်ကို တွေ့ရှိရကြောင်း၊ မိမိတို့အစိုးရအဖွဲ့မှလည်း စေတနာ့ဝန်ထမ်း (Volunteer) များကိုလည်း ပြန်လည်ကူညီထောက်ပံ့ပေးနိုင်ရေး မြို့နယ်အလိုက် ကော်မတီများ ဖွဲ့စည်းဆောာင်ရွက်ရှိကြောင်းနှင့် ယခုလို လာရောက် ကျန်းမာရေးအထောက်အကူပြုပစ္စည်းများ လာရောက်လှူဒါန်းမှုအပေါ် ကျေးဇူးတင်ရှိပါကြောင်း ပြန်လည်ပြောကြားခဲ့သည်။ ထို့နောက် MGS Breweries Co., Ltd. MD ဦးသန့်ဇင်ထွန်းနှင့် ဦးနေမင်းထွန်းတို့က PPE ဝတ်စုံ(၁၅၀)စုံ၊ COVID-19 ကျန်းမာရေးအသိပညာပေးစာအုပ် (၁၅၀)အုပ်နှင့် ဆန်အိတ်(၅၀)အိတ်တို့အား ထောက်ပံ့လှူဒါန်းရာ၊ ဝန်ကြီးချုပ် ဦးဝင်းသိန်းက လက်ခံရယူခဲ့ပြီး …\nမေ ၁၂ (ပဲခူး) ================ ပဲခူးတိုင်းဒေသကြီးအတွင်းသို့ ပြည်ပနိုင်ငံများမှ ပြန်လည်ရောက်ရှိလာသည့် မြန်မာနိုင်ငံသားများအား (၁၂-၅-၂၀၂၀)ရက်နေ့၊ (၁၂:၀၀)နာရီအချိန်ထိ ကဏ္ဍအလိုက် ကျန်းမာရေးစောင့်ရှောက်မှု ဆောင်ရွက်ပေးနေသည့် အခြေအနေစာရင်း ပြည်သူများသိနိုင်ပါရန် ထုတ်ပြန်အပ်ပါသည်။ ပဲခူးခရိုင်အတွင်း Facility Quarantine (၁၆၄)ခု၌ ပြည်ပမှပြန်လာသူ မြန်မာနိုင်ငံသား(၇၉၀)ဦးရှိပြီး ဆေးရုံတွင် သံသယလူနာ(၅)ဦး ဆေးကုသမှုခံယူလျက်ရှိကြောင်း၊ တောင်ငူခရိုင်အတွင်း Facility Quarantine (၁၅၆)ခု၌ ပြည်ပမှပြန်လာသူ မြန်မာနိုင်ငံသား(၁၂၃၉)ဦးရှိပြီး ဆေးရုံတွင် သံသယလူနာ(၁)ဦး ဆေးကုသမှုခံယူလျက်ရှိကြောင်း၊ ပြည်ခရိုင်အတွင်း Facility Quarantine (၁၆၆)ခု၌ ပြည်ပမှပြန်လာသူ မြန်မာနိုင်ငံသား(၉၈၂)ဦးရှိပြီး ဆေးရုံတွင် သံသယလူနာ(၂)ဦး ဆေးကုသမှုခံယူလျက်ရှိကြောင်း၊ သာယာဝတီခရိုင်အတွင်း Facility Quarantine (၄၅)ခု၌ ပြည်ပမှပြန်လာသူ မြန်မာနိုင်ငံသား(၁၉၇)ဦးရှိပြီး ဆေးရုံတွင် သံသယလူနာအဖြစ် တက်ရောက်ဆေးကုသမှုခံယူနေသူမရှိကြောင်း၊ တိုင်းဒေသကြီး စာရင်းချုပ်အနေဖြင့် Facility Quarantine (၅၃၁)ခု၌ ပြည်ပမှပြန်လာသူ မြန်မာနိုင်ငံသား(၃၂၀၈)ဦးရှိပြီး ဆေးရုံ၌ …\nပဲခူးမြို့၊ ကလိ(တပ်ကလေး)ကျေးရွာအနီး၌ Myanmar Top Business Group Co., Ltd မှ မုဒိတာရေကန် တူးဖော်လှူဒါန်း\nမေ ၁၂ (ပဲခူး) ================= မေလ (၁၂)ရက်နေ့၊ နံနက်(၁၀:၃၀) နာရီအချိန်က ပဲခူးတိုင်းဒေသကြီးအစိုးရအဖွဲ့ရုံး၊ တော်ဝင်ဟံသာခန်းမ၌ ပဲခူးမြို့၊ ကလိ(တပ်ကလေး)ကျေးရွာအနီးတွင် မြန်မာ့ထိပ်တန်းစီးပွားရအဖွဲ့ကုမ္ပဏီလိမိတက်(Myanmar Top Business Group Co., Ltd)မှ မုဒိတာ‌သောက်သုံးရေကန် တူးဖော်လှူဒါန်းခြင်း အခမ်းအနား ကျင်းပပြုလုပ်သည်။ ရှေးဦးစွာ မြန်မာနိုင်ငံဆောက်လုပ်ရေးလုပ်ငန်းရှင်များအသင်းဥက္ကဋ္ဌ ဦးရှိန်ဝင်းက ပဲခူးမြို့၊ ကလိ(တပ်ကလေး)ကျေးရွာအနီး (၆)ထပ်ဆေးရုံကြီး အနောက်ဘက်တွင် သောက်သုံးရေကန်(မုဒိတာရေကန်) တူးဖော်လှူဒါန်းရခြင်းနှင့်ပတ်သက်၍ ရှင်းလင်းတင်ပြခဲ့သည်။ ထို့နောက် မြန်မာနိုင်ငံဆောက်လုပ်ရေးလုပ်ငန်းရှင်များအသင်း ဥက္ကဋ္ဌ ဦးရှိန်ဝင်း၊ မြန်မာ့ထိပ်တန်းစီးပွားရအဖွဲ့ကုမ္ပဏီလိမိတက်(MYANMAR TOP BUSINESS GROUP Co.,Ltd.)ဥက္ကဌ၊ မြန်မာနိုင်ငံဆောက်လုပ်ရေး လုပ်ငန်းရှင်များအသင်းချုပ် ဒုတိယဥက္ကဌဦးတင်မောင်နိုင််နှင့် တာဝန်ရှိသူများက သောက်သုံးရေကန်(မုဒိတာရေကန်)အား အစိုးရအဖွဲ့သို့ ပေးအပ်လှူဒါန်းခဲ့ရာ ဝန်ကြီးချုပ်က ဂုဏ်ပြုမှတ်တမ်းလွှာ ပြန််လည်ပေးအပ်ခဲ့သည်။ ယင်းနောက် ဝန်ကြီးချုပ် ဦးဝင်းသိန်းမှ ပဲခူးမြို့၊ ကလိ(တပ်ကလေး)ကျေးရွာ ပတ်ဝန်းကျင်သည် ရေချိုထွက်ရှိမှုမရှိကြောင်း၊ ကလိချောင်းမှ ရေကိုသာ …\nမေလ (၁၁)ရက်နေ့ သတင်းထုတ်ပြန်ချက်\nမေ ၁၁ (ပဲခူး) ================= ပဲခူးတိုင်းဒေသကြီးအတွင်းသို့ ပြည်ပနိုင်ငံများမှ ပြန်လည်ရောက်ရှိလာသည့် မြန်မာနိုင်ငံသားများအား (၁၁-၅-၂၀၂၀)ရက်နေ့၊ (၁၂:၀၀)နာရီအချိန်ထိ ကဏ္ဍအလိုက် ကျန်းမာရေးစောင့်ရှောက်မှု ဆောင်ရွက်ပေးနေသည့် အခြေအနေစာရင်း ပြည်သူများသိနိုင်ပါရန် ထုတ်ပြန်အပ်ပါသည်။ ပဲခူးခရိုင်အတွင်း Facility Quarantine (၁၆၅)ခု၌ ပြည်ပမှပြန်လာသူ မြန်မာနိုင်ငံသား(၈၂၂)ဦးရှိပြီး ဆေးရုံတွင် သံသယလူနာ(၅)ဦး ဆေးကုသမှုခံယူလျက်ရှိကြောင်း၊ တောင်ငူခရိုင်အတွင်း Facility Quarantine (၁၅၃)ခု၌ ပြည်ပမှပြန်လာသူ မြန်မာနိုင်ငံသား(၁၂၁၀)ဦးရှိပြီး ဆေးရုံတွင် သံသယလူနာ(၁)ဦး ဆေးကုသမှုခံယူလျက်ရှိကြောင်း၊ ပြည်ခရိုင်အတွင်း Facility Quarantine (၁၆၂)ခု၌ ပြည်ပမှပြန်လာသူ မြန်မာနိုင်ငံသား(၉၅၇)ဦးရှိပြီး ဆေးရုံတွင် သံသယလူနာ(၁)ဦး ဆေးကုသမှုခံယူလျက်ရှိကြောင်း၊ သာယာဝတီခရိုင်အတွင်း Facility Quarantine (၄၅)ခု၌ ပြည်ပမှပြန်လာသူ မြန်မာနိုင်ငံသား(၁၉၈)ဦးရှိပြီး ဆေးရုံတွင် သံသယလူနာအဖြစ် တက်ရောက်ဆေးကုသမှုခံယူနေသူမရှိကြောင်း၊ တိုင်းဒေသကြီး စာရင်းချုပ်အနေဖြင့် Facility Quarantine (၅၂၅)ခု၌ ပြည်ပမှပြန်လာသူ မြန်မာနိုင်ငံသား(၃၁၈၇)ဦးရှိပြီး ဆေးရုံ၌ …\nပဲခူးတိုင်းဒေသကြီး COVID-19 ထိန်းချုပ်ရေးနှင့် အရေးပေါ်တုံ့ပြန်ရေးကော်မတီ အစည်းအဝေးကျင်းပပြုလုပ်\nမေ ၁၁ (ပဲခူး) ================== မေလ (၁၁)ရက်နေ့၊ နံနက်(၁၀)နာရီအချိန်က ပဲခူးတိုင်းဒေသကြီးအစိုးရအဖွဲ့ရုံး၊ တော်ဝင်ဟံသာခန်းမ၌ ပဲခူးတိုင်းဒေသကြီး COVID-19 ထိန်းချုပ်ရေးနှင့် အရေးပေါ်တုံ့ပြန်ရေးကော်မတီ အစည်းအဝေးကျင်းပပြုလုပ်သည်။ ရှေးဦးစွာ ပဲခူးတိုင်းဒေသကြီး COVID-19 ထိန်းချုပ်ရေးနှင့် အရေးပေါ်တုံ့ပြန်ရေးကော်မတီ ဥက္ကဋ္ဌ၊ ဝန်ကြီးချုပ် ဦးဝင်းသိန်းက Facility Quarantine စခန်းများနှင့် စာရင်းဇယားများ မှန်ကန်မှုရှိစေရန်၊ Volunteer(စေတနာ့ဝန်ထမ်း) စာရင်းများ ပြုစုတင်ပြရန်၊ ပုဒ်မ(၁၄၄) ထုတ်ပြန်ထားရှိသည့်ကိစ္စအား တရားဥပဒေနှင့်အညီ တိကျစွာ အရေးယူဆောင်ရွက်ရန်၊ မကြာမီ မိုးရာသီရောက်ရှိလာမည်ဖြစ်၍ သဘာဝဘေးအန္တရာယ်ဆိုင်ရာကိစ္စရပ်များအတွက် ကြိုတင်စီမံထားရှိရန်နှင့် အထူးသဖြင့် ဆည်/ တမံများ၏ ကြံ့ခိုင်ရေးများ သက်ဆိုင်ရာ တာဝန်ရှိသူများက အနီးကပ်ကြီးကြပ် စစ်ဆေးရန်တို့အား မှာကြားခဲ့သည်။ ထို့နောက် ပဲခူးတိုင်းဒေသကြီး COVID-19 ထိန်းချုပ်ရေးနှင့် အရေးပေါ်တုံ့ပြန်ရေးကော်မတီ အတွင်းရေးမှူး၊ လုံခြုံရေးနှင့် နယ်စပ်ရေးရာဝန်ကြီး ဗိုလ်မှူးကြီးလှမျိုးရွှေက ပြည်ပနိုင်ငံများမှ ပြန်လာသူများအား နယ်စပ်ဝင်ပေါက်မှတစ်ဆင့် …\nမေလ (၁၀)ရက်နေ့ သတင်းထုတ်ပြန်ချက်\nမေ ၁၀ (ပဲခူး) ================= ပဲခူးတိုင်းဒေသကြီးအတွင်းသို့ ပြည်ပနိုင်ငံများမှ ပြန်လည်ရောက်ရှိလာသည့် မြန်မာနိုင်ငံသားများအား (၁၀-၅-၂၀၂၀)ရက်နေ့၊ (၁၂:၀၀)နာရီအချိန်ထိ ကဏ္ဍအလိုက် ကျန်းမာရေးစောင့်ရှောက်မှု ဆောင်ရွက်ပေးနေသည့် အခြေအနေစာရင်း ပြည်သူများသိနိုင်ပါရန် ထုတ်ပြန်အပ်ပါသည်။ ပဲခူးခရိုင်အတွင်း Facility Quarantine (၁၆၆)ခု၌ ပြည်ပမှပြန်လာသူ မြန်မာနိုင်ငံသား(၇၈၈)ဦးရှိပြီး ဆေးရုံတွင် သံသယလူနာ(၅)ဦး ဆေးကုသမှုခံယူလျက်ရှိကြောင်း၊ တောင်ငူခရိုင်အတွင်း Facility Quarantine (၁၅၂)ခု၌ ပြည်ပမှပြန်လာသူ မြန်မာနိုင်ငံသား(၁၁၀၈)ဦးရှိပြီး ဆေးရုံတွင် သံသယလူနာအဖြစ် တက်ရောက်ဆေးကုသမှုခံယူနေသူမရှိကြောင်း၊ ပြည်ခရိုင်အတွင်း Facility Quarantine (၁၅၈)ခု၌ ပြည်ပမှပြန်လာသူ မြန်မာနိုင်ငံသား(၉၂၂)ဦးရှိပြီး ဆေးရုံတွင် သံသယလူနာ(၁)ဦး ဆေးကုသမှုခံယူလျက်ရှိကြောင်း၊ သာယာဝတီခရိုင်အတွင်း Facility Quarantine (၄၄)ခု၌ ပြည်ပမှပြန်လာသူ မြန်မာနိုင်ငံသား(၁၉၂)ဦးရှိပြီး ဆေးရုံတွင် သံသယလူနာအဖြစ် တက်ရောက်ဆေးကုသမှုခံယူနေသူမရှိကြောင်း၊ တိုင်းဒေသကြီး စာရင်းချုပ်အနေဖြင့် Facility Quarantine (၅၂၀)ခု၌ ပြည်ပမှပြန်လာသူ မြန်မာနိုင်ငံသား(၃၀၁၀)ဦးရှိပြီး ဆေးရုံ၌ …\nမေ ၉ (ပဲခူး) ================ ပဲခူးတိုင်းဒေသကြီးအတွင်းသို့ ပြည်ပနိုင်ငံများမှ ပြန်လည်ရောက်ရှိလာသည့် မြန်မာနိုင်ငံသားများအား (၉-၅-၂၀၂၀)ရက်နေ့၊ (၁၂:၀၀)နာရီအချိန်ထိ ကဏ္ဍအလိုက် ကျန်းမာရေးစောင့်ရှောက်မှု ဆောင်ရွက်ပေးနေသည့် အခြေအနေစာရင်း ပြည်သူများသိနိုင်ပါရန် ထုတ်ပြန်အပ်ပါသည်။ ပဲခူးခရိုင်အတွင်း Facility Quarantine (၁၆၁)ခု၌ ပြည်ပမှပြန်လာသူ မြန်မာနိုင်ငံသား(၇၆၆)ဦးရှိပြီး ဆေးရုံတွင် သံသယလူနာ(၅)ဦး ဆေးကုသမှုခံယူလျက်ရှိကြောင်း၊ တောင်ငူခရိုင်အတွင်း Facility Quarantine (၁၅၅)ခု၌ ပြည်ပမှပြန်လာသူ မြန်မာနိုင်ငံသား(၁၁၁၃)ဦးရှိပြီး ဆေးရုံတွင် သံသယလူနာအဖြစ် တက်ရောက်ဆေးကုသမှုခံယူနေသူမရှိကြောင်း၊ ပြည်ခရိုင်အတွင်း Facility Quarantine (၁၄၂)ခု၌ ပြည်ပမှပြန်လာသူ မြန်မာနိုင်ငံသား(၈၀၇)ဦးရှိပြီး ဆေးရုံတွင် သံသယလူနာ(၁)ဦး ဆေးကုသမှုခံယူလျက်ရှိကြောင်း၊ သာယာဝတီခရိုင်အတွင်း Facility Quarantine (၄၀)ခု၌ ပြည်ပမှပြန်လာသူ မြန်မာနိုင်ငံသား(၁၅၀)ဦးရှိပြီး ဆေးရုံတွင် သံသယလူနာအဖြစ် တက်ရောက်ဆေးကုသမှုခံယူနေသူမရှိကြောင်း၊ တိုင်းဒေသကြီးစာရင်းချုပ်အနေဖြင့် Facility Quarantine (၄၉၈)ခု၌ ပြည်ပမှပြန်လာသူ မြန်မာနိုင်ငံသား(၂၈၃၆)ဦးရှိပြီး ဆေးရုံ၌ သံသယလူနာအဖြစ် …\nမေ ၈ (ပဲခူး) ================ ပဲခူးတိုင်းဒေသကြီးအတွင်းသို့ ပြည်ပနိုင်ငံများမှ ပြန်လည်ရောက်ရှိလာသည့် မြန်မာနိုင်ငံသားများအား (၈-၅-၂၀၂၀)ရက်နေ့၊ (၁၂:၀၀)နာရီအချိန်ထိ ကဏ္ဍအလိုက် ကျန်းမာရေးစောင့်ရှောက်မှု ဆောင်ရွက်ပေးနေသည့် အခြေအနေစာရင်း ပြည်သူများသိနိုင်ပါရန် ထုတ်ပြန်အပ်ပါသည်။ ပဲခူးခရိုင်အတွင်း Facility Quarantine (၁၆၅)ခု၌ ပြည်ပမှပြန်လာသူ မြန်မာနိုင်ငံသား(၇၇၁)ဦးရှိပြီး ဆေးရုံတွင် သံသယလူနာ(၅)ဦး ဆေးကုသမှုခံယူလျက်ရှိကြောင်း၊ တောင်ငူခရိုင်အတွင်း Facility Quarantine (၁၅၄)ခု၌ ပြည်ပမှပြန်လာသူ မြန်မာနိုင်ငံသား(၁၀၉၀)ဦးရှိပြီး ဆေးရုံတွင် သံသယလူနာအဖြစ် တက်ရောက်ဆေးကုသမှုခံယူနေသူမရှိကြောင်း၊ ပြည်ခရိုင်အတွင်း Facility Quarantine (၁၄၂)ခု၌ ပြည်ပမှပြန်လာသူ မြန်မာနိုင်ငံသား(၇၇၃)ဦးရှိပြီး ဆေးရုံတွင် သံသယလူနာ(၁)ဦး ဆေးကုသမှုခံယူလျက်ရှိကြောင်း၊ သာယာဝတီခရိုင်အတွင်း Facility Quarantine (၄၀)ခု၌ ပြည်ပမှပြန်လာသူ မြန်မာနိုင်ငံသား(၁၃၀)ဦးရှိပြီး ဆေးရုံတွင် သံသယလူနာအဖြစ် တက်ရောက်ဆေးကုသမှုခံယူနေသူမရှိကြောင်း၊ တိုင်းဒေသကြီးစာရင်းချုပ်အနေဖြင့် Facility Quarantine (၅၀၁)ခု၌ ပြည်ပမှပြန်လာသူ မြန်မာနိုင်ငံသား(၂၇၆၄)ဦးရှိပြီး ဆေးရုံ၌ သံသယလူနာအဖြစ် …\nSurgical Gown ဝတ်စုံများ KM Healthcare Myanmar Co., Ltd မှ လာရောက်ထောက်ပံ့လှူဒါန်း\nမေ ၈ (ပဲခူး) =============== ပဲခူးတိုင်းဒေသကြီးအစိုးရအဖွဲ့ရုံး၊ တော်ဝင်ဟံသာခန်းမသို့ မေလ (၈)ရက်နေ့၊ မွန်းလွဲ(၂)နာရီအချိန်က ပဲခူးမြို့၊ ပြည်ပစက်မှုနယ်မြေရှိ KM Healthcare Myanmar Co., Ltd မှ Surgical Gown ဝတ်စုံ(၂၀၀၀)အား လာရောက်လှူဒါန်းခဲ့သည်။ ရှေးဦးစွာ KM Healthcare Myanmar Co., Ltd , MD. Mr. Lee Dea Chun က ပဲခူးတိုင်းဒေသကြီးအတွင်း COVID-19 ကာကွယ်၊ ထိန်းချုပ်၊ ကုသခြင်းလုပ်ငန်းများတွင် အသုံးပြုနိုင်ရန်အတွက် Surgical Gown ဝတ်စုံများအား မိမိတို့ကုမ္ပဏီအနေဖြင့် လာရောက်ထောက်ပံ့လှူဒါန်းရခြင်းဖြစ်ပါကြောင်း၊ တစ်ဘက်မှာလည်း နိုင်ငံတော်အတွက် လိုအပ်သော ကျန်းမာရေးအထောက်အကူပြုပစ္စည်းများ ထုတ်လုပ်ပေးလျက်ရှိပါကြောင်း၊ ထပ်မံ၍လည်း လိုအပ်လာပါက ပဲခူးတိုင်းဒေသကြီးအတွက် ကျန်းမာရေးသုံးပစ္စည်းများ ဆက်လက်ထောက်ပံ့လှူဒါန်းပေးသွားမည်ဖြစ်ကြောင်း ပြောကြားခဲ့သည်။ ထို့နောက် KM Healthcare Myanmar …\nမေ ၈ (ပေါက်ခေါင်း) ==================== ပေါက်ခေါင်းမြို့နယ် စည်ပင်သယာရေးအဖွဲ့မှ နွားပွဲစျေးပြောင်းရွှေ့ခြင်းနှင့် အဖွဲ့ရုံးအသစ် ပြောင်းရွှေ့ခြင်းလုပ်ငန်းများအား (ဒုတိယအကြိမ်) အိတ်ဖွင့်တင်ဒါခေါ်ယူခြင်းအား ပြည်တွင်းလုပ်ငန်းရှင်များ ၀င်ရောက်ယှဉ်ပြိုင်နိုင်ရေး သိရှိနိုင်ပါရန် အသိပေးအပ်ပါသည်။ အပြည့်အစုံကြည့်ရှုရန်——————————-


ညီလင်းသစ်: နောက်ကျသွားခဲ့ပြီ ဆိုရင်...\nPosted by ညီလင်းသစ် au 19.12.11\nအရင်တစ်ခါက ကွန်ပြူတာထဲ သိမ်းရမှာ စိတ်မချလို့ external hard disk ထဲပဲ သိမ်းထားမိတာ အဲဒါက အရင်ပျက်တော့ သိမ်းထားသမျှပုံတွေ ကုန်ရော။\nအခုတော့ ကွန်ပြူတာထဲမှာရော external hard disk မှာရော သိမ်းတယ်။ အကို့လိုတော့ သုံးလေးလုံး မသိမ်းဖြစ်ဘူးဗျ။ DVD နဲ့ ပြန်ခုတ်ထားဖို့တော့ အစီအစဉ်ရှိပေမဲ့ အပျင်းကြီးနေသေးတယ် :)\nီဓါတ်ပုံသမား (လို့ပဲ ဆိုပါရစေ) တွေအနေနဲ့ကလဲ ခက်တယ်ဗျာ။ အပျော်တမ်း လက်တည့်စမ်းလောက်သာ ရိုက်တတ်သေးပေမဲ့ ကိုယ်ရိုက်ခဲ့တဲ့ ပုံတွေ ကောင်းကောင်းဆိုးဆိုး တော်ရုံကြည့်လို့ကောင်းတယ်ဆို လုံးလုံးကို မဖျက်ရက်ဘူးဗျာ။\nအကို သပ်သပ်ရပ်ရပ် လုပ်တတ်တာကတော့ ဘလော့ကို ဝင်ဖတ်လိုက်တာနဲ့ကို မှန်းလို့ရပါတယ်ဗျာ။\nအိုင်တီ သမားသာဆိုတယ်။ အကို့လောက်တောင် ၀ီရီယ မရှိဘူး။ မခံခဲ့ရဘူးလား ဆိုတော့ ခဏခဏ ခံခဲ့ရဘူးတယ်။ အဆိုးဆုံးက တခါ သူငယ်ချင်းတွေ စုပြီး ရီကောတင်း လုပ်ထားတဲ့ဟာ ဒီနေ့ သိမ်းထားပြီး မနက်ဖြန်မှာ ဟဒ်ဒစ် ပျက်သွားတာပဲ ကော်ပီလဲ မရှိ အားလုံး ပင်ပင်ပန်းပန်း တစ်နေ့လုံး တစ်ညလုံး လုပ်ထားတော့... စိတ်ဓါတ်ကျတာ ဘာပြောကောင်းမလဲ... အခုထိလဲ မမှတ်သေးပါဘူး... :D\nဒါပေမယ့် အကိုပြောလို့ စိတ်မှာတော့ တေးမှတ်ထားလိုက်မိပြီး... လုပ်သင့်ပါတယ်။ အကို့နည်းလမ်းက တော်တော်လေး ကောင်းပါတယ်။ ကျေးဇူးပါပဲ ခင်ဗျ...\nနောင်တချိန်ပြည်လုံးကြိမ်မီးအုံးတော့မှ ဦးကောင်းမင်းမပြောရက်လေခြင်းလို့ ဖြစ်မှာကြိုသိပေမယ့် ဦးကောင်းနောက်ကျပြီကော..\nအခုဆို အိမ်ကစက် ရုံးကစက် ပြီးတော့ အိတ်ဆောင်ထည့်တဲ့ အရာတွေထဲမှာပါ သုံးလေးခု ကူးပြီး ထားတယ်။\nဒါပေမယ့် သင်္ခါရဆိုတာ ရှိသေးတယ် မဟုတ်လား\nကျနော်လဲ ဗိုင်းရပ်စ်ကိုက်လို့ ဒေတာတွေ အကုန်လုံးနီးပါးပျက်ဖူးတော့ အခုတော့ ပျဉ်ဖိုးနားလည်နေပါပြီ။ ဒါပေမယ့် တခါတလေတော့ မေ့တက်တယ်။ ကျနော်ကတော့ ဒီဗွီဒီနဲ့လဲ ကူးထားတယ်။ Word and Excel files တွေကိုတော့ မေးထဲတွေပါ ပို့တယ်။ ကိုတောင်ငူသားရေးသလိုပဲ ပုံတွေကလဲ မဖျက်ရက်ဘူး (မလှတာတောင်။) ကျနော်တို့ဆီမှာတော့ လက်တော့ပျောက်တဲ့ ပြသနာက ဆိုးတယ်ဗျ။ အထူးသဖြင့် B.S student လေးတွေက ယူတာများတယ်။ ကျနော့် ဂျူနီယာလေးဆို M.S တက်တုံးက လက်တော့ (၂)ခါပျောက်လို့ သူ့ရဲ့ သုတေသနကို (၂) ခါ လုပ်ရမယ့်အစား (၄) ခါ လုပ်လိုက်ရတယ်။\nအကိုရေ ကွန်ပြူတာကို back up ဘယ်လိုလုပ်ရတာရယ် ဖုန်းကိုဘယ်လိုလုပ်ရတာရယ်လေးပြောပြပါလား\nသတိပေးရကျိူးနပ်အောင်နဲ့ ယူကျုံးမရမဖြစ်ရလေအောင် လုပ်ဖြစ်အောင်လုပ်ပါတော့မယ်ရှင်။\nကျွန်မက အရာရာကို သိတ်သတိမရချင်တဲ့သူရှင့်။ ဒါကြောင့် ဘက်ခ်အပ်ဘယ်တော့မှ မလုပ်ဖြစ်ဘူး။ အချိန်မရွေး တစ်က ပြန်စဖို့ အမြဲ အားမွေးထားတယ်။\nဒီပိုစ့်ဖတ်ပြီးမှဘဲ ကိုယ့်အကြောင်းကို ပြန်ဖော်လိုက်ပါဦးမယ်\nဘလော့ပေါ်မှာတောင် တင်မရေးဖြစ်ခဲ့တဲ့ အကြောင်းလေးပါ.\nပြီးခဲ့တဲ့ ၄လပိုင်းတုန်းက လက်ပ်တော့ပျောက်သွားတယ်။\nနှမြောတာက အဲဒီလက်ပ်တော့ထဲမှာ ရေးလက်စ စာတွေ၊ စာရေးဖို့ စုထားရိုက်ထားတဲ့ဓာတ်ပုံတွေ အလုပ်နဲ့ ပတ်သက်တဲ့ ဖိုင်တွေအကုန်ပါသွားလို့ ကျွန်မဖြင့် စိတ်ညစ်လိုက်တာ။ အရေးထဲမှာ ခရီးသွားတုန်းက ရိုက်ခဲ့တဲ့ ပုံတွေလည်း မင်မိုရီစတစ်ထဲမှာ အကုန်ပျက်သွားတယ်။ ဘလောဂ့်တောင် ဆက်မရေးနိုင်တော့ဘူးလို့ စိတ်ထဲက ထင်လိုက်မိတယ်။ back up လည်း ဘာတစ်ခုမှ လုပ်မထားသလိုခဲ့ဘူး။ အလုပ်နဲ့ပတ်သက်ပြီး ကံကောင်းတာက ရုံးချုပ်ကို လစဉ် report လုပ်ထားတော့ ပြီးခဲ့တဲ့ လက မေလ်းထဲက ဖိုင်ကို ပြန်သိမ်းယူလိုက်ပြီး လစဉ် ပြန်လုပ်လို့ ရလိုက်တယ်။ ဘလော်ဂ့်အတွက်ကတော့အဲဒီတုန်းက ရေးလက်စ စာတွေ ခုချိန်ထိ ပြန်မဆက် မရေးဖြစ်တော့ဘူး ။ back up မလုပ်မိတဲ့ အကျိုးတွေပါဘဲ။ ပြီးခဲ့တဲ့ အပတ်ကလည်း ဖုန်းပျောက်သွားတယ်.. ဖုန်းနံပတ်ကို စာအုပ်ထဲချမရေးဘဲ ဖုန်းထဲမှာဘဲ မှတ်တတ်တဲ့ ကျွန်မ ဘယ်သူ့ဖုန်းနံပါတ်မှ ကျန်မနေခဲ့တော့ ဒုက္ခများရသေးတယ်။ အင်း မကောင်းတဲ့ အကျင့်တွေ ချပြောမိပြီ။\nနောက်ဆိုရင်တော့ ဘာမဆို back up လုပ်တဲ့အကျင့်ကို လုပ်ရတော့မယ် ကိုညီလင်းသစ်ရေ။ လက်ပ်တော့ ပျောက်သွားတဲ့ ကျောင်းသားတွေကို သနားမိတယ်. သူတို့အတွက်တော့ တကယ်ကို အခက်ကြီးခက်ရှာမှာ ..\nတစ်ကယ်ကိုပဲ ကျေးဇူးပါအကို... နည်းပညာနဲ့ အလှမ်းဝေးတဲ့ သူမို့ သတိထားပြင်ဆင်စရာ လေးတွေ အတွက် ကျေးဇူးပါလို့...\nHooooo.............Beingablogger and photographer is not easy.I already noticed that you areaSae sus the cher thu:D....I got so much knowledge and tks.\nBack Up လုပ်ရမှန်းသိရက်နဲ့ မကြာခဏ ခံရပေါင်းများနေပြီ။ နည်းပညာတွေ ထွန်းကားလာတာ တဖက်က ကောင်းပေမယ့်၊ တဖက်က မကောင်းပြန်။ အရင်ကဆို စာရွက်ပေါ်ချရေးတော့ စာမူတွေက လက်ခံကျန်သေးတယ်။ အခုက ကွန်ပြူတာနဲ့ လက်တမ်းရိုက်တော့ ထိပြီဆို စာတစ်လုံးတောင် ပြန်မရတော့တာမျိုး။\nအလုပ်မှာလည်း မီတင်မိနစ်တွေ အဲ့လိုနဲ့ ပျောက်သွားလို့ ဗျာများဘူးခဲ့တယ်။\nသိသိကြီးနဲ့ ဆက်မိုက်နေတာပါပဲ။ အင်း..ပြီးရင် Blogလေး Back Up လုပ်ဦးမှ...။\nကွန်ပြူတာ သုံးသူတိုင်း သတိပြုသင့်တဲ့ အကြောင်းအရာလေးပါဘဲ။ ကျွန်တော်လဲ ဒီလိုကြုံဖူးတယ် အစ်ကို... external hard disk တစ်ခုထဲမှာ ဓာတ်ပုံတွေ၊ သီချင်းတွေ တခြားဆော့ဝဲတွေ အားလုံးကို သိမ်းထားတာ အဲဒါ မြန်မာပြည်ပြန်တုန်းက ဘယ်နားမှာ ဘယ်လို ပျောက်သွားတယ် မသိပါဘူး။ တစ်ခုတော်သေးတာက ကွန်ပြူတာထဲမှာ တော်တော်များများက မဖျက်ရသေးဘဲ ထားထားလို့သီချင်းတချို့ ကလွဲရင် ကျန်တာတွေ ပြန်ရခဲ့တယ်။ ခုလို သတိပေးတာ ကျေးဇူးအစ်ကို... အချိန်ပေးပြီး back up လုပ်ဖို့ ကို ကြိုးစားပါ့မယ်...\nအမြဲလိုလိုကြားဘူးတယ်။ လူပေါင်းစုံတို့ ဆုံဆည်းတဲ့\nထင်တဲ့အတိုင်း ကောမက် မပေါ်တော့ဘူး... အစအဆုံး ပြန်မရေးချင်တော့ဘူး...\nကျေးဇူးပါ အကိုလို့ပဲ ပြန်ပြောချင်တော့တယ် :(\nတကယ်ကို back up သမား\nပြန်ပြန်ပြီး back up လုပ်လွန်းလို့\nback up မလုပ်ဖြစ်တာကြာပြီ။\nဒီစာလေးက လက်တို့ပြီး ပြောလိုက်သလိုပါပဲ။\nကိုယ်သိပ်ကြိုက်တဲ့ ၀တ္ထု ကဗျာလေးတွေက လွဲလို့ back up လုပ်ဖို့ အလွန်ပျင်းပေမယ့် လုပ်ရဦးမှာပါ။\nဟုတ်တယ်ဗျ၊ စက်ထဲပဲဖြစ်ဖြစ် external disk ပဲဖြစ်ဖြစ် ကော်ပီ တစ်ခုတည်းဆို သိပ်စိတ်မချရဘူး၊ ဓါတ်ပုံတွေ ဆိုတာကတော့ ပြန်မရနိုင်တော့တဲ့ အမှတ်တရတွေ ပါပဲဗျာ..၊\nကျနော်လည်း သိပ်ဝီရိယ ရှိလှတယ်ရယ် မဟုတ်ပါဘူးဗျာ၊ ခံခဲ့ရဖူးလို့သာ ကိုယ့်ကိုယ်ကို သတိပေး နေရတာ..၊ ရီကောဒင်း ပျက်သွားတာ နှမြောစရာကြီး...၊\nအခါနှောင်းပြီ ဆိုလို့ “ဦးကောင်း” လည်း စိတ်မကောင်း ပါဘူး၊ အရှင်နှစ်ပါးကော..၊ ဂေါဝိန်ကို ရောက်နေကြ ပြီလား?းD\nဟုတ်တယ်နော်၊ အဲဒီ လက်ပ်တော့ပ်တွေက တကယ့်ကို သူခိုးမျက်စိ ကျစရာဗျ..၊ သုတေသန ၄ ခါ လုပ်လိုက်ရတဲ့ ကျောင်းသားတော့ စာကြေသွားမှာပဲ၊း)\nကွန်ပြူတာ back up က OS reinstallation disk တစ်ခု ဆောင်ထား၊ ဒေတာတွေ၊ ပုံတွေကို external disk ထဲမှာ ကော်ပီတွေ ကူးထားဖို့ပါ၊ ဖုန်း back up ကျနော်လုပ်တာတော့ ဖုန်းထဲက လိပ်စာတွေ၊ နံပါတ်တွေကို ကွန်ပြူတာထဲကူး၊ အဲဒီကမှ ပြင်ပဒစ်ခ် တွေထဲကို ထပ်ကူး..အဲဒါပါပဲ..၊\nဒီလိုဆိုတော့လည်း ဝမ်းသာရပါတယ်ဗျာ...၊း)\nဒါလည်း စိတ်ဝင်စားစရာ ရှုထောင့်တစ်ခု ပါပဲ၊ ကျနော်တို့ အနေနဲ့ ကိုယ့်ရွေးချယ်မှုကို ကိုယ်ကျေနပ်ဖို့ပဲ လိုတာ မဟုတ်လား...၊\nဒီပို့စ်ကို ရေးနေတဲ့ အချိန်မှာ မချောကို ကျနော် အထူးသတိရနေ ခဲ့တယ်၊ တခါတုန်းက မဲန်မိုရီ စတစ်ခ် ထဲက ခရီးသွားပုံတွေ ပျက်သွားတဲ့အကြောင်း ရေးဖူးလို့လေ..၊ အခု လက်ပ်တော့ပ်ရော ဖုန်းရော ဆိုတော့ မလွယ်ပါ့လား..၊ ဒီပစ္စည်းတွေက အခုခေတ်မှာ ပြန်ဝယ်ဖို့ သိပ်မခဲယဉ်းတော့ပေမယ့် အထဲက စာတွေ၊ ဓါတ်ပုံတွေ၊ နံပါတ်တွေက နှမြောစရာဗျာ...၊ မချော စိတ်ဓါတ်ကျသွားတာ ကျနော်တို့ နားလည်လို့ ရပါတယ်၊ ဒီလို ဆုံးရှုံးမှုမျိုး နောက်ထပ် မကြုံပါစေနဲ့တော့ လို့ပဲ ဆုတောင်းပါတယ်...၊\nတတ်နိုင်သလောက်တော့ ကြိုးစားတာပဲ ဂျီးဒေါ်ရေ့၊း)\nအမှန်ပဲဗျို့၊ စာရွက်ပေါ် ရေးတဲ့ခေတ်က ဘာပဲပြောပြော လက်ခံ ကျန်သေးတယ်၊ အခုတော့ ဗေထိ ဆိုတာနဲ့ ကွဲပဟ..ပဲ၊း)\nအေးဗျ၊ အခုနောက်ပိုင်း external hard disk တွေကလည်း သေးသထက် သေးလာတော့ သူ့ကို မပျောက်ဖို့ကိုပဲ ပြန်ပြီး ဂရုစိုက်နေရ ပြန်ရော..၊း)\nဟုတ်ကဲ့..၊ ပုံမှန် လာအားပေးတာလည်း ကျေးဇူးပါနော်၊\nကွန်မန့်က စပန်းမ်ထဲ ရောက်နေတာဗျ၊ ဘယ်လိုက ဘယ်လို ဝင်သွားလဲ မသိဘူး၊ ကျနော် ပြန်ဆွဲထုတ် လိုက်ပါပြီ..၊း)\nကောင်းတာပေါ့ ညီမရေ..၊ ဒီလိုဆိုတော့ ညီမဆီမှာ လက်ခံကော်ပီတွေ အများကြီးမို့ တခုခုဖြစ်ရင် ပူစရာ မလိုတော့ဘူး..၊\nကျနော်လည်း ပျင်းပျင်းနဲ့ လုပ်နေရတာပါပဲဗျာ ..။\nMe and my Chit Chit, we always back up our laptop data to external hard disk. So when my laptop broke down once, I have all my data back. I haven't done back up in blog yet, I'll do that. Thank you, Ko Nyi Linn.\nတပါးကမဟာဂီရိမှာ တပါးကတော့ ရွှေတိဂုံမှာပါ\nကျနော်လည်း မှတ်ပုံတင်လေး ပျောက်တုန်းက အဲ့လိုပဲဖြစ်သေးတယ် ပိုက်ဆံအိတ်လေး ပျောက်သွားတော့ အရေးကြီးတဲ့ မှတ်ပုံတင်ပါ ပါသွားတာကိုး ဒီထဲက ကျောင်းသားတွေကို ကိုယ.်ချင်းစာမိပါရဲ့ တကယ်ကို ပူပင်သောက ရောက်ကြမှာ ခံစားမိတယ် ။ တစ်ချို့ အမှတ်တရတွေ ပြန်လုပ်ယူလို့မရတဲ့ အမှတ်ရဟောင်းတွေမှတ်လား သတိထားတာကောင်းတာပေါ့ ( ကျနော်ကတော့ ခဏခဏကိုထိနေတော့တား))\nဲJenifer Lopez ရဲ့ Back up plan ကို သတိရပြီး ပြုံးမိသေးတယ် အဲ့ ဒီ ကားက ရီရလို့ လေ မှတ်မိနေတာ\nPC ဆိုရင်တော့ စကတည်းက Hard Disk ၂ လုံးထည့်ပြီး Mirroring လုပ်ထားတာကောင်းပါတယ်။ တစ်လုံးပျက်သွားလည်း နောက်တစ်လုံး ကျန်သေးတယ်ဆိုတော့ တပြိုင်နက်နှစ်လုံးစလုံး မပျက်မချင်း စိတ်ချရပါတယ်။ Back Up ကိုလည်း သူ့အလိုလိုလုပ်နေပြီးသားဖြစ်တဲ့အတွက် သတိထားနေစရာလည်းမလိုတော့ပါဘူး။\nနောက်တစ်ခုကတော့ external drive တွေကိုလည်း IP configure လုပ်လို့ရတာဝယ်တပ်ထားရင် အရေးကြီးတာတွေကို External Hard drive ထဲမှာ ထပ်ပြီး သိမ်းလိုက်ဖို့လွယ်ကူစေပါတယ်။\nပိုက်ဆံပေါရင်တော့ online storage ကောင်းကောင်းဝယ်ထားပြီး monthly back up လုပ်ရင်တော့ စိတ်ချသထက် စိတ်ချရပါတယ်။ ကိုယ့်ဘာသာကိုယ် သတိထားပြီး backup လုပ်နေတာထက် scheduler တစ်ခုခုနဲ့ schedule လုပ်တာက ပိုပြီး အဆင်ပြေစေပါတယ်။\nThesis တွေလုပ်တဲ့အခါမှာ one copy , one machine ထဲမထားဖို့ မြန်မာပြည်မှာတော့ ဆရာတွေက တစ်ခါတည်းသင်ပေးကြပါတယ်။ ရှေ့ကလူတွေလည်း ခံရကြပြီးပါပြီ။ floppy ခေတ်ကလူတွေဆိုရင် ဒါကို အမြဲသတိရှိကြရပါတယ်။\ncloud storage တွေ ဈေးကျလာရင်တော့ အဆင်အပြေဆုံးဖြစ်လာမယ်ထင်ပါတယ်။\nBackup နဲ့ပတ်သက်ရင်တော့ Portable တွေမှာသိမ်းတာကို သိပ်အားမပေးချင်ပါဘူး။ ဒါတွေက နည်းပညာအရ ပျက်လွယ်တဲ့အမျိုးအစားတွေဖြစ်နေတုန်းပါပဲ။ ဈေးပေါတဲ့ hosting တွေမှာသိမ်းတာလည်း hosting က hardisk ကြွသွားရင် ကိုယ်သိမ်းထားသမျှပါသွားနိုင်တဲ့အတွက် သိပ်အများကြီးယုံလို့မရပါဘူး။ ဈေးကြီးတဲ့ Hosting တွေမှာတော့ RAID5တွေဘာတွေသုံးတဲ့အတွက် hard disk ပျက်လို့ data lost တာမရှိတတ်ပါဘူး။\nကိုယ့်ဘာသာကိုယ် သတိရမှ သိမ်းတာထက် schedule လုပ်ထားပြီး အမြဲသိမ်းနေတာကပိုပြီး ထိရောက်ပါတယ်။\nHard Disks ၂လုံးထားပြီး Mirror လုပ်ထားပါ။\nHard Disks အသံမည်လာရင်ဖြစ်ဖြစ်၊ bad sector တွေ့ရင်ဖြစ်ဖြစ် ချက်ချင်းလဲပါ။ External Storage Device ၀ယ်ထားပြီး၊ network storage drive လုပ်ထားပါ။\nစိတ်ချရတဲ့ Online Hosting မှာ အရေးကြီးတဲ့ files တွေကို monthly Upload လုပ်ထားပါ။\nရေရှည်သိမ်းထားမယ့် Data တွေကို portable storage တွေမှာ မသိမ်းပါနဲ့။ DVD , CD တွေဆိုလည်း rewritable တွေမှာ မသိမ်းပါနဲ့။\nပြည့်ပြည့်စုံစုံနဲ့ ရှင်းရှင်းလင်းလင်း ရှိလှတဲ့ ကွန်မန့်အတွက် ကျေးဇူး အများကြီး တင်ပါတယ်၊ ဒီအထဲမှာ ကျနော်မေ့နေတာတွေ အများကြီး ပြန်တွေ့ရတယ်၊ ဥပမာ- PC ထဲကို နောက်ထပ် hard disk တွေ ထပ်ထည့်ဖို့ အစောကြီး ကတည်းက စဉ်းစား ထားပေမယ့် မေ့သွားတယ်၊ အခု ဒီကွန်မန့် ဖတ်မှ အဲဒီလို mirroring လုပ်ဖို့ စိတ်ကူး ပြန်ရတယ်၊ သိပ်ကောင်းတဲ့ အကြံဥာဏ်ပါပဲ၊ အရင်တုန်းကတော့ Schedule လုပ်ပြီး back up လုပ်လေ့ ရှိပါတယ်၊ ဒါပေမယ့် ဗိုင်းရပ်စ်ထိတဲ့ အဲဒီအခေါက်တုန်းက ဗိုင်းရပ်စ်က USB cable ကတဆင့် အမြဲ ဆက်ထားတဲ့external hard disk ထဲအထိပါ ဝင်နေတာ တွေ့လို့ ကျနော်က ဖြစ်နိုင်ရင် hard disks တွေကို PC နဲ့ အမြဲတမ်း ဆက်မထား ချင်တော့ဘူး၊ အဲဒါဆို EHD ကိုSchedule ချိန်အမီ ပြန်,ပြန်ပြီး ဆက်နေရမယ့်အတူ ကိုယ့်ဟာကိုယ်ပဲ manually ကူးဖြစ်သွားတာ..၊\nOnline storage နဲ့ပတ်သက်လို့တော့ ဘယ်ဟာတွေ ဘယ်လိုကောင်းလဲ ဆိုတာ သိပ်မသိတာနဲ့ အဲဒါကို သိပ်မစဉ်းစား ဖြစ်တာပါ၊ Network storage device စနစ်ကိုတော့ စိတ်ဝင်စားတယ်၊ IT မိတ်ဆွေ တချို့လည်း ပြောကြပါတယ်၊ သိပ်မကြာခင်တော့ သူ့ရဲ့ သဘောသဘာဝကို လေ့လာကြည့်ပြီး စမ်းမလားလို့ စိတ်ကူးနေပါတယ်၊ ထပ်ပြောပါရစေ..၊ back up နဲ့ ပတ်သက်ပြီး အားနည်းချက်၊ အားသာချက်၊ အကျိုး၊ အပြစ်၊ လုပ်နိုင်တဲ့ အမျိုးအစား စသဖြင့် စုံစုံလင်လင်နဲ့ တချက်ချင်း အကြံဥာဏ်ပေးသွားလို့ တကယ်ပဲ ကျေးဇူး တင်ပါတယ်ဗျာ..။\nback up အမြန် လုပ်မှ\nအကိုရေ...ကျွန်တော်တော့ external hard disk ထဲ ရုပ်ရှင်\nထူးဆန်းတာက ဟက်ဒစ်တစ်ခုလုံးပျက်တာမဟုတ်ပဲ ရုပ်\nလို့ရတဲ့ဟာမို့လို့...။အကို့လို လေးလုံးနဲ့တော့ ဘက်\nလိုပဲ သံသယရှိနေဆဲပဲ...:)။(မအားလို့ ခုမှ မန့်ရတယ်\nအကိုရေ...၊ပျော်ရွင်ကြည်နူးဖွယ် ခရစ်စမတ်နှင့် နှစ်ကူး


အစိုးရသစ် ရက်ပေါင်း ၁ဝဝ လုပ်ငန်းစဉ် NLD ဆွေးနွေး\nအမျိုးသားဒီမိုကရေစီအဖွဲ့ချုပ် စီးပွားရေးကော်မတီအဖွဲ့ဝင် ဦးကျော်ဝင်း ကို မတ်လ ၅ ရက်နေ့က တွေ့ရစဉ်\nအစိုးရသစ်လက်ထက် ရက်ပေါင်း ၁ဝဝ အတွင်း ဘာတွေဆောင်ရွက်မယ်ဆိုတာတွေကို အမျိုးသားဒီမိုကရေစီ အဖွဲ့ချုပ်ပါတီရဲ့ စီးပွားရေးကော်မတီအဖွဲ့ဝင်တွေဟာ ဒေါ်အောင်ဆန်းစုကြည်နဲ့ ဒီကနေ့ နေပြည်တော် က နှင်းဆီစံအိမ်မှာ ဆွေးနွေးခဲ့ကြပါတယ်။\nအင်န်အယ်လ်ဒီပါတီရဲ့ စီးပွားရေးကော်မတီအဖွဲ့ဝင် ၈ ဦးဟာ ဒေါ်အောင်ဆန်းစုကြည်နဲ့ ဆွေးနွေးခဲ့တာနဲ့ ပတ်သက်လို့ အဲ့ဒီကော်မတီအဖွဲ့ဝင် ဦးကျော်ဝင်းက အခုလို ပြောပါတယ်။\n"စီမံကိန်းဆိုတော့ လုပ်မယ့်လုပ်ငန်းစဉ်လေးတွေပဲ စီးပွားရေးလုပ်ငန်းလေးတွေပါ၊ ကျနော်တို့ စီးပွားရေးကော်မတီတွေကပါ၊ စီးပွားရေးကော်မတီအဖွဲ့ဝင်တွေ ဆွေးနွေးကြတာပါ၊ ကျနော်တို့ တိုင်းပြည်အတွက်ပဲ ဆွေးနွေးနေကြတာပါ၊ အဲ့ဒါပဲ ဆွေးနွေးကြတာပါ၊ ကျနော်တို့က အဓိကတော့ လောလောဆယ် နောင်အစိုးရသစ် တက်လာတဲ့အခါကျရင် ပြည်သူလူထုနဲ့ တိုင်းပြည်ကို ဘယ်လောက်အထိ မြန်မြန်ဆန်ဆန် အကျိုးပြုနိုင်မလဲကိစ္စတွေကို ပိုပြီးတော့ ဆွေးနွေးတာပါ ၊ နောက်တစ်ခါပေါ့ အခက်အခဲဖြစ်နိုင်တဲ့ အကျပ်အတည်းဖြစ်နိုင်ရတဲ့ကိစ္စတွေကတော့ တဖြေးဖြေးနဲ့ ကျနော်တို့ မျှမျှတတနဲ့ ပြည်သူတွေအတွက်လည်း အကျိုးရှိ၊ တိုင်းပြည်အတွက်လည်း အကျိုးရှိအောင် ကျနော်တို့ ရေရှည်စဉ်းစားပြီးသွားရမှာပါ၊ လောလောဆယ်ကတော့ ရက်တစ်ရာအတောအတွင်းမှာ ဘာတွေလုပ်မယ်ဆိုတာတွေ အဓိကထားဆွေးနွေးကြတာပါ"\nဒီနေ့ ဆွေးနွေးဖြစ်ခဲ့တဲ့အကြောင်းအရာ အသေးစိတ်တွေကိုတော့ မပြောကြားခဲ့ပါဘူး။\nဒီကနေ့ အစည်းအဝေးမှာ အမျိုးသားဒီမိုကရေစီအဖွဲ့ချုပ် ဥက္ကဌ ဒေါ်အောင်ဆန်းစုကြည်၊ NLD ဗဟို အလုပ် အမှုဆောင်အဖွဲ့ရဲ့ အတွင်းရေးမှူးအဖွဲ့ဝင် ဦးဝင်းထိန်၊ ဦးဝင်းမြင့်၊ ဒေါက်တာဇော်မြင့်မောင်၊ ဗဟိုအလုပ် အမှုဆောင်အဖွဲ့ဝင် ဒေါက်တာမျိုးအောင်တို့လည်း ပါဝင်ပါတယ်။\nမနက်ဖြန် မတ်လ ၆ ရက်နေ့မှာလည်း အင်န်အယ်လ်ဒီပါတီ ဗဟိုအလုပ်အမှုဆောင် အစည်းအဝေး ကို နေပြည်တော်က ဒေါ်အောင်ဆန်းစုကြည်ရဲ့ နေအိမ်မှာ ကျင်းပမှာဖြစ်ပါတယ်။\nYes. Very Nice Idea. Begins with Bit by Bit, Part by Part with Lessons & Analyze.God Bless you all with SUCCESS.\nMar 05, 2016 08:24 PM


ASEM နိင်ငံခြားရေးဝန်ကြီးများ အစည်းအဝေး၊ နေပြည်တော်၊ မြန်မာနိင်ငံ၊ နိဝင်ဘာ ၂၀-၂၁၊ ၂၀၁၇ခုနှစ် - European External Action Service\nEEAS homepage > Asia-Europe Meeting (ASEM) > ASEM နိင်ငံခြားရေးဝန်ကြီးများ အစည်းအဝေး၊ နေပြည်တော်၊ မြန်မာနိင်ငံ၊ နိဝင်ဘာ ၂၀-၂၁၊ ၂၀၁၇ခုနှစ်\nASEM နိင်ငံခြားရေးဝန်ကြီးများ အစည်းအဝေး၊ နေပြည်တော်၊ မြန်မာနိင်ငံ၊ နိဝင်ဘာ ၂၀-၂၁၊ ၂၀၁၇ခုနှစ်\n15/11/2017 - 15:03\nနိဝင်ဘာလ ၂၀ ရက်နေ့နှင့် ၂၁ရက်နေ့တို့၌ မြန်မာနိင်ငံနေပြည်တော်မြို့တွင် ၁၃ကြိမ်မြောက် ASEM နိင်ငံခြား ရေးဝန်ကြီးများအစည်းအဝေးသို့ အာရှနှင့်ဥရောပတို့မှ နိင်ငံခြား ရေးဝန်ကြီးများတက်ရောက်ရန် စုဝေးရောက်ရှိ ကြမည်ဖြစ်ပြီး အီးယူအဆင့်မြင့်ကိုယ်စားလှယ် Federica Mogherini မှာလည်းဥရောပအဖွဲ့၏ညှိုနှိုင်းရေးမှုးအ ဖြစ်ပါဝင်တက်ရောက်မည်\nအာရှ-ဥရောပအစည်းအဝေးဖြစ်သည့် ASEM မှာအာရှနှင့်ဥရောပတို့အကြား ဆွေးနွေးညှိုနှိုင်း၍ပူးပေါင်းဆောင် ရွက်ရန်အတွက် တစ်မူထူးခြားသည့်အလွတ်တမ်း စင်္ကြန်တစ်ခုဖြစ်ပြီး ၎င်း၏အဓိကရည်ရွယ်ချက်မှာ နိင်ငံရေး အရညှိုနှိုင်းဆွေးနွေးမှုများအား မြှင့်တင်ဆောင်ရွက်ခြင်း၊ စီးပွားရေးအရပူးပေါင်းဆောင်ရွက်မှုကို ပိုမိုအားကောင်း စေရန်နှင့် လူအချင်းချင်းချိတ်ဆက်ကာ ဆက်ဆံရေးတိုးမြှင့်သွားရန်ဖြစ်သည်။ ASEM ပူးပေါင်းဆောင်ရွက်မှု ယန္တ ရားစနစ်မှာ လျင်မြန်စွာပြောင်းလဲနေသော ကမ္ဘာတစ်ခုအနေဖြင့်ရင်ဆိုင်နေရသည့် အဓိကစိန်ခေါ်မှုများ ဖြစ်သည့် ချိတ်ဆက်ဆောင်ရွက်မှု၊ ကုန်သွယ်ရေး၊ ရင်းနှီးမြှုပ်နှံမှု၊ ရွှေ့ပြောင်းသွားလာမှု၊ ရာသီဥတုပြောင်းလဲမှု စသည်တို့အပြင်ကျယ်ပြန့်လှသည့်လုံခြုံရေးအရစိန်ခေါ်မှုများဖြစ်သည့် အကြမ်းဖက်မှုတိုက်ဖျက်ရေး၊ အာဏာဝါ ရေကြောင်းလုံခြုံရေးနှင့် ဆိုင်ဘာပြဿနာစသည်တို့အား အလေးပေး၍ပူးပေါင်းဆောင်ရွက်ခြင်းဖြစ်သည်။အာရှ နှင့်ဥရောပတို့မှ မိတ်ဖက်နိင်ငံပေါင်း ၅၃နိင်ငံတို့အားအတူတကွ စုစည်းခေါ်ဆောင်လာသည့် ASEM မှာ အမျိုး မျိုးသောအဆင့်များ၌သော်လည်းကောင်း၊ လုပ်ငန်းနယ်ပယ်အလိုက်သော်လည်းကောင်း အစည်းအဝေးပွဲများ ကျင်းပခြင်း၊ လုပ်ငန်းများစီစဉ်ဆောင်ရွက်ခြင်းဖြစ်သည်။ယခုနှစ် ASEM FMM13 မှာငြိမ်းချမ်းရေး၊ စဉ်ဆက်မ ပြတ်ဖွံ့ဖြိုးတိုးတက်မှုနှင့် မိတ်ဖက်ဆောင်ရွက်မှုစသည့်တို့နှင့်ပတ်သက်၍ အလေးပေးဆွေးနွေးကြမည်ဖြစ်သည်။ သတင်းသမားများအတွက် ဆွေးနွေးပွဲတစ်ခုနှင့် လူငယ်များအတွက် အထူးပမာဏခြေလှမ်းတစ်ရပ်ကိုလည်း FMM13 မတိုင်မီစီစဉ်ကျင်းပပေးသွားမည်ဖြစ်သည်။\nအစည်းအဝေးတိုက်ရိုက်ထုတ်လွှင့်မှုသတင်း များဖတ်ရှု့နိင်ရန် Twitter ရှိ #ASEMFMM အားဆက်လက်စောင့် စားကြည့်ရှု့ပါ။\n/file/asem-foreign-ministers-meeting-nay-pyi-taw-myanmar-20-21-november-2017_skASEM Foreign Ministers Meeting, Nay Pyi Taw, Myanmar, 20-21 November 2017\nASEM Senior Officials' Meeting and ASEM Pathfinder Group on Connectivity, Brussels, 21-23 June 2017\nCall for interest: European Union Visitors Programme 2021 The European Union Visitors Programme (EUVP) is an individual visitors’ programme that was established by the European Parliament and the European Commission in 1974. What is the EUVP? The EUVP isaprogramme designed to enable active or future decision-makers and opinion-moulders outside the\nTrade Talks! 6th round of EU-AUS FTA negotiationsA team of European Union trade negotiators met their Australian counterparts in Canberra from 10-14 February for negotiations towards the EU-Australia Free Trade Agreement.\nEuropean Union Visitors Programme: Applications close 22 May!The European Union Visitors Program (EUVP) enables young current or emerging leaders in government, politics, the media and other key fields to visit and become acquainted in-depth with the Institutions of the EU as guests of the European Parliament and the European Commission. By so doing they


မိတ်ဆွေတုတွေနဲ့ပဲ ပေါင်းသင်းဆက်ဆံနေရတဲ့ ပေါက်ဖော်တို့ အရေးကြုံရင် အားကိုးစရာ လူရှိပါ့မလား? - Zet Star\nမိတ်ဆွေတုတွေနဲ့ပဲ ပေါင်းသင်းဆက်ဆံနေရတဲ့ ပေါက်ဖော်တို့ အရေးကြုံရင် အားကိုးစရာ လူရှိပါ့မလား?\nတရုတ် သမ္မတရှီကျင့်ဖျင် ၏ UN General non-assembly တွင် ပြောကြားခဲ့သည့် မိန့်ခွန်းပါ မိမိနိုင်ငံသည် နိုင်ငံစုံ ပူးပေါင်းရေး မူဝါဒ ကို အလေးထားသွားမည် ဆိုသည်ကို အမေရိကန်က ပယ်ချလိုက်ပေသည်။ ထို့သို့ ရဲရဲတောက် ထုတ်ပြောလာသူသည်က နိုင်ငံခြားရေး ဝန်ကြီး မိုက် ပွန်ပီယို၏ မူဝါဒ ရေးရာ အကြံပေး တရုတ်ပြည်ဖွား မိုင်းလ် ယူ ပင် ဖြစ်သည်။\nရှီကျင့်ဖျင် ပြောသည့် နိုင်ငံစုံ ပူးပေါင်းရေး မူဝါဒ ဆိုသည်က မိမိတို့ တန်ဖိုးထားသည့် အကြောင်းချင်းရာများကို ဝေမျှခံစား နိုင်မှသာ ဖြစ်နိုင်ကြောင်း၊ ဂျပန်၊ ဩစတေးသျှ၊ ဗြိတိန်၊ ကနေဒါ၊ နေတိုး နှင့် အာဆီယံ နိုင်ငံများ အားလုံးသည် မိမိတို့နှင့် တန်ဘိုးထားသည့် အရာများ တူညီသော နိုင်ငံများသာ ဖြစ်သည်။ တကယ်တမ်းတွင် တရုတ် အဖို့ အစစ်အမှန် ယုံကြည်ရသည့် မိတ်ဆွေ နိုင်ငံဟူ၍ မရှိဟု ပြောခဲ့သည်။\nယခုအခါ တရုတ်၏ ခြိမ်းခြောက်မှု ကို တန်ပြန်နိုင်ရန် ဒီမိုကရေစီ နိုင်ငံများက မဟာမိတ် အသွင် ဖွဲ့စည်းလာနေပြီ ဖြစ်သည် ဟုလည်း ဆိုသည်။ တရုတ်အတွက် မြောက်ကိုရီယားသည်လည်း လက်တွေ့ တွင် သုံးစားမရသည့် နိုင်ငံ မျိုးသာ ဖြစ်ပြီး ရုရှားသည်လည်း လွယ်လင့်တကူ အကူအညီတောင်း၍ မရသည့် မူယာများသော နိုင်ငံသာ ဖြစ်သည်ဟု ဆိုသည်။\nမနေ့က ကုလသမဂ္ဂ တွင် ဗီဒီယို မှတဆင့် ရှီကျင်ဖျင့် ပြောဆိုသွားသည်များမှာ ကိုယ် အကြောင်းကိုယ် သတိမထားမိသည့် လူတဦး ၏ အပြောအဆို များသာ ဖြစ်သည်ဟု လည်း ထည့်ပြောသွားခဲ့သည်။ နိုင်ငံစုံ ပူးပေါင်းဆောင်ရွက်ရေး ဆိုသည်က တူညီသော ရည်မှန်းချက်မျိုး ရှိရမည် ဖြစ်ပြီး၊ မိမိ အကျိုးတခုတည်း ကြည့်တတ်မည်ဆိုက မည်သို့များ ဖြစ်လာပေမည်နည်းဟူ၍ မေး ခွန်းထုတ်လိုက်ပြန်သည်။\nတရုတ်-အမေရိကန် ပညာရှင်တဦး ဖြစ်သော မိုင်းစ် ယူ သည် ထရန့် အစိုးရ၏ တရုတ်မူဝါဒ ရေးဆွဲရာတွင် အဓိက နေရာမှ ပါဝင်နေသူ တဦး ဖြစ်သည်။ သူ၏ တင်းမာသော သဘော ထားကြောင့် တရုတ်၏ အမျက်တော်ရှခြင်း ခံ နေရသူလည်း ဖြစ်သည်။ ၎င်းသည် လူရှေ့သူ ရှေ့ ထွက်ခဲလှသူ ဖြစ်သည်ဟုလည်း လူပြော များသူ ဖြစ်သည်။\nဟောင်ကောင် အပေါ် တရုတ်၏ လုပ်ရပ် ကြောင့် တကမ္ဘာလုံးက အယုံအကြည်မဲ့ခြင်း ခံခဲ့ရသည်ဟု ၎င်းကဆိုသည်။\nတရုတ် ကွန်မြူနစ် ပါတီ မှ ဟောင်ကောင် အား တနိုင်ငံ စနစ် နှစ်မျိုးဖြင့် ၁၉၉၇ နောက် ပိုင်း နှစ် ငါးဆယ်ကြာ ကျင့်သုံးသွားမည်ဟု ၁၉၈၄ တွင် တကမ္ဘာလုံးအား အလေးအနက် ကတိပေးခဲ့ပြီး ဖြစ်သည်။ သို့‌သော် ဟောင်ကောင် ပြည်သူများက လွတ်လပ်ခွင့်နှင့် တရားဥပဒေ စိုးမိုးရေးကိုသာ မြတ်နိုးသူများ ဖြစ်ပြီး ကွန်မြူနစ်ဝါဒ နှင့် လူတယောက်တည်းက အုပ်ချုပ်နေသည့် စနစ်ကို ရွေးချယ်လိုသူများ မဟုတ်ကြဟု ဆိုသည်။\nထို့အတွက် တဖက်က အာဏာရှင်စနစ် ကျင့်သုံးနေသရွေ့ မည်သို့မျှ အတူ ယှဉ်တွဲ နေထိုင်နိုင်ခြင်း ရှိမည်မဟုတ်သဖြင့် နဂိုကတည်းက ချွတ်ခြုံကျနေသော အတွေးအခေါ်သာ ဖြစ်သည်ဟု မိုင်းစ် ယူ က ပြောပြန်သည်။\nထိုသို့သော ကတိမျိုးကိုပင် မတည်သော အစိုး ရမျိုးအား ကမ္ဘာခေါင်းဆောင်အဖြစ် လက်ခံရန် မည်သို့ ယုံကြည်ရပေမည်နည်းဟု ကနေဒါရှိ တွေးခေါ်မျှော်မြှင်ရေး အဖွဲ့ တခု ဖြစ် သည့် MacDonald-Laurier Institute နှင့် အွန်လိုင်း ဆွေးနွေးခန်းတွင် ပြောသွား ခဲ့ခြင်းများ ဖြစ်သည်။\n← လူ (၁၀၀) ခန့် ရန်ကုန်အမျိုးသား ဓာတ်ခွဲခန်းရှေ့တွင် စုဝေးလျက်ရှိ\nမနေ့က ပြောသွားတဲ့ ဒေါ်အောင်ဆန်းစုကြည် မိန့်ခွန်းထဲက အရေးကြီးဆုံး အချက်တချက် →


နှလုံးသားရပ်ဝန်းမှ အသံများ...။: September 2008\nရေးသားသူ Ko Boyz at 4:46 PM5ယောက်က ရေးချင်တာတွေ ရေးခဲ့တယ်...။\nနတ်ဆိုးတစ်ပါး ရင်ထဲမှာ ကခုန်နေတယ်...။\nစီဆီးဖတ်စ်ကိုတော့ တံတိုင်းအလွန်မှာ စောင့်ခိုင်းကြတာပေါ့..။\n၀င်လာမိမှတော့ တစ်ခုခု ပြန်ယူသွားပါလား...။\nကိုယ်ချိုးထားတဲ့ ဖဲကို ကိုယ်ပြန်မမှတ်မိတာ ဆိုးပါတယ်..။\nအခုဆို အဲဒီကလေးမလေးတောင် အပျိုကြီး ဖါးဖါး ဖြစ်လို့ နေရော့...။\nထွက်ပြီးသား ဆင်စွယ် ပြန်ဝင်နေတယ်...။\nငါ့အရိပ်က ငါ့နောက်ကို လိုက်နေတယ်...။\nငါ့ကိုယ်စောင့်နတ်ကတော့ နတ်သဘင် အစည်းအဝေးမှာ အိပ်ငိုက်နေလေရဲ့...။\n၀မ်းစာမပြည့်လို့ စခန်းသာကို မလှမ်းနိုင်တာ ငါ့အပြစ်မဟုတ်...။\nလောလောဆယ်တော့ အထုပ်ပိုက်ပြီး ပြန်သွားလေရဲ့...။\nမိုးလေ၀သ ထူးကဲဒီရေ လှိုင်းကြီးနိုင်...။\nရေးသားသူ Ko Boyz at 12:56 AM3ယောက်က ရေးချင်တာတွေ ရေးခဲ့တယ်...။\nရေးသားသူ Ko Boyz at 12:10 AM5ယောက်က ရေးချင်တာတွေ ရေးခဲ့တယ်...။\nခွေးမြီးကောက် ကျည်တောက်စွပ်ခြင်း နှင့် ပေါက်ကရ ၈၀များ...။\nခေါင်းစဉ်ကို ကြည့်ပြီး ဘွိုင်းတစ်ယောက် သုနက္ခ ဖြစ်သွားပြီလို့ အထင်တော် မရှိလိုက်ပါနဲ့...။\nခေါင်းစဉ်အတိုင်းပဲ ဖြစ်တုန်းခဏသာ နည်းနည်းပါးပါး နောင်တရသလို ဖြစ်ပြိး နောက်ပိုင်းလဲ ဒုံရင်းဒုံရင်း ဖြစ်သွားတတ်လို့ပါ...။\nဖြစ်ပုံကတော့ဗျာ...။ မောင်ဘွိုင်းတို့ ဘုရားမကြိုက်တဲ့ သူရာရည်နဲ့ လားလားမှ မတည့်ပါဘူးဗျာ...။\nဆေးစိုက်တဲ့ကျွန်း... (နောက်ထ ဆိုင်း ၀င်လာစေ....။)\nအာ...။ ဘာမှလဲ မဆိုင်ဘူး...။ မူးမူးနဲ့ ဘာတွေရေးမိမှန်း မသိဘူး...။\nဒီလိုဗျာ...။ အဲဗာတန်လေး တိုက်တဲ့ ဘီယာတောင် တစ်ငုံ ငုံတာနဲ့တင် လက်တွေ ရင်ဘတ်တွေ မျက်နှာတွေ ရဲတက်လာသဗျား...။\nဆိုတော့ကာ... သူရာရည်ဆိုရင် ပြောမနေနဲ့တော့ဗျာ...။ အဲလောက်ကို သူရာနဲ့ တည့်တာ... အဲအဲ အယ်လာဂျစ် ဖြစ်နေတာ..။ ဒါကို အမှတ်သည်းခြေ မရှိပဲ ခဏခဏ သွားသွားသောက်နေတာ...\nကျွတ်စ်.....။ ရှည်နေလိုက်တာ... ပြော စရာရှိ ပြောတာ မဟုတ်ဘူး....။\nဒီလိုဗျာ...။ သောက်လိုက်တိုင်း မူးလဲမူး နံလဲနံ မနက်တိုင်း ခေါင်းမူးခေါင်းကိုက်တတ်တဲ့... ဒီသူရာရည်ကို သောက်ပြီးတိုင်း တွေးမိတယ်...။\nသောက်ပြီးတဲ့ နောက်တစ်နေ့ မနက်တိုင်းမှာ ခေါင်းကိုက်တဲ့ဲ့ အရသာကို ခံစားရင်းနဲ့ နောက် မသောက်တော့ဘူးကွာလို့ နောင်တရမိတာ အကြိမ်ကြိမ် အခါခါ....။\nဒါပေမေ့လဲ... အဲဒီ နောင်တက လေထဲက ပူစီဖေါင်းလောက်တောင် သက်ဆိုး မရှည်ရှာဘူး...။\nဘော်ဘော်တွေနဲ့တွေ့ရင်ကို ဖေါက်ကနဲ ဖေါက်ကနဲ ကွဲသွားတာပဲ...။\nမနေ့ည စနေနေ့ညက အိစ်ကုတ်မှာ ဘော်ဘော်တွေနဲ့ သောက်ပြီး ကွန်ဖေါ့ဒ်တက်စီနဲ့ ပြန်လာတာ... ကားပေါ်မှာ ဂီတာ တစ်လုံး ကျန်ခဲ့တယ်...။ ဒီမနက် ၆ နာရီလောက်ပေါ့...။ ၁၁း၃၀ လောက် နိုးလာတော့ သတိရပြီး ဘော်ဘော်တွေ ဖုန်းဆက်တော့ တစ်ယောက်မှ ယူမသွား... ကိုယ်ကတော့ ဆတ်ဆော့ပြီး မူးမူးနဲ့ သယ်လာတာတဲ့...။ ကားပေါ်မှာ ပါသွားတာ...။ ပျောက်ပြီးပြန်တွေ့ ဒီပါမဲန့် ကို ဖုန်းဆက်တော့ ဟိုက ၀တ်ကျေတန်းကျေနဲ့ ပြန်ရှာပေးပါ့မယ်..။ ဖုန်းနံပါတ် ပေးထားခဲ့ဆိုတော့ ဖိုးဖိုးအိပ်ဖွားဖွားအိပ် နံပါတ်ပေးလိုက်တာ... ကျွန်တော် မေ့လောက်ပြီ ထင်တဲ့ ၁၅ မိနစ်လောက်လဲကြာရော... လူကြီးမင်း စီးလာတဲ့ ကားကို ချက်ကင်လိုက်ပြီးပါပြီ... ဘာမှ မကျန်ပါဘူး.. ဘာညာနဲ့ ဖုန်းပြန်ဆက်လာတယ်...။ ဘယ်သူက တစ်ကူးတစ်က ကျန်ခဲ့တယ်...။ လာပို့ပါမယ် ပြောမှာလဲနော့...။ မူးပြီး မေ့ကျန်ခဲ့တာ နည်းတောင်နည်းသေးတယ် လို့ ပြောမသွားတာ ကံကောင်း...။\nအဲဒါ.... အဲဒါ... ပြောချင်တာ...။\nသောက်စားမူးယစ်တယ်ဆိုတာ ဘာမှကို မကောင်းတာ...။\nဆိုတော့ နောက်ကို မသောက်တော့ဘူးလားဆိုတော့.... အဖေါ်ကောင်းရင် ငရဲပြည်ကို လိုက်.... ဦး.... မှာ....။\nအဲ... ဖုန်းလာနေတယ်...။ အဲဗာတန်နဲ့ သွားတွေ့မယ်ဆိုပဲ...။\nဘီယာဆိုတာ အရက်မဟုတ်ပါ...။ သောက်ပြီးရင် တစ်ငွေ့ငွေ့နဲ့လာတာ....\nဂုဏ် ဆိုတာ ရုပ်ရှင်ရုံကို ခေါ်တယ်... အဲ...အဲ...\nတစ်ပြည်လုံးမှာ လုပ်သမျှ တင့်တယ်\nနောက်မှ အဲဒီ ခွေးမြီးကောက်ကို ဖြောင့်သွားအောင် ကိုကိုနဲ့ညီညီမှာ ဖြောင့်ဆေးနဲ့ သွားဖြောင့်မယ်...\nဖြောင့်ဆေး မပြယ်မချင်းတော့ မကောက်ဘူးပေါ့ဗျာ...။\nအိမ်ကလဲ တစ်ရက်လောက်ပဲ ဖုန်း မဆက်လိုက်တာ... သူများ ငှားသွားပြီတဲ့...။\nအစိမ်းလိုင်း လာဗဲန်ဒါးကနေ တဲန်းမနစ် တစ်လျှောက် ဖလက်တစ်ခုလုံး သို့မဟုတ် ၃ ယောက်စာ ကွန်မွန်းရွမ်း ရှိရင် လက်တို့လိုက်ပါဗျို့...။\nအတူနေ အစ်ကိုက အဲဒီလိုင်းနားတစ်ဝိုက်မှာ အလုပ်ပြောင်းသွားတော့ အဲဒီကို ပြောင်းသွားချင်လို့...။\nနို့မို့ မနက် မနက် ၆နာရီ ၇နာရီလောက် စောစော ထ နေရတာ မနှိပ်ဘူးဗျို့...။\nပျောက်ပြီးပြန်တွေ့ ဒီပါမဲန့် = lost and found department\nခွေးမြီးကောက် ကျည်တောက်စွပ် = တစ်ခုခုကို လုပ်လိုက်လို့ မှားမှန်း သိသော်လဲ သိပြီးခဏသာ နောင်တရပြီး နောက် အဖန်တလဲလဲ ထပ်တူ အမှားကို ထပ်ခါထပ်ခါ ပြုလုပ်ခြင်း...။ (အမြဲတမ်း ကောက်နေတတ်တဲ့ ခွေးအမြီးကို ဖြောင့်အောင် ဆိုပြီး... ၀ါးကျည်တောက်ထဲ ထည့်တုန်းခဏမှာသာ ဖြောင့်ပေမဲ့ ကျည်တောက်ထဲက ပြန်ထုတ်လိုက်ရင် နဂိုကောက်မြဲအတိုင်း ပြန်ကောက်သွားခြင်းနဲ့ တင်စားခေါ်ဝေါ်တာ ဖြစ်တယ်...။)\n- သိတယ်မဟုတ်လား... သူက ကိုယ့်လိုပဲ.. ဘေ့စစ်က နည်းရှာတော့ သူလာမမေးခင် ကြိုဖြေထားလိုက်တာ....။\n-စီဗုံးမှာ အမ်းမား kom ကော်မန့်တွေ တိုစိတိုစိ လာရေးထားဦးမှာ စိုးလို့ ကြိုရေးထားပေးတာ...။ ဟီဟိ...။\n- အမ်းမား ဆိုတာကို မသိမမှီလိုက်သူများ ဒီစီဘောက်စ်ရယ်၊ ဒီကိုလာ စီဘောက်စ်ရယ်...၊ kom စီဘောက်စ်ရယ်ကို ဆက်စပ် ဖတ်ကြည့်မှ သဘောပေါက်မှာ ဖြစ်ပါကြောင်...။\n- လောလောဆယ် Kom ရဲ့ ဘလော့ဂ်ကော်မဲန့်မှာတော့ အမ်းမား နဲ့ပါတ်သက်ပြီး တစ်ယောက်ကတော့ ခေါင်းစားနေလေရဲ့...။ ဟီဟိ ပျော်တာ...။\nရေးသားသူ Ko Boyz at 11:44 AM 8 ယောက်က ရေးချင်တာတွေ ရေးခဲ့တယ်...။\nဘလော့ဂ်ကြွလာ မိတ်သဟာ အပေါင်းတို့ခင်ဗျာ...။\nပျော်စရာကောင်းတဲ့ ပိတ်ရက်လေး တစ်ခု ဖြစ်ပါစေဗျာ...။\nဒီတစ်ခါတော့ ဘလော့ဂ်ပေါ်က ကောင်းနိုးရာရာ ဖတ်သင့်တာလေးတွေကို ညွှန်းပေးချင်လို့ပါ...။\nအရယ်သန်တဲ့ ကျွန်တော် မကြခဏ ဖတ်လေ့ရှိတဲ့ ဘလော့ဂ်လေးတွေကို ညွှန်းချင်တာ...။\n၁။ ဒီကိုလာ (http://degolar.blogspot.com)\nသူကတော့ အရင် ဘလော့ဂ်အဟောင်းကနေ အခု လက်ရှိ ဘလော့ဂ်ကို ပြောင်းခဲ့တာ တစ်နှစ်မကြာသေးဘူး...။ ဘလော့ဂ်အဟောင်းကို ပိုစုံတယ်...။ ပိုရီရတယ်...။ အခု ဘလော့ဂ်လဲ ရီရပါတယ်...။\nလေယာဉ်ပေါ်က ဘေစင်မှာ ရွှေပန်းနဲ့ ရှုရှုးပန်းတာ...\nဟောင်ကောင် အချုပ်ထဲ အလည်ရောက်ဖူးတာ...\nမလေးက ဂျဲန်တင်းတောင် တက်တာ...\nထိုင်ဝမ်က ဂျပန်စားသောက်ဆိုင်က မျက်နှာ ရဲတွတ်နေတဲ့ ကောင်မလေးနဲ့ သူ့ရဲ့ တစ်ညတာ အကြောင်း...။\nအို..... သွားတာ ဖတ်ကြည့်လိုက်ပါလေ...။\nအနည်းဆုံးတော့ စိတ်လက်ပေါ့ပါးသွားပါလိမ့်မယ်...။ (သူရေးတဲ့ အရည်မရ အဖတ်မရတွေ ဖတ်ပြီးတော့ပေါ့လေ...။ဟိ)\nဖတ်လို့ မကောင်းရင်တော့ သူရေးတာ မကောင်းလို့ပေါ့ဗျာ...။ ဟဲ...။\nရုပ်ရှင်ဖတ်ညွှန်းများလဲ သူက လုပ်တတ်သေးတာဗျ...။\nမလေးရှားကို ဗိုင်းရိတ်စီဒီများ ၀ယ်ပြီးတော့ ဝေဖန်ရေး ၊ လေကန်ရေး လုပ်နေတာ...။\nနောက်ဆုံးတစ်ခုကတော့ အုန်းသီးလက်ဝယ်ရောက်နေတဲ့ မျောက်လိုပါပဲ...။\nအဲဒီ အုန်းသီး အကြောင်းကို သူတစ်ဖွဖွ ပြောလို့ မဆုံးဘူး...။\nကိုယ့်ငါးဖယ်ကို ကိုယ်ခဏခဏ ချဉ်တတ်တဲ့ ကိုငါးဖယ်ကြီးပေါ့ဗျာ...။ (ဒီစကားပုံလောက်တော့ SMNTL နားလည်လိမ့်မယ်လို့ ယံကြည်ပါတယ်...။)\nသူ့လက်ထွက် ငါးဖယ်တွေကို ခဏခဏ ထုတ်ကြွားတတ်ပါတယ်...။\nတင်းတင်းလေးကြောင့်သာ ကျွန်တော် အဲဒီ ငါးဖယ်တွေကို အောင့်အီးသည်းညည်းခံ ဖတ်နေရတာပါဗျာ...။\n၂။ ဏဗဏ (http://navana07.blogspot.com)\nသူကတော့ ကျွန်တော်တို့ ပုဂံနေပြည်တော်ဆိုတဲ့ အရပ်မှာ ကျက်စားလာကတည်းက လက်စောင်းထက်ခဲ့တဲ့ အစ်ကိုကြီးပေါ့ဗျာ...။\nကျောင်းမှာလဲ သူက ကျွန်တော်တို့ စီနီယာနောင်တောင်ကြီးဗျ...။\nကျောင်းမှာလဲ တစ်ခေတ်တစ်ခါ သူ့နာမည်တွင်သွားခဲ့တယ်...။\nပုဂံနေပြည်တော်မှာလဲ သူ့စာတွေဆို စောင့်ဖတ်နေကြတဲ့ ပရိသတ်များ ဒုနဲ့ ဒေးပါ...။\nဟော... နေးတစ်နိုင်ငံတော်ကိုလဲ ကျွန်တော်တို့ ပြောင်းလာရော... ကျွန်တော်တို့ အစ်ကိုကြီးလဲ ပါလာသဗျ...။\nဒီမှာလဲ နောက်ထပ် နောက်ထပ် အသစ်အသစ်သော သူရဲ့ ကြုံရဆုံရ ဘ၀အစုံအစုံ အကြောင်းကို ဟာသသောလေးနဲ့ နှောပြီး တင်ပြထားတာ ဖတ်ရပြန်တယ်...။\nအခု ကိုဏဗဏက သူအရင်က ရေးထားတဲ့ စာတွေကို ဘလော့စာမျက်နှာထက်ပေါ် စတင်နေပါပြီ...။\nဟိုးအရင် ငယ်ငယ်ကစ၊ ကျောင်းတက်တာ အလယ်..၊ အခု လက်ရှိ အလုပ်လုပ်နေတဲ့ အထိ ပေါ့ဗျာ...။ တင်ထားပါတယ်...။\nလက်ရှိ တော့ ကျောင်းတက်တဲ့ အပိုင်းအထိပဲ တင်ထားတာ တွေ့ရတယ်...။\nနောက်ဆုံး လက်ရှိအပ်ပ်ဒိတ်အခြေအနေကို ဖတ်ကြည့်ချင်ရင်တော့ ဒီနေရာ (နေးတစ်မြန်မာ)မှာ သွားဖတ်နိုင်ပါတယ်...။\nSing up တော့ ဒီနေရာမှာ Native Myanmar Forum မှာ လုပ်ဖို့ လိုလိမ့်မယ်နော့...။\nသမန်ပေါသွပ်နဲ့ ၀င်းဦး စပ်ထားတဲ့ ရုပ်နဲ့ ကျွန်တော့် အစ်ကိုကြီးစာတွေကို သိပ်မညွှန်းတော့ပါဘူးဗျာ...။\nအခုညွှန်းထားတဲ့ ဘလော့ဂ်နှစ်ခုကို ဖတ်ပြီးလို့မှ လုံးလုံး မရီရဘူးဆိုရင်တော့....။\nမိတ်ဆွေ ဆိုက်ခက်ထရစ်နဲ့ သွားပြီး မက်တီကယ် ထရစ်မဲန့် ယူသင့်ပါပြီလို့...။\nရေးသားသူ Ko Boyz at 10:18 AM3ယောက်က ရေးချင်တာတွေ ရေးခဲ့တယ်...။\nမတွေ့ရတာ အတော်တောင် ကြာပြီပေါ့ ဘလော့ဂ်ကြွလာ မိတ်သဟာ အပေါင်းတို့...။\nရာသီဥတု အကူးအပြောင်းကလဲ မြန်နေတော့ နှာစေးချောင်းဆိုး အာဂန္တု အဖျားလေးများလဲ ရာသီအလိုက် ရောက်လာတတ်ပါတယ်...။\nပန်နာဒေါ၊ ပါရာမောလေးများ ဆောင်ထားကြပါကုန်...။\nဒီလိုပါပဲ ရာသီစက်ဝန်းတွေ တစ်ခုနဲ့ တစ်ခု ကူးပြောင်းလို့ တစ်နှစ်ပြီး တစ်နှစ် ဖြတ်ကျော်သွားပါတယ်...။\nနှစ်ဟောင်းကုန်လို့ နှစ်သစ် ရောက်ပြီဆိုရင်ဖြင့် နှစ်သစ်ကူးပွဲတော်များ ကျင်းပတတ်ကြတာ ဓမ္မတာပါပဲ...။\nအနောက်တိုင်း နှစ်သစ်ကူးပွဲတော်ကတော့ အများ သိကြတဲ့အတိုင်း ခရစ်သက္ကရာဇ် တစ်ခုရဲ့ နောက်ဆုံးလဖြစ်တဲ့ ဒီဇင်ဘာလရဲ့ နောက်ဆုံးရက် ၃၁ ရက်နေ့ညမှာ နှစ်သစ်ကူးပွဲတော်ကို ကျင်းပကြပါတယ်..။\nအရှေ့တိုင်း ဗုဒ္ဓဘာသာ နိုင်ငံများမှာတော့ ဧပြီလလယ်လောက်၊ မြန်မာကောဇာသက္ကရာဇ် အနေနဲ့ ပြောရရင်တော့ တန်ခူးလမှာ နှစ်သစ်ကူး ပွဲတော်ကို ကျင်းပကြပါတယ်...။\nတရုတ်နိုင်ငံမှာတော့ နှစ်သစ်ကူးပွဲတော်ကို ဇန်န၀ါရီလကုန် သို့ ဖေဖေါ်ဝါရီလဆန်းပိုင်းလောက်မှာ ကျင်းပကြပါတယ်...။\nအခုလဲပဲ အရှေ့တောင်အာရှ တစ်ဝိုက်မှာ မှီတင်းနေထိုင်ကြတဲ့ ရှမ်းမျိုးနွယ်များဟာလဲ ၎င်းတို့ရဲ့ ရိုးရာ နှစ်သစ်ကူးပွဲတော်ကို တစ်နှစ်တစ်ကြိမ် ကျင်းပလေ့ ရှိကြပါတယ်...။ မူရင်းဌာနေ တောင်ပေါ်ဒေသ မှာ နေထိုင်ကြတဲ့ ရှမ်းအမျိုးသားများရဲ့ နှစ်သစ်ကူးပွဲတော်ဟာ စပါးပင်များ ရင့်မှည့်စပြုတဲ့ ရာသီ နတ်တော်လဆန်း တစ်ရက်နေ့မှာ ကျရောက်လေ့ရှိပါတယ်...။\nနှင်းပွင့်များ တစ်ဖွဲဖွဲကျဆင်းနေတဲ့ ဟေမန္တ ဆောင်းရာသီရဲ့ ညချမ်းမှာ မီးပုံနံဘေးမှာ ၀ိုင်းဖွဲ့ပြီး နှစ်သစ်ကို ကြိုဆိုလာခဲ့ကြပါတယ်...။ မျိုးဆက် တစ်ခုကနေ တစ်ခု လက်ဆင့်ကမ်းပြီး ကျင်းပလာတာ ဒီနှစ်ဆိုရင်ဖြင့် ၂၁၀၃ နှစ် တိုင်တိုင် ရှိခဲ့ပါပြီ...။\nအခု လာမည့် ၂၀၀၈ ခုနှစ်၊ နိုဝင်ဘာခ ၂၈ ရက်နေ့ မြန်မာသက္ကရာဇ်အားဖြင့် ၁၃၆၃ ခု နတ်တော်လဆန်းဟာဖြင့် ရှမ်းမျိုးနွယ်များရဲ့ နှစ်သစ်တစ်ခုကို ကူးပြောင်းတဲ့ ကာလ၊ နှစ်သစ်ကို ကြိုဆိုတဲ့ ကာလဖြစ်ပါတယ်...။\nကမ္ဘာအရပ်ရပ်မှာ ပြောင်းရွှေ့မှီတင်း နေထိုင်ကြတဲ့ ရှမ်းအမျိုးသားများဟာ မိမိတို့ ရောက်ရှိရာ ဒေသတွေမှာ အချင်းချင်း စုပေါင်းကြပြီး မိမိတို့ရဲ့ နှစ်သစ်ကူးပွဲတော်ကို အတူတကွ ပျော်ရွှင်စွာ ကျင်းပကြိုဆိုကြပါတယ်...။\nထိုနည်းတူစွာဖြင့် စင်ကာပူမှာ ရောက်ရှိနေတဲ့ အဝေးရောက် ရှမ်းအမျိုးသားများကလဲ မိမိတို့ရဲ့ ယဉ်ကျေးမှု ဓလေ့ ထုံးတမ်းများ တိမ်ကောပပျောက်မှု မရှိစေဖို့ ရိုးရာပွဲတစ်ခု ဖြစ်တဲ့ ရှမ်းနှစ်သစ်ကူးပွဲတော်ကို ကျင်းပဖို့ အစီအစဉ် ရှိနေပါတယ်...။\nအရင့်အရင် နှစ်များက ဘုန်းကြီးကျောင်းမှာ ဆွမ်းကပ်ခဲ့ကြပေမဲ့ လွန်ခဲ့တဲ့ နှစ်နှစ်က စပြီး ဧည့်ခံဖျော်ဖြေရေး အစီအစဉ်များ ထည့်သွင်းကာ မြန်မာပြည်မှ နာမည်ကျော် တေးသံရှင်များကို ဖိတ်ခေါ်ပြီး ကပွဲခန်းမမှာ သီဆိုဖျော်ဖြေ ကျင်းပခဲ့ကြပါတယ်...။ ပွဲတော်ကို တက်ရောက်ကြတဲ့ ဧည့်သည်တော်များအတွက်လဲ ရှမ်းရိုးရာ အစားအသောက်များနဲ့ တည်ခင်း ဧည့်ခံပါတယ်...။ ထို့ပြင်တ၀ ရှမ်းအမျိုးသားများရဲ့ ကိုယ်ပိုင်ယဉ်ကျေးမှူ ဓလေ့ရိုးရာ ပြကွက်များ၊ ရိုးရာအ၀တ်အစား ဆင်ယင်သရုပ်ပြပွဲ၊ ရိုးရာအကများ စသည်တို့ကို ပြသခဲ့ပါတယ်...။\n၂၀၀၇ ခုနှစ်တုန်းကတော့ ပြပွဲအချို့ကို ပြောပြရရင် “ပွဲဆံလောင်း” လို့ ခေါ်တဲ့ မောင်ရှင်လောင်းလှည့်လည်ပွဲ၊ ရှမ်းအမျိုးသမီးများရဲ့ အ၀တ်အစား ဆင်ယင် သရုပ်ပြပွဲ မော်ဒယ်ရှိုး၊ တိုးနယားအက၊ ကိန္နရာ အက စသည်များကို သရုပ်ဖေါ်တင်ဆက်ခဲ့ပါတယ်...။\nဒါ့အပြင် နာမည် ကြီး အဆိုတော်များကိုလဲ ပွဲတော်မှာ ပါဝင်ဖျော်ဖြေသီဆိုရန်အတွက်လဲ နှစ်အလိုက် ဖိတ်ခေါ်ခဲ့ပါတယ်...။\n၂၀၀၆ ခုနှစ်တုန်း နာမည်ကြီး ရှမ်းအဆိုတော် ဖြစ်တဲ့ (အခု ဆုံးပါးသွားပြီ ဖြစ်တဲ့ ) စိုင်းထီးဆိုင်။\n၂၀၀၇ ခုနှစ်မှာကျတော့ အဆိုတော် ဘိုဖြူနဲ့ စိုင်းဆိုင်ကျွမ်ဖ။ ဧည့်သည် အဆိုတော် အဖြစ် အဆိုတော် ဆုန်သင်းပါရ်က ပါဝင်ကူညီ ဖျော်ဖြေခဲ့ပါတယ်...။\nယခုနှစ် ၂၀၀၈ မှာတော့ ရှမ်းအဆိုတော် စိုင်းဆိုင်မော၊ စိုင်းအောင်ထီးခမ်း နဲ့ တင့်တင့်ထွန်း တို့ကို လျာထား ဖြစ်ပါတယ်...။ (စိုင်းအောင်ထီးခမ်းဟာ အဆိုတော် စိုင်းထီးဆိုင်ရဲ့ ညီအရင်း ဖြစ်ပါတယ်...။)\nအစားအသောက်အနေနဲ့ကတော့ ၂၀၀၇ ခုနှစ်တုန်းက ကျိုင်းတုံ ၀က်အူချောင်း ၊ နမ့်ဖစ်ပါ အစရှိတဲ့ ရှမ်းရိုးရာ အစားအသောက်များနဲ့ ဘူဖေးအဖြစ် တည်ခင်းဧည့်ခံခဲ့ပါတယ်...။ ဒီအခုနှစ်မှာကျတော့ မနှစ်ကနဲ့ မတူ ရှမ်းရိုးရာ အစားအသောက်များကို ရွှေပွဲလာ ဧည့်ပရိသတ်များအကြိုက်တွေ့စေရန် စီစဉ်ထားပါတယ်...။\nဒီတစ်နှစ်အတွက် ပွဲတော် ကျင်းပမယ့် ကပွဲ ခန်းမကို လာဗဲန်းဒါး ဘူတာနားက ဖူးချူးခန်းမကို ငှားရမ်းထားပါတယ်...။ ပွဲတော် အစီအစဉ် အသေးစိတ်ကတော့ အောက်ပါအတိုင်း ဖြစ်ပါတယ်...။\n၂၀၀၈ ခုနှစ် ရှမ်းနှစ်သစ်ကူးပွဲတော် (စင်ကာပူ) အစီအစဉ်။\nနေရာ။ ။ ဖူးချောင်းခန်းမ (လာဗဲန်းဒါး ဘူတာရုံအနီး) လက်မှတ်နောက်ကျောတွင် လမ်းညွှန်မြေပုံပါသည်။\n@21 Tyrwhitt Road (Near Jalan Besar Stadium - North Gate) Foochow Building, Singapore 207530. Click Here for detail map.\nနေ့ရက်။ ။ ၂၀၀၈ ခုနှစ်၊ နိုင်ဝင်ဘာလ ၂၂ ရက် (စနေနေ့)။\nအချိန်။ ။ ညနေ (၀၅း၀၀) နာရီမှ (၁၁း၀၀) နာရီအထိ။\nအစားအသောက်။ ။ ရှမ်းရိုးရာ အစားအသောက်။ Click here to check.\nဖျော်ဖြေရေး။ ။ ရှမ်းရိုးရာ ယဉ်ကျေးမှု အကများ၊ ပြကွက်များ၊ ၀တ်စားဆင်ယင်မှု ဖက်ရှင်ပြပွဲများ၊ နာမည်ကြီး အဆိုတော်များ၏ သီဆိုဖျော်ဖြေမှုများ။ Click here to check.\n(Optional : ရှမ်းရိုးရာ ဓါးသိုင်းအက (အမျိုးသမီး) ကို တင်ဆက်ရန် လျာထားသည်။ အဆင်ပြေပါက အဆိုပါ ပြကွက် ပါမည်။)\nလက်မှတ် တန်ဖိုး။ ။ SGD 30, SGD 40\n(နေရာကောင်းရရန် စောစောကြွပါ...။ ခုံနေရာများကို ပွဲတော်ခန်းမ Reception Counter တွင် တာဝန်ရှိသူများမှ လက်မှတ် တန်ဖိုးအလိုက် First Come First Serve စံနစ်ဖြင့် သတ်မှတ်ပေးပါလိမ့်မည်။)\nလက်မှတ်များ ၀ယ်ယူရရှိနိုင်သော နေရာများ -\n၁။ mr.boyz@gmail.com သို့ အီးမေးလ်ပို့ပေးပါရန်။\n၂။ ရှမ်းတောင်တန်း (ပင်နီစူလား ကုန်တိုက်)။\n၃။ လွယ်ဟိန်း (ပင်နီစူလား ကုန်တိုက်)။\n၄။ သီရိမွန် (ပင်နီစူလား ကုန်တိုက်)။\n၅။ နီးစပ်ရာ ရှမ်းတိုင်းရင်းသားများ။\nဒီမှာလဲ အစီအစဉ်အသေးစိတ်ကို သွားရောက် ဖတ်ရှုနိုင်ပါတယ်...။\nPotential Reserved list :(လက်မှတ် ၀ယ်ယူမည့်သူများ စာရင်းများ။ လျာထားစာရင်း :D )\n01. KOM + 1\n02. TZA + 1 (+1 ကတော့ သိပ်မထင်) :D (ဓါတ်ပုံရိုက်ရန် အလွန်ကောင်းသော ပြကွက်နှင့် ချောမောလှပသော ရှမ်းပျိုဖြူ မော်ဒယ်များ ရှိသည်။)\n03. Mi Nwe + 1\n04. RedRose + 1\n05. Suzu (+1 ရမလား အကြောင်းပြန်ပါ...။ ဟိ)\n07. Thinking Honey + 1\n08. Ma Bay Dar\n09. GuGu (+1 or not pls confirm :D )\n10. TommyGirl +1\n11. Ko Paw + Madam Paw\n14. ကလူသစ် +1\nရေးသားသူ Ko Boyz at 9:46 AM 8 ယောက်က ရေးချင်တာတွေ ရေးခဲ့တယ်...။\nLabels: new year, shan\nဗလာကျည်နဲ့ ပစ်သွင်းလိုက်တဲ့ ပစ်ချက်တစ်ခု\nတူညီတဲ့ လုံ့လနဲ့ ဖမ်းလေ့ရှိသတဲ့...။\nဆားနဲ့ပဲ စားနိုင်တယ်လို့ ဆိုခဲ့တဲ့သူတွေများ\nခုတော့ ချိစ်မပါတာကို ရေးကြီးခွင်ကျယ်လုပ်နေကြပြီ...။\nအောက်ကလိအာ.. အာကလိအောက်တွေလဲ အဆံထွားနေပါလား...။\nဒီလိုနဲ့ တစ်မိုးတောင် သောက်ရော့...။\n(ဆယ်စုနှစ်ပေါင်း နှစ်ခုစာမှ အသံများသို့...။)\nရေးသားသူ Ko Boyz at 12:54 AM0ယောက်က ရေးချင်တာတွေ ရေးခဲ့တယ်...။\nလွတ်လပ်တဲ့၊ ပြစ်မှုပြစ်ဒဏ် မရှိတဲ့ ၊ နိုင်ငံသားတစ်ဦးရဲ့ ရပိုင်ခွင့် အပြည့်အ၀ရရှိထားတဲ့ ကျွန်တော်...။\nအခု ကျွန်တော် ဘာလုပ်မလဲ...။\nဒီနှစ်အတွက် သမ္မတ ရွေးကောက်ပွဲ ၀င်ဖို့ ကြိုးစားနေပါတယ်...။\nဘလော့ဂ်ကြွလာ မိတ်သဟာများ ကျွန်တော့်ကို မဲထည့်ပေးကြပါ...။\nကျွန်တော်သာ သမ္မတ အဖြစ် အရွေးခံရရင်\n- ပြည်သူလူထုတွေရဲ့ လိုအပ်ချက်ကို ဖြည့်စွမ်းပေးပါ့မယ်...။\n- နိုင်ငံတော်ရဲ့ စီးပွားရေးမောင်းနှင်အားကို ဒီထက်ပိုပြီး တိုးတက် ကောင်းမွန်အောင် ဆောင်ရွက်ပေးပါ့မယ်...။\n- ပြည်သူတွေရဲ့ ကျန်းမာရေးကို အာမခံချက် ရှိအောင်၊ လူတိုင်း တန်းတူညီမျှ ဆေးကုသခွင့် ရှိနိုင်အောင် ကြိုးစားပေးပါ့မယ်...။\n- လိင်တူချင်း လက်ထပ်တာကို ခွင့်ပြုပါ့မယ်....။\n- အခွန်တော်များ ကောက်ခံခြင်းကို ကာလအပိုင်းအခြား တစ်ခုအထိ ကင်းလွှတ်ခွင့်ပေးပါ့မယ်...။\n- လမ်းပန်းဆက်သွယ်ရေးများ ပိုမိုကောင်းမွန်လာအောင် ဆောင်ရွက်ပေးပါ့မယ်...။\n- လူတိုင်း လူတိုင်း အလုပ်ကိုယ်စီနဲ့ ဖြစ်အောင် ကြိုးစားပေးပါ့မယ်...။\n- ကျောင်းနေအရွယ် ကလေးတိုင်း အခမဲ့ ပညာရေးစံနစ်နဲ့ ပညာသင်ကြားခွင့်ရအောင် ဆောင်ရွက်ပေးပါ့မယ်...။\n- အိုစာမင်းစာ စုဆောင်းရေး ရန်ပုံငွေအတွက် လစဉ် ထည့်ဝင်ငွေ ပမာဏကို လျှော့ချပေးပါ့မယ်...။\n- အလုပ်လက်မဲ့ ဦးရေ ကျဆင်းအောင် ဆောင်ရွက်ပေးပါ့မယ်...။\nရေးသားသူ Ko Boyz at 12:04 PM4ယောက်က ရေးချင်တာတွေ ရေးခဲ့တယ်...။\nပြီးခဲ့တဲ့ သောကြာနေ့ညက အိပ်ရာဝင်တာ နောက်ကျသွားတယ်...။\nမနက် စနေလဲ နှိုးရော အပြင်လောကကို ဆန်းစစ်လိုက်တာ (မျက်ချေးလက်လေးသစ်နဲ့ အပြည့်...)\nမိုးလေးက နည်းနည်းအုံ့မှိုင်းမှိုင်း ဖြစ်နေတယ်...။\nကြည်နေတဲ့ စိတ်လေးတောင် ညစ်ကျူသွားရော့...။ ခြသေ့င်္ကျွန်းမှာ မိုးတွေက ရွာလိုက်ရင် ခွေးနဲ့ ကြောင် နောင်ဂျိန်ပလေးသလို ရွာနေကျဆိုတော့... ဒီတစ်နေ့တော့ သွားစရာရှိတာတော့ သွားဖြစ်မှာ မဟုတ်တော့ဘူးလို့ တွေးမိတယ်...။\nထင်တဲ့ အတိုင်းပါပဲ...။ တစ်နေ့လုံးမိုးက အားရပါးရ ရွာချနေလိုက်တာ.... ညနေစောင်းမှာပဲ ကိုယ်တော်က ရပ်တော်မူတော့တယ်...။\nမိုးစဲတာနဲ့ သစ်တောမြေက ဘူတာကို ပြေး... ရထားစောင့်စီး... ကျွန်းဆွယ်ကုန်တိုက်ကိုသွား... ငွေလွဲစရာရှိတာ သွားလွဲ ... စားစရာ အခြောက်အခြမ်းများ ပြေးပြီး ၀ယ်.... မြေအောက်မှာ ကြွက်များနဲ့တူတူ ငါးခူကြော်နဲ့ ထမင်းစား... နေရပ် အသိုက်မမြုံကို ပြန်လာ...။\nညဘက် ခေါင်းချ အိပ်မယ်လို့ ကြိုးစားတဲ့ ၉ နာရီလောက်မှာ ရေကန်နားမှာ နေတဲ့ ဘော်ဘော်ဆီက အကြွေးရစရာရှိလို့ ဖုန်းဆက်တော့ ဗျစ်ရည်များ သောက်မလားတဲ့...။ အမြည်းဖိုး နင်စိုက်တဲ့...။\nဒါမျိုးဆို နတ်ပြည်လာခေါ်တာတောင် မလဲနိုင်တဲ့ မောင်ဘွိုင်းဇ်တစ်ယောက် ငေါက်ကနဲ လိုက်သွားတာပေါ့...။ ဒီလိုနဲ့ သူပျော်စံရာ ရေကန်နားက ဘူတာမှာ နာရီဝက်လောက် သူ့ကို စောင့်ပြီး သကာလ ဗျစ်ရည်ဆိုင်ဆီ ချီတက်တော့တယ်...။\nဗျစ်ရည်ဆိုင်မယ် လူတွေ တော်တော်စုံနေကြပြီ...။ တစ်ချို့များဆို ဆန်ပြုတ်တောင် ရောင်းပြီးနေကြရော့...။ ဗျစ်ရည်ရောင်းသမများကလဲ သူ့ထက်ကဲ ရွှေပြည်စိုး အပြိုင်အဆိုင် အရောင်းမြင့်တင်ရေး လာလုပ်နေကြလေရဲ့...။\nအဖြူကတစ်မျိုး၊ အနီကတစ်မျိုး၊ အ၀ါကတစ်မျိုး၊ အပြာက တစ်မျိုး၊ အစိမ်းက တစ်မျိုး...။\nအ၀ါက အဲဗာတန် အသင်းအကျီင်္နဲ့ ဆင်းဂါးတဲ့...။\nအစိမ်းက ဘီယာချမ်း...။ (မဆီမဆိုင် မီးယပ်ချမ်း မီးယပ်ချမ်းဆိုပြီး ထထ ဆိုတဲ့ စည်သူလွင်ကို သတိရသေးတယ်...)\nအားလုံးထဲမှာ အချောဆုံးလို့ ထင်ရတဲ့ တစ်ယောက်ကို ကျွန်တော့်သူငယ်ချင်းက ရွေးတယ်...။\nအဲဗာတန်နဲ့ အ၀ါလေးကို ...။ စင်းဂါးတဲ့...။\nကိုယ်က ဟိုက်နီကဲန်သောက်ချင်တာ...။ တူရို့က အဲဗာတန်ဆိုလဲ အဲဗာတန်လိုက်ရတယ်...။\nစိနလိုပဲ ပြောတတ်တယ်...။ ဒုက္ခ.. လက်ဟန်ခြေဟန်နဲ့ ၃ ပုလင်း ဆိုပြီး မှာလိုက်ရတယ်...။\nပုလင်းဖုံးဖွင့်တော့ အဖုံးအပေါ်က စတစ်ကာမှာ ကံစမ်းမဲပါတယ်တဲ့...။ ၅ ကျပ်ဖိုး ပေါက်တယ်...။ တိုတယ်ကျတဲ့အထဲက ၅ ကျပ် နှုတ်ပြီးပေး....။\nအမြည်း.. အမြည်း..။ ဘယ်မှာလဲ...။ ဆီးဖုဒ်ကောင်းတယ်တဲ့...။ သွားမှာမယ်လေ...။ ငါးတစ်ကောင် ၁၆ ကျပ်တဲ့...။ အလိုလေး...။ ရိတ်လိုက်တာ...။ ဘာမှလဲ မရှိပဲနဲ့...။ ဟေ စားချင်တယ်...။ အေးလေ.. ငါက အမြည်းစိုက်ဆိုတော့ စိုက်ရမှာပေါ့လေ...။ ဘာ... ဒီကနုကမာလဲစားချင်သေးတယ်...။ How Much 多少 ...။\nဘယ်ဘက် လက်ညိုးတစ်ချောင်းနဲ့ ညာဘက်က လက်သန်း တစ်ချောင်းထောင်ပြတယ်...။ ပါစးစပ်ကလဲ... စူလျူ့ခွဲ့ တဲ့...။ အင်း... ပေါင်း ၃၂ ကျပ် ....။\nလာလာ.. ကမ်ပိန်...။ ချီးစ်ယား...။ အဲဗာတန်က ဟိုဘက်က ကွန်မြူနီကိတ် လုပ်လို့ ပိုကောင်းတဲ့ ၀ိုင်းမှာ တစ်ပြုံးပြုံးနဲ့...။ ဟဲ့ ဒီကိုလာ...။ (Degolar ကိုခေါ်တာ မဟုတ်... ခေါ်လိုက်တိုင်း မအားတဲ့ နင့်ကိုမခေါ်ဘူး...။) အဲဗာတန်လေးကို ခေါ်တာ...။ လိုင်လိုင်... ဝေါ်ယောက် ဖီကျို... ဆမ်ပိန်...။ မီးကျိုး မောင်းပျက် စိန ဘာသာများ ... မူးရင် ထွက်လာပြီ...။ အဲဗာတန်တော့ နားလည် မလည် မသိ...။ ပြုံးစိစိနဲ့ ထွက်သွား...။ ပြန်လာတော့ ဗျစ်ရည် ၃ ပုလင်း ပြန်ပါလာတယ်...။ အဖုံးဖွင့် ... ပြီးတော့ ပုလင်းလည်ပင်းကို လက်နဲ့ သပ်ချ...။ ဘာအကျင့်လဲ မသိ...။ နောက် စတစ်ကာခွာ...။ အဖုံးပေါ်က စာကို ကြည့်ပြီး တစ်ခုခုပြော...။ သူငယ်တန်းတုန်းက ကဗျာတစ်ပုဒ် ပြန်သတိရသွားတယ်...။\nသူက ပါပီလား ..ကိုယ်က အယ်လ်ဇေးရှင်းလား...။ နားမလည်တော့ ဒုက္ခပဲ လို့ ကိုယ့်ဘာသာစကားနဲ့ လွတ်ကနဲ ပြောမိ...။ အဲဗာတန် နှုတ်ခမ်းလေး ၀ိုင်းသွား....။ ဟယ်... သူဒီစကားတတ်တာလား၊ ဘယ်မှာနေတာလဲ၊ ဘာလုပ်တာလဲ... လဲ... လဲ....@#$%^ ။ ကရားရေယို လား ကရားရေလွတ်လား မသိသိ.. အဲဒီထဲက တစ်ခုခုနဲ့ တစ်တွတ်တွတ် ပြော...။ ဘော်ဘော်နှစ်ယောက် နားမလည်...။ အော်...ဆင်းဂါးကလဲ ပရိုမိုးရှင်းကို သူ့လူတွေနဲ့ ဒီစလုံးအထိ နယ်ချဲ့တာကိုး...။\nဘော်ဘော်တစ်ယောက် ခုနက ကဲန်တင်းက ဖြတ်လာတုန်း အီကြာကွေး သုပ် တွေ့ခဲ့တယ်တဲ့...။ ဘယ်ကဒါ ဒီမှာ အီကြာကွေး သုပ် ရှိရမှာတုန်း...။ သွားကြည့်တော့ တိုဟူးကြော်ကို သုပ်ထားတာ ဖြစ်နေတယ်...။ ဒီတစ်ယောက်ကတော့ မူးနေပြီ ထင်ပါ့...။ ခုနက ကိုသန့်စင်နဲ့ သွားတွေ့မယ်... ကျားသွားကြည့်မယ် တုန်းက မှာပြီး အမျိုးသမီးခန်းထဲ ၀င်လာတဲ့တစ်ယောက်....။ အင်း.... တိုဟူးသုပ်ကိုပဲ အီကြာကွေး ဆိုပြီး ညာကျွေးလိုက်ရတယ်...။ သူလဲ မူးမူးနဲ့ ဒီအီကြာကွေးသုပ် ကောင်းတယ်ဆိုပြီး နောက်နှစ်ပွဲ ထပ်မှာ ပေးလိုက်ရတယ်...။ အီကြာကွေးဆိုလို့ ဒီမှာ တီဇက်အေရဲ့ တောင်ထိပ်ကို စွပ်သွားတဲ့ အီကြာကွေးလေးများ အကြောင်း သွားဖတ်လိုက်ဦး...။\nအီကြာကွေးစားလို့မှ မပြီးသေးဘူး.... နောက်တစ်ယောက် တုံတုံနဲ့ ယမ်းနေတဲ့ တုံယမ်းစားချင်တယ်တဲ့...။ ဘာမှ မဟုတ်ဖူး...။ ခုနက အဲဗာတန်ကြောင့် သူချက်ချင်း ဒီရောဂါ ထသွားတာ...။ အဲဗာတန်က သူ့ကို အဲဒီ သူတို့ရိုးရာ အစားအသောက်နာမည် ပြောပြသွားတာကို သူက စမ်းကြည့်ချင်တာ...။ ဒီဖုဒ်ကုတ်မှာ ရတယ်တဲ့...။ သူသွားမှာမယ်ဆိုတော့ သွားပေါ့...။ တစ်အောင့်နေတော့ သူမှာထားတဲ့ တုံယမ်း ရောက်လာတယ်...။ ကြည့်လိုက်တော့ ကြာဇံတွေနဲ့ ...။ ဒုက္ခ တုံယမ်းပါဆိုနေ ဘယ်က ကြာဇံတွေကပါ ရောပါလာတာတုန်း...။ မင်္သကာလို့ လာပို့တဲ့ ဆိုင်က ကောင်မလေးကို မေးတော့ .... ဘီးဟွန်းတုံယမ်း...။ ပေါက်တတ်ရယ်မှ ကရ တွေ ဖြစ်ကုန်ပါပြီ...။ ဒီစလုံးကလဲ ထွင်သလား မမေးနဲ့...။ ကဲ... မှာပြီးမှတော့ မထူးတော့ဘူး...။ နင်မှာတာဆိုတော့ နင်က ကြာဇံတွေ ကုန်အောင်စား.. ငါတော့ ပုဇွန်နဲ့ ငါးနဲ့ အရည်တွေပဲ သောက်တော့မယ်ဆိုပြီး ၀ိုင်းပြီး ပွဲတော်တည်ကြတယ်...။\nကုန်သဗျား...။ ဘီးဟွန်းတုံယမ်းက ၁၀ တဲ့...။ ကြာဇံတွေက လူငါးယောက်စာ အေးဆေး စားလို့ရတယ်...။ သကောင့်သားတွေခမျာ ညစာ မစားရသေးလို့ဆိုပြီး တွယ်လိုက်ကြတာ... တုံယမ်းဇလုံ ဆေးစရာ မလိုတော့ဘူး...။\nအဲဗာတန်ကလဲ ခွက်ထဲက အရည်တွေ တစ်လက်မ မလျော့လိုက်နဲ့ ... လာလာဖြည့်သွားတယ်...။\nဗျစ်ရည်က လေနဲ့ထိတာ ကြာရင် ခါးတတ်တဲ့ အမျိုးဆိုတော့ ခွက်အောက်က စခါးပြီပေါ့...။ နောက်ထပ် လာမဖြည့်ခင် တစ်ခွက်လုံးကုန်အောင် ကျိုက်လိုက်ရတယ်...။ ဂလု.. အင့်...။ ဗိုက်တော့ အတော် ကယ်သွားတယ်...။\nအပေါ်က ဖြည့်လိုက်... အောက်ကနေ လျော့သွားလိုက်နဲ့...\nမနက် ၁နာရီခွဲမှ ဘော်ဘော် အခန်းကို ပြန်ရောက်တော့တယ်...။\nပူလွန်းလို့ ဆိုပြီး ၁၂ ထပ်က ဘော်ဘော်အခန်းကို ပြတင်းပေါက်ဖွင့်ပြီး အိပ်ကြတယ်...။ ကျွန်တော်ကတော့ အိပ်ချင်လို့ ကုတင်ပေါ် တက်ကွေးတယ်...။ ဟိုနှစ်ယောက်ကတော့ တစ်ယောက်က ချက်ဦးမယ်ဆိုပြီး ကြမ်းပြင်မှာ ၀မ်းလျားမှောက် ဂျီတော့ခ်... တစ်ယောက်ကတော့ အမေ့အိမ်ကို ဂစ်နဲ့ လွမ်း...။ (နားညည်းလိုက်တာ.. အိပ်မရလို့ လှမ်းငေါက်မလို့ဟာကို အိပ်ပျော်သွားတယ်...။)\nမနက်လဲလင်းရော ကုတင်ပေါ်မှာ ၃ ယောက်သား ပုဆိုးတွေ ခြုံပြီး ကွေးလိုက်ကြတာ...။\nမနက်လင်းခါနီးတုန်းက မိုးတွေရွာတော့ ကြမ်းခင်းကို မိုးတွေပက်...။\nယာမဟာ ဂီတာလေးက ရေဆင်းသောက်နဲ့...။\nအတော့်ကို ကြည့်လို့ကောင်းတဲ့ ပွဲလေး တစ်ပွဲ ဖြစ်သွားတယ်...။\nရေးသားသူ Ko Boyz at 10:30 AM6ယောက်က ရေးချင်တာတွေ ရေးခဲ့တယ်...။\nမင်္ဂလာ အပေါင်းနဲ့ ပြည့်စုံကြပါစေ…။\nဘလော့ဂ်လောကကြီးနဲ့ အဆက်အသွယ် ပြတ်နေခဲ့တာ တစ်လနီနီးကို ရှိရော့…။လာလည်ပြီးတော့ ပို့စ်အဟောင်းများကိုသာ ဖတ်လိုက်ရပြီး ပြန်သွားလိုက်ရတဲ့ မိတ်ဆွေများကို အလွန်ပင် အားနာမိပါတယ်…။\nကျွန်တော် ခုတစ်လော ခြေထောက်မှာ ဗွေပေါက်နေသလား ဆိုရလောက်အောင် သွားလိုက်ရတဲ့ခရီးတွေ မနည်းပါဘူး…။ ဒီတစ်ခေါက် ပြန်လာတာလဲ ခဏလေးပဲ နေရမှာ နောက် ၃-၄ ရက်လောက်နေရင် ပင်လယ်ထဲ ပြန်ဆင်းရမှာဗျ…။ တောင်ပေါ်သားက ခုတော့ ပင်လယ်ပျော်ကြီးကို ဖြစ်လို့ပေ့ါဗျာ…။\nပင်လယ်ထဲမှာနေရတော့ ပျော်တယ်လို့ မထင်ပါနဲ့…။\nပင်လယ်ဆိုတာ ကမ်းစပ်ကနေ ကြည့်ရင်သာ အလွန်လှတာ…။\nဆက်တိုက်ကြီး ၃-၄ပါတ်လောက် နေလိုက်ရရင်တော့လား… အီသွားပါလိမ့်မယ်…။\nလက်ရှိလုပ်နေရတဲ့ အလုပ်က ပင်လယ်ထဲက ကမ်းလွန်ရေနံတွင်းများ ရှိရာဆီကို လိုက်သွားလုပ်ရတဲ့ အလုပ်ဆိုတော့ ပင်လယ်ဘက်ကို မကြာခဏဆိုသလို ခရီးထွက်ဖြစ်တာပေါ့…။\nအဝေးကြီးတော့ မဟုတ်ပါဘူး…။ ယိုးဒယားနဲ့ မလေးရှား တစ်ဝိုက်ပါ….။ တရုတ်ကတော့ ရံဖန်ရံခါမှ သွားရတယ်...။\nဆောက်ချိုင်းနားဆီး ထဲကို သွားရတာပေါ့ဗျာ…။ (တံတွေးစင်လိုက်တာ…။)\nဟိုအရင်တွေတုန်းကဆို အင်တာနက်ထဲမယ် လျှောက်ကြည့် လမ်းသလားဖူးတော့ ပင်လယ်ထဲ သွားလုပ်ရမယ့် အလုပ်တဲ့…။ သူများ ပြောပြောနေတဲ့ အော့ဖ်ရှိုးဂျော့ ဆိုတာပေါ့…။ သဘောင်္သားတော့ မဟုတ်ဘူးတဲ့…။ ကမ်းလွန် ရေနံတွင်းတူးတဲ့၊ သဘာဝ ဓါတ်ငွေ့ပိုက်လိုင်းများ သွယ်တန်းတဲ့ အလုပ်ဆိုပဲ…။ အတန်းပညာ အရည်အချင်း ၁၀ တန်းအောင်ရင်ကို အလုပ်ရတယ်တဲ့…။ စားဖိုမှုး၊ အကူ၊ သန့်ရှင်းရေး၊ အိပ်ခန်းအပြင်အဆင်၊ ရေနံတွင်းတူး အကူ၊ အို ... စံလို့.. စံလို့...။ အင်္ဂျင်နီယာတွေဆို ပြောမနေနဲ့တော့ အလုပ်တွေ ကြိုက်တာရွေးတဲ့…။\nမက်လုံးကလဲ မက်လောက်စရာ…။ ဘာတဲ့…။ ၂၄ နာရီ မီးမပြတ်၊ ရေမပြတ်၊ အင်တာနက် ဖရီး၊ ဆက်တယ်လိုက်တီဗွီ၊ ကာရာအိုကေ အစုံ၊ အ၀တ်အစား ကိုယ်တိုင်လျှော်စရာ မလို၊ အိပ်ရာခင်းကိုယ်တိုင် သိမ်းစရာမလို၊ စားစရာ သောက်စရာ အလျှံပယ်၊ ၂၄ နာရီ ကြိုက်တဲ့ အချိန် ကင်တင်းထဲ ၀င်စားလို့ရတယ်…။\nအလုပ်နေရာကတော့ ဘာရိန်းပင်လယ်ကနေ စလို့ ဟိုး မြောက်ပိုင်း အင်္ဂလန် ရှရှား အအေးပိုင်း နိုင်ငံတွေအထိ နေရာစုံမှာ လူလိုနေတယ်ဆိုပဲ…။ တစ်ရက် အလုပ်ချိန် ၈ နာရီ။ တစ်နာရီကို ဒေါ်လာ ၅၀ (ဆိုတော့ တစ်ရက်ကို အနည်းဆုံး ဒေါ်လာ ၄၀၀ စီပြီ…။) နှစ်ရက်လုပ် တစ်ရက်နား၊ ခွင့်တွေ စုထားပြီး ပြန်မယ်ဆိုရင် တစ်နှစ်ကို ၄ လလောက် အိမ်မှာ အေးဆေး နှပ်နေလို့ရတယ်…။ အိမ်ပြန်ရင် အသွားအပြန် လေယာဉ်လက်မှတ် စီစဉ်ပေးမယ်…။ အို… မက်လုံးများကတော့ စုံနေတာပဲ…။\nသဘောကျလို့ အလုပ် လျှောက်မယ်ဆိုပြီး ဆက်သွယ်လိုက်တာ သူတို့က လျှောက်လွှာပြန်ပို့လာတယ်…။ ကနေဒါက လိပ်စာနဲ့ဗျ…။ သူတို့က ယိုးဒယားမှာ လာဗျူးမယ်တဲ့…။ အဲဒီအတွက် ဏမသခနျငညါ င်္နနျ အနေနဲ့ ဒေါ်လာ ၁၂၈ ကျပ်ကို သူတို့ဆီ လွဲပေးပါပေါ့…။ လက်ခံရရှိတာနဲ့ ဘယ်နေ့ဘယ်ရက်မှာ အင်တာဗျူးမယ်ဆိုတာကို အကြောင်းကြားပါမယ်ဆိုပြီး တံဆိပ်တုံးတွေ၊ ဖုန်းနံပါတ်၊ အီးမေးလ် (အီးမေးလ်က သူတို့ ကုမ္ပဏီ လိပ်စာ ဒိုမိန်းနဲ့ဗျား…။ ၂၀၀၃ ခုနှစ်လောက်ကဗျ…။) လိပ်စာ အပြည့်အစုံနဲ့ဆိုတော့ အင်မဟုတ်တာ သေချာသွားပြီပေါ့…။\nကျွန်တော့်မိတ်ဆွေကို ပြောပြတော့ သူလဲ တူတူ လျှောက်တယ်…။ သူ့ဆီလဲ ပြန်စာနဲ့တစ်ကွ လျှောက်လွှပါ ပို့လာတယ်…။ သူက ကျွန်တော့်ထက်တောင် ပိုစိတ်အား ထက်သန်နေသေးတယ်…။ ခုပဲ ငွေသွားလဲပြီး သူတို့ ဘဏ်အကောင့်ကို ချက်ချင်းသွားလဲမယ်တဲ့…။ ကျွန်တော်လဲ သူ့ဆီရောက်နေတဲ့ စာကို တောင်းကြည့်လိုက်တော့ ကျွန်တော့်ဆီ ပို့ထားတာနဲ့ တစ်သဝေမတိမ်း တူနေတာကို တွေ့တယ်…။ စာရွက်ထောင့်စွန်းမှာ မင်စွန်းနေတာကအစ…။ အဲဒီမှာ ကျွန်တော် သံသယ ၀င်သွားတယ်…။ ချက်ချင်းပဲ အင်တာနက်ပေါ်ကို အဲဒီ ကုမ္ပဏီနာမည်ကိုါသသါူန နဲ့ ရှာကြည့်လိုက်တော့ လားလား… နိုင်ငံတစ်ကာကို လှည့်ပြီး ရိုက်စားလုပ်နေတဲ့ ကုမ္ပဏီပါလား…။ လိပ်စာကလဲ စုံတယ်…။ အမေရိကား၊ ထိုင်း၊ ဂျပန် အစုံပဲ…။ ရိုက်စားမှန်း ဘယ်လို သိသွားလဲဆိုတော့ ဂူဂယ်ထ်ထဲမှာ ဖိလစ်ပိုင် သံရုံးကနေပြီးတော့ ဒီကုမ္ပဏီနဲ့ ပါတ်သက်တဲ့ အကြောင်းကို သူတို့ နိုင်ငံသားတွေ သိအောင် နို့တစ် ထုတ်ပေးချက်ကို သွားဖတ်မိတာ…။ ဖိလစ်ပင်တွေက ကမ်းလွန်အလုပ်တွေဆို ကျွမ်းတယ်…။ သူတို့တစ်တွေပဲ နေရာရတာ များတယ်…။ အဲဒါကြောင့်လဲ သူတို့တွေ အထိနာကြတာပေါ့…။ အဲဒါကို ယုံလို့ ငွေလွဲပြီး ပေးတဲ့ လိပ်စာအတိုင်း လိုက်သွားတော့ ရုံးခန်း မတွေပဲ ဂိုဒေါင်ပျက်ကြီးကို တွေ့တာတို့၊ သချိုင်းကုန်းလိပ်စာ ပေးထားတာတို့ စုံနေတာပဲ…။\nတော်သေးတာပေါ့…။ နို့မို့ မောင်ဘွိုင်းတစ်ယောက် သောင်ပြင်မှာ လွတ်ခံထားရတဲ့ ရွှေဟင်္သာငယ်လေး ဖြစ်တော့မလို့…။ ဒါနဲ့ ကျွန်တော့်မိတ်ဆွေကို အဲဒီ ၀ဘ်ပေ့ခ်ျကို ပြပြီး အလ်ိမ်အညာ ရိုက်စား ကုမ္ပဏီ ဖြစ်တဲ့အကြောင်း ရှင်းပြလိုက်မှာ ကိုယ်တော်ချောလဲ ဒေါ်လာ ၁၂၈ ကျပ်ဖိုး သက်သာသွားတယ်…။\nနောက်ပိုင်းမယ် သူအလုပ်ပွဲစားတွေနဲ့ ဆက်သွယ်တော့ ပွဲစားတွေက သူ့ကို အော့ဖ်ရှိုးဂျော့ ဆိုပြီး အဲဒီ အင်တာနက်ပေါ်က အလုပ်ကို ပြပါတယ်...။ မိတ်ဆွေကတော့ ဟဲဟဲနဲ့ ရီပြီးတော့သာ ပြန်ခဲ့ပါတယ်...။ ခုတော့လဲ ကျွန်တော်က အဲဒီ အလုပ်တွေ ရှိရာနေရာမှာ သွားရောက်လုပ်ကိုင်တော့ အရင်ကက ကိုယ်တောင် ဒီအလုပ်တွေ လုပ်ဖို့ ကြံစည်ခဲ့သေးပါလားလို့ တွေးပြုံးမိတယ်...။ သူတို့မယ်... တစ်ရက်ကို နာရီ ၂၀ လောက် လုပ်နေရတာ...။ နေ့ဆိုင်းညဆိုင်းသမားတွေအတွက် အစားအသောက်၊ အ၀တ်လျှော်၊ သန့်ရှင်းရေး... ဇယ်ဆက်နေတာပဲ...။ မိတ်ဆွေများ သိရင်တော့ လုပ်ချင်ဦးမလား မသိဘူး...။\nအဲဒါနဲ့ ပါတ်သက်လို့ အခု ဒီပို့စ်ကို တင်လိုက်မိတယ်...။ မိတ်ဆွေကိုတောင် သတိပြန်ရမိသေး...။\nပို့စ်တစ်ခုတော့ ဖြစ်သွားတာပေါ့နော...။ ဟဲဟဲ...။\nရေးသားသူ Ko Boyz at 8:35 PM 1 ယောက်က ရေးချင်တာတွေ ရေးခဲ့တယ်...။


အေဖရီဒါ ရယ်လီနက်ခ် - ဝီကီပီးဒီးယား\n(1946-10-20) ၂၀ အောက်တိုဘာ၊ ၁၉၄၆ (အသက် ၇၅)\nအမျိုးသမီးဝါဒ, social criticism, postdramatic theatre\nအေဖရီဒါ ရယ်လီနက်ခ်မှာ ဩစတေးလျနိုင်ငံသူ အမျိုးသမီးစာရေးဆရာမတစ်ဦးဖြစ်သည်။ ဂျာမန်ဘာသာစကားဖြင့် စာပေရေးသားသူဖြစ်သည်။ ၂၀ဝ၄ ခုနှစ်တွင် စာပေဆိုင်ရာနိုဘယ်ဆုကိုရရှိခဲ့သူ စာရေးဆရာမ၊ ကဗျာ ဆရာမ၊ ပြဇာတ်ရေးဆရာမအဖြစ် ထင်ရှားသူဖြစ်သည်။\nရယ်လီနက်ခ်ကို ဩစတေးလျနိုင်ငံ၌ ၁၉၄၆ ခုနှစ် အောက်တိုဘာ ၂၀ ရက်တွင် မွေးဖွားခဲ့သည်။ ဖခင်သည် ဂျူးသွေးနှော တစ်ဦးဖြစ်ပြီး ဓာတုဗေဒပညာရှင်တစ်ဦးလည်းဖြစ်သည်။ ဒုတိယကမ္ဘာစစ်ကာလအတွင်းက မဟာဗျူဟာအရအရေးပါသော စက်ရုံတစ်ခုတွင် ရယ်လီနက်ခ်၏ ဖခင်သည် အလုပ်လုပ်ကိုင်ခဲ့သည်။ ထို့ကြောင့် အာဏာရအသိုင်းအဝန်း၏ ဖိနှိပ်မှုများမှ ရယ်လီနက်ခ်၏ဖခင်သည် လွတ်မြောက်ခဲ့ရသည်။ မိခင်သည် ဗီယားနားနွယ်ဖွားတစ်ဦး ဖြစ်သည်။ ရယ်လီနက်ခ်ကို မွေးဖွား ချိန်သည် ဒုတိယကမ္ဘာ့စစ်ပြီးခါစအချိန်ဖြစ်သည်။ ဒုတိယကမ္ဘာစစ်အပြီးတွင် စစ်၏ နောက်ဆက်တွဲဆိုးကျိုးများ ခံစားနေကြရ သည်။ ထိုဆိုးကျိုးများကို ခံစားရသူများထဲတွင် ရယ်လီနက်ခ်လည်း ပါဝင်ခဲ့သည်။ သူမသည် ဗီယားနားတွင် ပညာသင်ယူခဲ့ ပြီး ငယ်ဘဝကို ဖြတ်သန်းခဲ့သည်။ သူမ၏ ငယ်ဘဝသည် အထီးကျန်အဖော်မဲ့ခဲ့သည်။ ထို့ကြောင့် စာအုပ်များကိုသာ သူမ အဖော်ပြုခဲ့ရသည်။ စာအုပ်များကို အဖော်ပြုရင်း စာဖတ်သည့် အလေ့အကျင့်ကို သူမကောင်းစွာရရှိခဲ့သည်။ ကဗျာများကို ဆယ်ကျော်သက်အရွယ်တွင် စတင်ရေးသားခဲ့သည်။\nရယ်လီနက်ခ်သည် ဂီတပညာကို ငယ်စဉ်ကတည်းက သင်ယူတတ် မြောက်ခဲ့သူလည်းဖြစ်သည်။ အော်ဂင်၊ တယော၊ ပလွေ စသောတူရိယာများကို ကျွမ်းကျင်စွာ တီးခတ်နိုင်သူဖြစ်သည်။ ဂီတပညာ၌ ပါရမီရှိသူ ဖြစ်သကဲ့သို့ ထူးချွန်ခဲ့သူတစ်ဦးလည်း ဖြစ်သည်။ Vienna Conservatory of Music အဖွဲ့ကို ဆယ်ကျော်သက်အရွယ်ကတည်းက ဝင်ရောက်ခဲ့သူဖြစ် သည်။ ထိုအဖွဲ့၏ ဂီတသင်ရိုးများအားလုံးကို ကျေညက်စွာတတ်မြောက်ထားသူဖြစ်သည်။ သို့သော်လည်း စိတ်ပင်ပန်းလွန်ခဲ့ပြီး အာရုံကြောဆိုင် ရာဝေဒနာကို ခံစားခဲ့ရ၍ အရည်အချင်းစစ်စာမေးပွဲကို ဖြေဆိုနိုင်ခြင်းမရှိဘဲ လက်လွှတ်ခဲ့ရသည်။ ထို့နောက် ပြဇာတ်ပညာနှင့် အနုပညာသမိုင်းကို University of Vienna တွင် လေ့လာခဲ့သည်။ ထို့အတူ ဂီတပညာကိုလည်း ဆက်လက်လေ့လာခဲ့သည်။ အမျိုးသားအမျိုးသမီး တန်းတူအခွင့်အရေးရရှိမှုဝါဒ၊ လက်ဝဲဝါဒနှင့် စစ်ဆန့်ကျင်ရေးဝါဒများကို သူမရေးသားသည့် စာပေ များတွင် အသားပေး ရေးသားလေ့ရှိကြောင်း တွေ့ရသည်။ သူမငယ်ဘဝက သင်ယူခဲ့သည့် ဂီတပညာရပ်၊ သူမဖြတ်သန်းရ သည့် နိုင်ငံရေးနောက်ခံအခြေအနေများနှင့် ဘဝအတွေ့အကြုံများသည် သူမ၏စာပေဘဝများကို လွှမ်းမိုးခဲ့သည်။ သူမသည် နိုင်ငံရေးလှုပ်ရှားမှုများတွင် ပါဝင်တတ်သူဖြစ်ပြီး ဩစတျေးလျကွန်မြူနစ်ပါတီတွင် ပါတီဝင်အဖြစ် နှစ်ရှည်လများ ပါဝင်ခဲ့ဖူး သူဖြစ်သည်။ ထိုအတွေ့အကြုံများကို အခြေခံထားသော အကြောင်းအရာများသည်ပင် သူမ စာပေလက်ရာများ၏ အဓိက အကြောင်းအရင်းဖြစ်နေခဲ့သည်။\nThe Piano Teacher သည် သူမ၏ထင်ရှားသော လုံးချင်းဝတ္ထုစာအုပ် တစ်အုပ်ဖြစ်သည်။ ၁၉၈၃ ခုနှစ်တွင် ပုံနှိပ်ထုတ်ဝေခဲ့ သည်။ ထိုဝတ္ထုကို ၂၀ဝ၁ ခုနှစ်တွင် The Piano Teacher အမည်ဖြင့် ရုပ်ရှင်ရိုက်ကူးခဲ့သည်။ ထိုစာအုပ်သည် ပီယာနိုနည်းပြ ဆရာနှင့် သင်တန်းသားတစ်ဦးတို့အကြား ဖြစ်ပေါ်လာသည့်ဇာတ်လမ်းကို ဖွဲ့ဆိုထားသော လုံးချင်းဝတ္ထုရှည်ဖြစ်သည်။ ထိုဝတ္ထုကို ရယ်လီနက်ခ်၏ ကိုယ်တိုင်ရေးအတ္ထုပ္ပတ္တိုဟုလည်း ဆိုကြသည်။ ၁၉၆၇ ခုနှစ်တွင် Lisas Schatten အမည်ဖြင့် ရယ်လီနက်ခ်၏ ကဗျာစုစည်းမှုစာအုပ်ကို ထုတ်ဝေခဲ့သည်။ We’re Decoys, Baby! အမည်ရသော လုံးချင်းဝတ္ထုရှည်ကို ၁၉၇၀ ခုနှစ်တွင် ထုတ်ဝေခဲ့သည်။ ထိုစာအုပ်သည် သူမ၏ပထမဦးဆုံးသော လုံးချင်းစာအုပ်ဖြစ်သည်။ သူမ၏ စာအုပ်များသည် ဂျာမန်စကားပြောနိုင်ငံများတွင် လူသိများထင်ရှားခဲ့သည်။ ထိုစာအုပ်များမှ အချို့စာအုပ်များကို ပြင်သစ်ဘာသာသို့ ပြန်ဆိုထုတ်ဝေခဲ့သည်။ ပြဇာတ်များကို ၁၉၈၀ ခုနှစ်မှသာ ရယ်လီနက်ခ် စတင်ရေးသားခဲ့သည်။\n၂၀ဝ၄ ခုနှစ်တွင် စာပေဆိုင်ရာ နိုဘယ်ဆုကို ရရှိခဲ့သည်။ စာပေဆိုင်ရာနိုဘယ်ဆုရရှိသူ အမျိုးသမီး ၁၃ ဦးရှိသည့်အနက် စာပေနိုဘယ်ဆုရရှိသော ၁၀ ဦးမြောက် အမျိုးသမီးစာရေးဆရာမဖြစ်သည်။ နိုဘယ်ဆုရွေးချယ်သည့်ဆွိဒစ်ရှ်အကယ်ဒမီက မတူညီသောအသံများသည် ဂီတသံစဉ်တစ်ခုစီးဆင်းနေသကဲ့သို့ သူမ၏ဝတ္ထုရှည်များနှင့်ပြဇာတ်များတွင် ပါဝင်နေသည် ဟု မှတ်ချက်ပြုခဲ့ကြသည်။ သူမတွင် ပရိသတ်လူဘုံအလယ်ကို ကြောက်တတ်သောဝေဒနာရှိနေသောကြောင့် နိုဘယ်ဆုပေးပွဲသို့ တက်ရောက်ခဲ့ခြင်း မရှိခဲ့ဘဲ နိုဘယ်ဆုအတွက် သူမသည် အံအားသင့်ခဲ့ရသလို ကြီးမြတ်သောဂုဏ်ကျေးဇူးတစ်ခုအဖြစ် ခံစားရကြောင်း ပြောကြားခဲ့သည်။\nAustrian Youth Culture Award(1969), Heinrich Boll Prize(1986), Heinrich Heine Prize(2002), Franz Kafka Prize (2004), Stig Dagerman Prize(2004), Mulheimer Dramatikerpries(2004, 2009, 2011) အစရှိသည့် စာပေဆုများကိုလည်း ရယ်လီနက်ခ် ရရှိခဲ့သည်။ အင်္ဂလိပ်ဘာသာပြန်အနေဖြင့် The Piano Teacher ကို ၁၉၈၈ ခုနှစ်တွင်လည်းကောင်း၊ Wonderful, Wounderful Times ကို ၁၉၉၀ ခုနှစ်တွင်လည်းကောင်း၊ Lust ကို ၁၉၉၂ ခုနှစ်တွင်လည်းကောင်း၊ Women as lovers ကို ၁၉၉၄ ခုနှစ်တွင် လည်းကောင်းနှင့် Greed ကို ၂၀ဝ၆ ခုနှစ်တွင်လည်းကောင်း အသီးသီးထုတ်ဝေခဲ့သည်။ ရယ်လီနက်ခ်သည် ၁၉၇၄ ခုနှစ်တွင် Gottfried Hungsberg နှင့် လက်ထပ်ခဲ့သည်။ သားသမီးထွန်းကားခြင်းမရှိဘဲ ဩစတေးလျနိုင်ငံတွင် နေထိုင်လျက်ရှိသည်။\n↑ "Elfriede Jelinek"။ Contemporary Literary Criticism။ 169။ Gale။ March 2003။ pp. 67–155။\nအေဖရီဒါ ရယ်လီနက်ခ် ဆိုသူမှာ ၊ဟန်ဇော်၊ အလင်းတန်းဂျာနယ်၊ အမှတ် (၇၈၇)၊ ၃၀ ဒီဇင်ဘာ ၂၀၁၃ ခုနှစ်\n"https://my.wikipedia.org/w/index.php?title=အေဖရီဒါ_ရယ်လီနက်ခ်&oldid=666264" မှ ရယူရန်\nဤစာမျက်နှာကို ၂၃ ဇူလိုင် ၂၀၂၁၊ ၁၁:၂၈ အချိန်တွင် နောက်ဆုံး ပြင်ဆင်ခဲ့သည်။